
NOTĂ ASUPRA EDIŢIEI 


Studiul Artă ş i valoare a fost scris în 1937, for- 
mînd materia cursului de Istoria culturii ţinut la 
Universitatea din Cluj în noiembrie 1938. Este 
publicat iniţial în 1939 la Bucureşti de Fundaţia 
Regală pentru Literatură şi Artă în colecţia „Biblio¬ 
teca de Filosofie românească". 

Autorul revede textul şi îl publică în partea 
a Ill-a a volumului TRILOGIA VALORILOR, edi¬ 
tat în 1946 la Bucureşti de Fundaţia Regală pentru 
Literatură şi Artă. Capitolul „In loc de prefaţă" 
este eliminat din volum. 

In 1987, Editura Minerva republică studiul în 
volumul 10 al seriei de Opere îngrijit de Dorii 
Blaga. 

Volumul de faţă urmează textul apărut în 1946. 
Pentru uşurarea receptării conţinutului filozofic 
al lucrării, am respectat în linii mari normele 
ortografice recomandate de Dicţionarul orto¬ 
grafic, ortoepic şi morfologic al limbii române 
(Editura Academiei, Bucureşti, 1982), păstrînd 
unele forme lexicale şi morfologice specifice 
autorului. 

Au fost înlocuite substantivele mutaţiune, do- 
minaţiune, inducţiune etc. cu mutaţie, dominaţie. 

inducţie ; genitivele feminine firei, inteligenţii au 
devenit firii, inteligenţei. Formele verbale intri- 
gbeze, dezlănţuiascăsubstituiască s-au cules intrige, 
dezlănţuie , substituie ; infinitivele a face, a da, a ră¬ 
ni ine au substituit a făcea, a dădea, a rămânea. 
Hiperzel, hogaş au luat locul substantivelor iper- 
zel, ogaş; vie aţă, graiu, pejorativ, adherent s-au 
transcris viaţă, grai, peiorativ, aderent. S-a gene¬ 
ralizat folosirea prefixului cvasi- alternînd cu quasi- 
şicuasi-. Cuvintele care, oare(şi)care, atare şi lo¬ 
cuţiunea cel mai adesea nu au schimbat desinenţa 
la plural. A fost păstrat, printre altele, substan¬ 
tivul tablă cu înţelesul de tabel(ă). 

Inadvertenţele de redactare şi de punctuaţie cît 
şi erorile tipografice au fost îndreptate tacit. 

Volumul de faţă include şi pasajele omise în 
ediţia publicată de Editura Minerva în 1987. 

Studiile Ştiinţă şi creaţie (1942)'şi Gîndire ma- 
gică şi religie (1941, 1942) au fost aşezate de autor 
în părţile I şi II ale TRILOGIEI VALORILOR, con¬ 
stituind obiectul unor volume separate. 


EDITURA 



Sorei mele Letiţia 



CADRUL TEORETIC. 
AMFIBISMUL CONŞTIINŢEI 


Studiul de faţă ia în dezbatere cele mai însem¬ 
nate probleme ale esteticii, dar nu aspiră să fie ceea 
ce obişnuit se numeşte un „tratat". Noţiunea de 
„tratat" obligă. Acest studiu este într-o privinţă 
mai mult, într-alta mai puţin decît un tratat. Mai 
puţin, întrucît în paginile ce urmează nu abordăm 
„esteticul" sub toate unghiurile cu putinţă, şi întru¬ 
cît nu vom examina toate problemele stîrnite de 
prezenţa în lume şi în existenţa umană a factoru¬ 
lui estetic. Se face aici abstracţie de o seamă de pro¬ 
bleme care nu ne aţin de la sine drumul, se ocoleşte 
amănuntul prea doct sau prea ieşit din duhul vraj¬ 
bei, şi se elimină tot ce este sau tot ce ni se pare 
de-o însemnătate doar lăturalnică. Studiul e totuşi 
mai mult decît un tratat, întrucît arată problemele 
esenţiale ale esteticii în perspectiva unei viziuni 
metafizice şi întrucît se integrează ca o aripă într-o 
vastă construcţie arhitectonică. Tratatele se pre¬ 
zintă de obicei autonome. Tratatele îşi privesc 
obiectul într-o multiplă şi schimbăcioasă bătaie 
de lumini. Jocul de-a perspectivele în slujba căruia 
intră tratatele e prin forţa lucrurilor eclectic. Poate 
că nu sîntem prea prezumţioşi spunînd că un ase¬ 
menea eclectism, oricît de folositor, nu mai putea 

să ne aprindă ambiţia în faza de ideaţie în care ne 
găsim. Şi pe urmă, tratate de natura aceasta circulă 
tocmai destule, unele chiar excelente şi nespus de 
recomandabile. Lucrarea de faţă nu apare nici cu 
intenţia de a umple vreo lacună, căci nu avem 
deloc conştiinţa că ne-am găsi încercuiţi de-un 
oarecare punct de vedere care printr-un simplu 
accident nu a fost încă istovit. Fapt e că de la ro¬ 
mantici încoace nu s-a mai ivit o estetică căreia 
să-i meargă vestea că a coborît „de sus în jos", 
sau o ideologie alimentată de preocupări ce pot 
fi cu drept cuvînt acuzate de inutilitate. Şi fapt e 
că într-o ambianţă de solemne utilităţi ne-am pus 
toată nădejdea în inutilitate. Avem anume o lăun¬ 
trică certitudine că tocmai în momentul de faţă 
se impune o estetică în cadrul unei viziuni meta¬ 
fizice. Hrănim de mult timp credinţa secretă că 
teoriile estetice nu sînt niciodată mai fertile ca 
tocmai în epocile cînd ele se rostesc în numele 
unei metafizici oarecare şi sub ameninţarea unei 
obşteşti osînde. Caducitatea teoriilor metafizice 
se constată desigur, fără apel, cu istoria la înde- 
mînă. Dar aceasta nici nu ne sperie, nici nu ne 
poate fi leac sau învăţătură. Dimpotrivă, împreju¬ 
rarea e de natură a ne da curajul să ne depănăm 
firul după cum ne e placul. Orice rodnicie în do¬ 
meniul culturii, .orice declanşare de mari conse¬ 
cinţe, este într-un fel răscumpărată prin acest 
specific dar al pieirii. Propoziţia: „Bradul carpa¬ 
tin are în general o cetină verde", pronunţă un 
foarte consistent adevăr de experienţă umană, 
care va rămîne probabil acelaşi atîta timp cît vor 
dăinui bradul carpatin şi genul uman care l-ar 
contempla. Dar avalanşa creatoare şi posibilităţile 
stîrnitoare de „istorie umană" ale acestei propo- 

/.iţii nu le întrezărim. Ele sînt nule. Celor de altă 
părere, şi mai ales empiriştilor antimetafizici, le-am 
li foarte recunoscători să ni le arate dacă ele exis¬ 
tă. Sîntem dispuşi să-i ascultăm şi să nu ne pier¬ 
dem cumpătul. în schimb, propoziţia platonică: 
„Absolutul este idee", deşi caducă, a fost una din 
cele mai pline de urmări, sau cel puţin propoziţia 
a rostit o situaţie umană negrăit de creatoare nu 
numai o dată, ci de cîteva ori în istoria omenirii. 
Dar să nu mai facem eforturi pentru legitimarea 
metafizicii. Sînt prezenţe sau amăgiri care răs¬ 
pund aşa de mult unor vădite exigenţe umane, că 
în faţa lor trebuie să ne declarăm o dată pentru 
totdeauna scutiţi de ingrata sarcină de a legitima; 
iar timpul a devenit o substanţă atît de scumpă, 
c-ar fi păcat să-l cheltuieşti vorbind neputincioşi¬ 
lor despre farmecul femeii sau al Aurorei cu de¬ 
getele trandafirii. 

Vom încerca deci să integrăm arta şi valorile 
ci estetice într-o concepţie metafizică pe care cel 
puţin în parte am expus-o şi în lucrările noastre 
de pînă aici. In vederea acestui lucru, se impune 
desigur pentru început o schiţare a cadrului în care 
se desăvîrşeşte alcătuirea. 

Există unele implicate capitale ale conştiinţei 
umane pe care nu e chip să le escamotăm, fiind¬ 
că ele alcătuiesc însuşi finalul pe care ne profilăm 
„Capitale" sînt aceste implicate, fiindcă nu le pu¬ 
tem sparge cadrul şi nu le putem depăşi cercul 
magic, oricît şi oricum ne-am strădui. Ne referim 
la conştiinţa umană şi la tot ce o „umple", dacă n 
se îngăduie o expresie despre care noi înşine nt 
dăm perfect de bine seama cît de nepotrivită este 
Conţinuturile ca atare ale conştiinţei, umplutura 
actele, procesele ei, compun o înlănţuire de con- 

tingenţe de care luăm cunoştinţă prin introspec¬ 
ţie. Posibilitatea teoretică de a elimina conţinuturi 
şi de a le substitui altele este, dacă nu ne înşelăm, 
o operaţie abstractă la care ne dă dreptul cea mai 
amplă şi mai intimă dintre experienţele existenţei 
noastre. Dar această operaţie îşi are marginile ei, 
căci dintr-o dată te trezeşti în faţa unor date pe 
care nu le poţi suspenda fără de abolirea existen¬ 
ţei tale înseşi. Cert, filozofia se găseşte încă de 
acum cîteva sute de ani în căutarea unor implicate 
fundamentale de structură ale tuturor faptelor de 
conştiinţă. Ar fi vorba despre implicate fără de 
care conştiinţa ar înceta să fie ceea ce este. Ar fi 
vorba aşadar, nici mai mult nici mai puţin, decît 
de găsirea unor structuri sine qua non şi de for¬ 
mularea unei „evidenţe" a conştiinţei care purcede 
să reflecteze asupra ei înseşi. Nu ne împotrivim 
părerii curente care leagă de numele lui Descartes 
epitetul de părinte al gîndirii moderne. Invocînd 
amintirea lui, vom spune că filozofia reaşezată pe 
picioarele ei începe de fapt cu rostirea unei pro¬ 
poziţii ce se referă la un pretins implicat funda¬ 
mental al conştiinţei. Prin propoziţia carteziană 
căreia îi revine meri-tul întronării unei indepen¬ 
denţe de incalculabile urmări, se încearcă iden¬ 
tificarea unei structuri ultime şi declararea unei 
„evidenţe" mai presus de orice îndoială în cadrul 
conştiinţei. Implicatul fundamental al conştiinţei 
care ar răspunde într-o aşa-zisă „evidenţă" s -a în¬ 
chegat precum se ştie în cuvintele: Ego sum cogi- 
tans. Dezbaterile asupra lui ego cogitans fac unul 
din capitolele cele mai agitate ale istoriei cugetării 
umane. In privinţa aceasta, e suficient să amintim 
că poziţia carteziană a devenit un fel de punct de 
reper. Mai ales de cînd ego cogito a intrat ca un 

.ulevărat punct arhimedic şi în teoria kantiană a 
cunoaşterii sub denumirea de „apercepţie transcen- 
dentală". Şi e aproape de prisos să mai atragem 
luarea-aminte că pe baza aceluiaşi ego cogitans 
s-au construit şi cîţiva fabuloşi zgîrie-nori meta- 
lizici. Poziţia carteziană a fost aşadar şi punct de 
reper pentru spiritele critice, şi punct de declan¬ 
şare speculativă. De remarcat e că nici în maras¬ 
mul pricinuit de desfrîul „ideii", marasm ce a 
urmat activităţii romantice, gîndirea filozofică nu 
s-a arătat dispusă să renunţe la problemă; ea s-a 
ţinut doar departe de anume cuvinte fără de miez 
şi şi-a revizuit metoda, întorcîndu-se însă alter¬ 
nant, fie la punctul de vedere kantian, fie la cel 
cartezian. Nu e locul să facem o reprivire istorică 
asupra problemei. In orice caz, chestiunea impli¬ 
catului fundamental al conştiinţei refuză să fie 
pusă ad acta, şi este încă departe de a fi istovită. 
Că problema nu se găseşte pe linie moartă, ne-o 
dovedesc chiar meditaţiile de largă răsuflare, mai 
recente, ale lui Husserl. Faptul simplu că proble¬ 
ma şi-a păstrat rezistenţele şi că s-a menţinut trei 
sute de ani pe arena centrală a preocupărilor filo¬ 
zofice fără a fi pe deplin domesticită e un aspect 
care dă de gîndit. Mai mult. Nouă ni se pare că 
problema n-a pierdut încă nici una din realele sale 
feţe iritante. Se va vedea numaidecît că avem sufi¬ 
ciente motive să ne întrebăm dacă aşa-zisa „eviden¬ 
ţă carteziană" nu e un simplu strai aruncat peste 
un nucleu destul de enigmatic. Propoziţia lui 
Descartes conţine mai mult ingrediente care excită 
apetitul critic, decît substanţe molcomitoare. Pu- 
nînd degetul pe miezul chestiunii, vom face loc 
remarcii că propoziţia despre ego sum cogitans 
redă cu adevărat un implicat al conştiinţei şi al 

oricărui act de cunoaştere, fie reală, fie iluzorie, 
dar numai atîta timp cît autocontemplarea con¬ 
ştiinţei se săvîrşeşte într-un anume orizont. Evi¬ 
denţa carteziană se declară numai condiţionat, 
adică numai atîta timp cît conştiinţa se priveşte 
direct şi se contemplă narcisist, atîta timp cît con¬ 
ştiinţa ia act de sine în termeni abstracţi — despre 
care se presupune din capul locului că ar avea da¬ 
rul să redea întocmai o realitate spirituală. In mo¬ 
mentul însă cînd conştiinţa se situează cu toată 
energia de care ea e în stare în orizontul misteru¬ 
lui, sau mai bine zis în momentul cînd orizontul 
misterului se iscă în conştiinţă, atunci şi aspectul 
de „evidenţă" al acestui ego sum cogitans se pul¬ 
verizează şi se problematizează. Conştiinţa are de¬ 
sigur posibilitatea de a se autocontempla şi de a 
spune despre sine: Ego sum cogitans. Dar aceeaşi 
conştiinţă poate să mai stea în faţa sa şi ca în faţa 
unui semn de întrebare. Perspectiva misterului e 
valabilă şi aici. Nu mai departe decît elementul 
prim al propoziţiei carteziene, acel ego, ce este el 
dincolo de cuvînt ca atare ? E vorba despre un 
ego precis determinabil sau despre un alter ego 
care printr-un miracol s-a putut instantaneu sub¬ 
stitui unui aparent ego ? Se poate admite bună¬ 
oară că unui ego care răspunde la numele social 
de Ion i s-a substituit printr-o vrajă un ego care 
adineaori răspundea la numele social de Niculae. 
De îndată ce acceptăm o asemenea situaţie teo¬ 
retică, fictivă ce-i drept, dar posibilă în ordinea 
miracolelor, ego încetează de-a mai avea vreo 
semnificaţie în legătură cu individul concret, şi 
toată problema se mută într-o regiune transindi- 
viduală. Ajunşi în acest ţinut şi la acest punct, ni 
se îmbie însă din nou mai multe chipuri de inter- 

pretare care rămîn la discreţia înclinărilor perso¬ 
nale ale filozofilor. Ego poate fi: 1. un ego trans- 
individual social-colectiv; 2. un ego transcendental, 
tnai presus de orice contingenţe psihologice şi so¬ 
ciale; 3. un simplu punct matematic necesar-fic- 
liv, ca un focar într-o elipsă, care se desenează prin 
procesul dialectic al cunoaşterii; 4. un ego egal cu 
„eul divin". Filozofii pot să opteze după plac; noi 
vom spune că faimosul ego, surprins o clipă ca 
impact „evident" al conştiinţei noastre, se dove¬ 
deşte a fi un simplu „semn" sau, în caz extrem, 
un complex de „semnalmente" ale unui mister. 
Pentru conştiinţa în care misterul se declară ca ori¬ 
zont omniprezent, evidenţa carteziană se topeşte 
şi se problematizează; ea se preface, lăsînd loc 
deliberării şi tîlcuirii în altă evidenţă, prin care 
luăm act de alt implicat. Acest implicat solicită cu 
totul altă formulare decît evidenţa carteziană. Im¬ 
plicatul cel din urmă al conştiinţei care se priveşte 
în perspectiva misterului poate fi cuprins în cu¬ 
vinte astfel: O existenţă fără altă determinaţie 
pozitivă, o existenţă care îşi este sieşi un mister, 
ia act de un orizont saturat de mistere. Pentru 
conştiinţa animalic-paradisiacă ce se afirmă în lu¬ 
mea dată, ego sum cogitans e neapărat implicatul 
şi evidenţa ultimă. In orizontul firesc al acestei 
conştiinţe, propoziţia carteziană are o aşezare pe 
deplin legitimată. Pentru conştiinţa specific uma¬ 
nă însă, adică pentru conştiinţa care vede şi se 
vede pe fundalul misterului, implicatul ultim şi de 
maxim volum este altul, şi anume: „O existenţă, 
care îşi este sieşi un mister, ia act de un orizont 
saturat de mistere." Am mai dat şi altă dată grai 
acestui gînd, şi-l repetăm: orizontul misterului e 
orizontul specific al existenţei umane. Să nu ne 

închipuim însă că acest orizont al misterului ar fi 
o construcţie „teoretică"; el este un prins, un im¬ 
plicat anterior oricărui act teoretic deplin. Miste¬ 
rul ca „orizont" nu este un produs abstract, un 
elaborat, ci un implicat fără de care procesul teo¬ 
retic, în adevăratul său sens, nici nu s-ar dez- 
lănţui. Ca orizont primar, iniţial, misterul n-are 
legătură cu teoria, ci premerge în chip necesar 
acesteia. Misterul este orizontul omniprezent şi 
permanent al modului specific de a „exista" al 
omului. De la modul de a exista ca „eu gînditor" 
într-o lume dată, pozitiv determinabilă, pînă la 
acest mod „de a exista într-un orizont de mis¬ 
tere", saltul e enorm. Prăpastia dintre cele două 
orizonturi nu poate fi umplută prin termeni in¬ 
termediari. E aici o prăpastie fără punţi, iar cele 
care se încearcă rămîn în vid. Existenţa eului gîn¬ 
ditor în orizontul lumii date şi existenţa ca mister 
într-un orizont de mistere sînt două moduri 
ontologice eterogene. Omul, întrucît e şi animal 
şi om, există în ambele feluri. Am caracterizat în 
cele de mai înainte, prin implicatele şi evidenţele 
sale ultime, ceea ce de acum s-ar putea numi „am- 
fibismul conştiinţei umane". Conştiinţa umană 
nu posedă un singur implicat fundamental, cum 
se crede de la Descartes încoace, ci de fapt două. 
Conştiinţa umană există în două orizonturi cu 
totul diferite, dintre care al doilea, cel al miste¬ 
rului, este specific uman cîtă vreme întîiul este 
animalic şi antropoidal. Conştiinţa umană există 
cu alte cuvinte amfibic, în două orizonturi cu oare¬ 
care alternanţă de accent. Cît timp însă conştiinţa 
umană îşi păstrează calitatea umană, trebuie să se 
calculeze neapărat cu orizontul misterului. Ori¬ 
zontul misterului ţine de definiţia conştiinţei 

umane ca atare. Deoarece de înţelegerea acestui 
dualism de orizonturi, care răspund în evidenţe 
ultime cu totul deosebite şi ireductibile una la 
cealaltă, atîrnă însăşi înţelegerea rezultatelor la 
care vom ajunge, mai desfăşurăm şi alte cîteva 
idei care au puncte de incidenţă cu aspectele în 
discuţie. 

Să întoarcem privirea de la implicate spre ex¬ 
perienţă pur şi simplu. Universul experienţei e 
locul fără de hotar precis unde apar ca date con¬ 
crete aşa-zisele individuaţii. în general, indivi- 
duaţiile, cînd sînt împlinite şi legate la trup, se 
prezintă ca şi cum ar purta pecetea unor tipare. 
Există nenumărate feluri de cristale, nenumărate 
specii şi variante de plante, nenumărate soiuri şi 
subsoiuri de animale, şi atîtea tipuri şi seminţii 
umane. In ciuda nenumăratelor individuaţii şi a 
tipurilor de individuaţii atît de felurite sub unghi 
morfologic, nu se găsesc însă în acelaşi univers 
decît foarte puţine „moduri de a exista", sau foar¬ 
te puţine moduri ontologice. Să numim tiparele 
creaturale, sub a căror stăpînire stau individua- 
ţiile sau tiparele, în care, în orice caz, individuaţii- 
le încap ca fenomenele în expresia lor abstractă; 
să numim, zicem, aceste tipare „moduri morfo¬ 
logice" spre deosebire de „modurile de a exista" 
pe care adineaori le-am numit „moduri onto¬ 
logice". Vom înlesni distincţia ce o propunem, 
afirmînd că în univers se găsesc nenumărate mo¬ 
duri morfologice , dar numai foarte puţine moduri 
ontologice. Iată cîteva moduri ontologice: cris¬ 
talele, în toate formele lor, există de fapt întot¬ 
deauna în unul şi acelaşi fel; ele posedă toate un 
singur mod ontologic. Cristalelor le atribuim anu¬ 
me o existenţă în stare să umple un spaţiu, dar 

fără de nici un orizont propriu-zis dincolo de vo¬ 
lumul lor, adică o existenţă împletită activ-pasiv 
într-un complex de constante şi variabile, în rîn- 
duieli cosmice. Pentru un asemenea mod onto¬ 
logic, orizontul e desigur un factor nul. Plantelor 
le atribuim un alt „mod de a exista" în compa¬ 
raţie cu cristalele. Dar toate plantele, la rîndul lor, 
sînt şi ele dăruite cu un singur fel de a exista: ele 
sînt caracterizate adică prin unul şi acelaşi mod 
ontologic. Plantele au un orizont nenumit; ori¬ 
zontul e pentru modul lor existenţial un factor 
sui-gencris: „orizontul" plantelor nu e „obiect" 
al unui „subiect"; orizontul e numai ambianţă şi 
reprezintă un factor cu care plantele stau în relaţii 
„finalist o" absolut mute. Plantele sînt întreguri 
organizate final, plantele sînt capabile de reacţii 
pline de noimă în raport cu orizontul în care ele 
există, dar ele nu şi l-ar putea numi nici dacă li 
s-ar dărui grai. Căci orizontul lor nu e „obiect", 
ci numai un factor integrat într-un sistem de 
relaţii finaliste. Şi iarăşi, altfel există animalele 
cărora le atribuim nu numai un orizont ca factor 
într-un sistem de relaţii finaliste, ci şi un orizont 
cu semnificaţie de „obiect", un orizont de care 
animalele sînt determinate ca de un „ce" străin de 
ele dar necesar fiinţării lor, un orizont asupra 
căruia animalele acţionează în fel şi chip în cali¬ 
tatea lor de „subiecte". Animalul de toate speciile 
şi variantele există într-un orizont obiectivat ca 
atare, în orizontul concret al unei lumi în care el 
e aşezat şi faţă de care e capabil de diverse iniţia¬ 
tive. în existenţa animalică, orizontul nu e pre¬ 
zent numai ca factor într-o urzeală finalistă, cum 
se întîmplă să. fie pentru modul vegetal. Orizon¬ 
tul e prezent în existenţa animalică şi cu semnifi- 

raţia deplină a unui cadru obiectiv asupra căruia 
se revarsă interesul căutării şi al ocolirii. 

Tot aşa există antropoidul preistoric, şi tot aşa 
.11 exista omul paradisiac — o formă fictivă imagi¬ 
nată de noi pentru a ilustra la perfecţie şi la ma¬ 
ximum de intensitate acest mod ontologic. între 
animal şi omul „paradisiac", cea mai înaltă poten¬ 
ţii fictivă a animalului, nu se cască în concepţia 
noastră nici o deosebire de „mod ontologic". Dacă 
omul paradisiac ar vieţui aievea, deosebirea dintre 
el şi animal ar fi doar o deosebire graduală în bă- 
lătura unuia şi aceluiaşi fel de a exista. Cert, sub 
unghi morfologic, animalul, antropoidul preisto¬ 
ric şi omul paradisiac sînt foarte deosebiţi, ei 
aparţin însă irevocabil unuia şi aceluiaşi mod 
ontologic; se manifestă în ei sub înfăţişare morfo¬ 
logică felurită, unul şi acelaşi mod ontologic, 
modul de a exista ca „subiect", ca centru activ în 
orizontul „obiectiv" al unei lumi date şi concrete. 
Dar „omul deplin" nu a devenit om cu adevărat 
numai datorită diferenţierii morfologice şi struc¬ 
turale; pentru ca să devină om în toată puterea 
cuvîntului, a trebuit să se dezlănţuie în el şi un 
nou mod de a exista, un nou mod ontologic cu 
totul deosebit de modul propriu animalului. Şi 
acest salt negrăit de hotărîtor a avut realmente 
loc, căci omul ca mod specific de a exista este 
orientat spre orizontul misterului. Cu aceasta am 
fi ajuns iarăşi la unul din cele două implicate fun¬ 
damentale: omul „există" astfel încît el ca subiect 
îşi e sieşi un mister într-un orizont saturat de 
mistere. Omul există desigur şi în lumea dată şi 
pentru autoconservare ca animalele, dar aceasta 
numai în măsura animalităţii sale; ca „om", el 
există însă în orizontul misterelor, şi e înzestrat 

cu destinul ce se desprinde ca un corolar din acest 
mod, cu destinul de a încerca revelarea misterelor. 
Lumea concretă dată nu mai e pentru om şi pen¬ 
tru existenţa sa un orizont în sens absolut, ci 
numai un semn sau un complex de semnalmente 
ale adevăratului orizont care este „misterul". Să 
mai adăugăm la această situaţie şi alte trăsături, 
destinate să o pună în relief. în univers, trecerea 
sau saltul de la o specie la alta, de la o variantă la 
alta, se face atît în regnul vegetal cît şi în cel ani¬ 
mal prin „mutaţii" (să le adăugăm şi mutaţiile pe 
care le bănuim în regnul cristalelor ?). Aceste mu¬ 
taţii care ţin de „forme" le putem numi în general 
morfologice sau de tipar. Deoarece în univers se 
găsesc nenumărate forme de cristale, specii şi va¬ 
riante vegetale şi animale, trebuie să presupunem 
că şi mutaţiile de „tipar" sînt nenumărate. în 
orice caz, ideea mutaţiilor pe care o împrumutăm 
din biologie ne poate servi ca model pentru o 
nouă concepţie cu privire la modurile ontologice, 
în analogie cu mutaţiile de la o specie la alta sau 
de la o variantă la alta, sîntem dispuşi să admitem 
în chip ipotetic şi nişte mutaţii ontologice care ni 
se par însă mult mai importante şi mai decisive 
în aşezările lumii decît cele morfologice. 

Mutaţiile ontologice sînt numeric disparente, 
deoarece, precum văzurăm, moduri ontologice 
nu întîlnim decît vreo cîteva în tot universul. Un 
„mod ontologic" poate să strîngă în imperiul său 
şi să ţină sub silnicia sa nenumărate specii de cre¬ 
aturi şi fiinţe. Ce reprezintă în perspectiva muta¬ 
ţiilor morfologice şi a mutaţiilor ontologice omul ? 
„Omul" a izbucnit faţă de forme mamifere megi¬ 
eşe sau imediat înrudite datorită unei mutaţii 
morfologice. Cu aceasta n-am fi arătat însă decît 

o latură secundară a genezei omului, adică o la¬ 
tură care nu e cea decisivă. Hotărîtor pentru deve¬ 
nirea omului a fost un alt eveniment. 

O mutaţie de tipar sau morfologică n-ar fi 
putut să aducă linia decît pînă la pre-om, şi în ca¬ 
zul extrem la omul paradisiac (tip fictiv) care nu 
s-a realizat decît ca o componentă a omului real. 
în pre-om a trebuit de fapt să se descătuşeze şi o 
mutaţie ontologică, o mutaţie a însuşi modului 
său de a exista şi a orizontului său; căci numai 
datorită acestei mutaţii ontologice care a lucrat 
radical ca o vijelie, pre-omul a putut să devină un 
adevărat om. Intre animal şi om nu se rosteşte, 
după părerea noastră, numai un salt biologic-mor- 
fologic, cum caută să defăimeze pe la toate răs- 
pîntiile şi fără oboseală toată filozofia naturalistă, 
liste între animal şi om o deosebire neasemănat 
mai importantă, o deosebire tăioasă, precizată 
printr-o mutaţie ontologică. Accentul cosmic 
zace însă tocmai pe această deosebire. Distanţa 
între om şi animal creşte mulţumită acestei 
mutaţii ontologice aşa de viguros încît ea nu mai 
poate fi măsurată decît cu distanţa care măsoară 
deosebirea între regnul animal în totalitatea sa 
şi regnul vegetal în totalitatea sa. Intre om şi 
animal nu este numai o deosebire ca de la specie 
la specie, ci o depărtare ca de la regn la regn. 
Spre a ne da seama de proporţiile şi particu¬ 
larităţile singularităţii umane, trebuie să o privim 
în perspectiva mutaţiilor ontologice, iar nu în 
aceea a mutaţiilor morfologice. Demnitatea umană 
a fost cucerită prin una din acele foarte puţine 
mutaţii ontologice care diversifică aşa de hotărît 
creaturile lumii. Cu aceasta, poziţia „om“ apare 
determinată. Ca structură morfologic-biologică, 

omul ar fi putut să aparţină definitiv modului 
ontologic general-animalic. Această apartenenţă 
fără de echivoc nu ar fi fost deloc zădărnicită de 
împrejurarea că omul se caracterizează şi printr-o 
seamă de particularităţi biologice de specie ce sînt 
în chip accentuat ale lui. De subliniat este însă că 
omul posedă aspecte mult mai accentuat singu¬ 
lare decît amănuntele care ţin de profilul său bio¬ 
logic, iar acelea sînt expresia modului său specific 
de natură „ontologică". La acele aspecte, animale¬ 
le nu participă în nici un fel. Animalul se găseşte 
faţă de om într-un lei de dizgraţie, nu întîmplă- 
toare, ci structurală şi de principiu. Mutaţia onto¬ 
logică, datorită căreia omul se distanţează de 
animale cu potenţă de regn separat, îmbogăţeşte 
pe om şi cu unele structuri care lipsesc animalului 
cu totul, şi care nu pot fi obţinute prin nici un 
soi de acumulare evolutivă. „Existenţa în orizon¬ 
tul misterului", ca mod specific uman, aduce după 
sine, ca o consecinţă şi ca un corolar, năzuinţa 
omului de a-şi „revela" misterul. 

Existenţa în orizontul misterului are profilul 
unei permanente tensiuni care cere un deznodă- 
mînt iarăşi şi iarăşi repetat. Cititorii îşi aduc 
aminte din expunerile noastre de altădată că actul 
revelator pe care omul îl încearcă în orizontul mis¬ 
terului se face totdeauna metaforic şi în tiparele 
categoriilor abisale. Mai amintim că actul reve¬ 
lator, pe de o parte metaforic, pe de altă parte 
impregnat de categorii abisale (stilistice), este, în 
desfăşurarea sa deplină, identic cu creaţia cultu¬ 
rală (artistică, metafizică, cunoaştere constructivă 
etc.). Categoriile stilistice abisale alcătuiesc sporul 
de structură cel mai important pe care omul îl în¬ 
dură pe urma mutaţiei ontologice specific umane. 

Produsul permanent, corolar al modului ontologic 
Ipecific uman şi al structurilor sale abisale, este 
„cultura". Să împingem spre centrul atenţiei noas¬ 
tre această propoziţie. Cultura o înţelegem ca o 
dimensiune complementară necesară a modului 
specific uman de a exista. Cultura ţine de om în 
luod absolut şi intră constitutiv în definiţia aces¬ 
tuia: „omul este fiinţa metaforizantă"; adică omul 
este: 1) existenţă în orizontul misterului; 2) care 
inod atrage după sine inevitabil încercarea re¬ 
velatoare, adică actul creator de cultură, actul al 
cărui conţinut e impregnat de categorii abisale. 
Cu alte cuvinte, omul nu va putea fi lipsit de sfera 
culturii fără de a înceta să fie „om". Exodul din 
cultură ar duce la abolirea umanităţii ca regn. 

S-a mai spus desigur şi chiar adesea că omul 
se deosebeşte de animal, între altele, şi prin cul¬ 
tură, dar acest „între altele" scade mult însemnă¬ 
tatea diferenţei. Nu s-a arătat niciodată distanţa, 
de necuprins altfel decît metafizic, ce există între 
om şi animal tocmai în legătură cu cultura şi cu 
implicatele ei. Implicatele culturii sînt în primul 
rînd modul specific de a exista în orizontul mis¬ 
terului şi tendinţa de a-1 revela, iar în al doilea rînd, 
şi imediat după aceea, faptul că omul este înzes¬ 
trat cu categorii abisale. Atît acest mod ontologic 
cît şi categoriile abisale lipsesc cu totul anima¬ 
lelor, chiar şi celui mai superior (antropoidului 
sau omului paradisiac). Distanţa dintre om şi ani¬ 
mal a fost văzută totdeauna numai ca un salt de 
la o specie (antropoidul) la o specie superioară 
(omul), iar fenomenul culturii a fost văzut ca unul 
din simptomele ce-1 deosebesc pe om ca specie 
între animale. Cultura a mai fost privită şi ca o 
sublimare sau ca o corectură a animalităţii, uneori 
ca o reacţie, de altmintrelea foarte oportunist 

înţeleasă, împotriva animalităţii. Cultura e însă o 
apariţie cu totul de altă clasă; ea e în ultimă ana¬ 
liză rezultatul unei mutaţii ontologice singulare 
în univers. Prin mutaţia ontologică ce conduce la 
înjghebarea culturii, cosmosul sporeşte de fapt cu 
o rînduială cu desăvîrşire inedită, tot atît de temei¬ 
nic nouă ca aceea care s-a statornicit în univers 
cînd s-a purces ordinea plantelor peste rînduielile 
anorganice sau ordinea animalelor peste stratul 
plantelor. Rînduiala umană e, ca să zicem aşa, o 
lume nouă. Omul nu reprezintă numai o simplă 
„specie", ca cimpanzeul faţă de celelalte maimuţe. 
El e acreditatul unei ordini duminicale, al unei 
ordini poruncite în altă zi de geneză, căci, prin 
modul său de existenţă într-un orizont care-i apar¬ 
ţine exclusiv, el proclamă un nou raport între in- 
dividuaţie şi univers. Omul nu este un animal 
sublimat sau un animal care, din cînd în cînd, sau 
tot la şapte zile o dată, poate să reacţioneze îm¬ 
potriva animalităţii. Omul nu este o funcţie nici 
pozitivă, nici negativă a animalităţii. Omul este 
mai întîi o fiinţă, în care animalitatea are inten¬ 
sităţi şi proporţii depline nescăzute, dar în acelaşi 
timp omul este o fiinţă care încapsulează această 
animalitate şi o pune în slujba unei întregi rîn- 
duieli care este cu totul altceva decît rînduiala 
animalică. Accentuăm toate acestea pentru a ne 
deosebi punctul de vedere faţă de teoriile natu¬ 
raliste despre om, care văd în „cultură" doar un 
simptom diferenţial cum ar fi forma urechilor şi 
a „caninului", sau chiar mai puţin decît atît. Dar 
ne mai ies în întîmpinare şi concepţiile idealist-spi- 
ritualiste, faţă de care, de asemenea, ne găsim pe 
un mal advers. Una dintre confuziile pe care am 
vrea să le înlăturăm este următoarea. Din Anti¬ 
chitate şi pînă azi, numeroşi filozofi au formulat 

părerea că omul se deosebeşte de animal prin 
„spirit". Aceiaşi filozofi au văzut îndeobşte şi în 
„cultură" o simplă manifestare a „spiritului" şi 
nimic alt. S-a procedat, după cum se ştie, la o 
împărţire tripartită a structurilor şi a facultăţilor 
omeneşti. Tripartiţia este desigur suficient cunos¬ 
cută celor ce frecventează doctrinele filozofice şi 
istoria lor. Iat-o: 1) organicul-viaţa; 2) sufletul; 
3) spiritul. „Spiritul" este, în general, identificat 
din partea acestor filozofi ca deţinător al inteli¬ 
genţei, al raţiunii {logos, nous), sau mai simplu ca 
„facultate" a judecăţii, a conceptelor, a ideilor şi 
a voinţei dirijate de idei, a virtuţilor etc. Spiritul 
ar fi, oricum, o suprastructură potrivită peste 
suflet (căruia i-ar reveni sensibilitatea şi emotivi¬ 
tatea) şi peste organic (căruia i-ar reveni vegeta¬ 
tivul, fiziologicul şi instinctele). Filozofii despre 
care vorbim au atribuit „spiritului", în sensul 
arătat, paternitatea culturii. (Hegel nu reprezintă 
decît o mlădiţă a acestei concepţii cînd înţelege 
cultura ca spirit absolut, ca întoarcere la sine a 
logosului.) Să ne distanţăm. înainte de toate, ceea 
ce numim „mutaţie ontologică" specific umană, 
adică „modul de a exista în orizontul misterului", 
este cu totul altceva decît „spiritul" definit mai 
sus. Spirit în înţeles de subiect cu atribute intelec¬ 
tuale, spirit în înţeles de receptor de semnificaţii, 
sau spirit în înţeles de mănunchi de funcţii cate¬ 
goriale, putem fără doar şi poate atribui într-un 
oarecare grad şi animalelor, iar într-un grad apă¬ 
sat şi deosebit de pildă antropoidului şi omului 
paradisiac (tip fictiv). „Spiritul" nu pune însă aces¬ 
te fiinţe în situaţia de a fi creatoare de „cultură". 
Spiritul, ca facultate a conceptelor şi a voinţei di¬ 
rijate, poate să stea exclusiv în serviciul existenţei 
în lumea dată şi pentru autoconservare. Spiritul, 

prin structura şi funcţiile sale, nu duce deci în 
chip necesar la cultură. El e ceva ce intră în slujba 
unui sau altui mod ontologic; dar depinde tot¬ 
deauna de modul ontologic dacă spiritul devine 
sau nu un factor creator de cultură. Cultura im¬ 
plică desigur spiritul ca o condiţie prealabilă, dar, 
după părerea noastră, cultura implică toate struc¬ 
turile umane, adică organicul, sufletul, spiritul; 
iar aceste trei feluri de structuri sînt încă tot 
neîndestulătoare. Condiţiile acestea sînt condiţii, 
dar ele nu ajung. Aceste structuri tripartite nu ar 
produce „cultura", dacă ele nu ar suferi în pre¬ 
alabil o dezaxare, o nouă orientare, prin aceea că 
sînt puse în slujba existenţei în orizontul misteru¬ 
lui şi în vederea revelării. Fiinţa, care odată şi 
odată avea să devină om, fusese deja înzestrată cu 
spirit, fără ca prin aceasta să se fi declanşat actul 
creator de cultură, căci cultura mai implică şi 
„categoriile abisale", în afară de cele ale conşti¬ 
inţei. Fiinţa preumană era înarmată cu depline 
şi agere facultăţi intelectuale; ea era capabilă, 
de pildă, de cunoaştere paradisiacă directă, con¬ 
ceptuală, dar această situaţie şi aceste aptitudini 
nu conduc prin însăşi firea lor la creaţia de cultură. 
Pentru ca fiinţa preumană să devină om, ceea 
ce înseamnă creator de cultură sau cel puţin păr¬ 
taş la climatul ei, era necesar ca în ea să se dezlăn¬ 
ţuie de fapt şi cu toată energia o nouă şi singulară 
mutaţie ontologică, un nou mod de a exista, mo¬ 
dul de a exista în orizontul misterului şi pentru 
revelare. In momentul ănd această mutaţie s-a 
făcut, spiritul a fost structural dublat prin gar¬ 
nitura categoriilor abisale. înainte de a izbucni 
această mutaţie ontologică şi acest concomitent 
spor structural, fiinţa preomenească trăia cu toate 
structurile sale, cu organismul, cu sufletul şi cu 

spiritul său, în orizontul lumii concrete şi pentru 
autoconservare, sau predominant-instinctiv pentru 
a.şezămîntul speciei. Fiinţa preomenească se găsea 
deci în situaţia de a produce o civilizaţie astilis- 
lică, o armătură tehnică, ca şi atîtea animale de 
altfel, dar nu era în stare nici măcar să schiţeze o 
creaţie culturală, fiindcă îi lipseau pentru aceasta 
condiţiile în adevăr decisive şi esenţiale: modul 
ontologic în orizontul misterului în vederea re¬ 
velării şi categoriile abisale. 

E absolut sigur, cu alte cuvinte, că în univers 
civilizaţia de tip astilistic a apărut mai curînd decît 
cultura. O dovadă în această privinţă e produsă 
şi de împrejurarea negrăit de concludentă că for¬ 
me de civilizaţie, cu ansamblul lor de unelte şi 
obiceiuri în vederea autoconservării, se găsesc în 
remarcabilă diversitate în ocolul de viaţă al celor 
mai felurite animale cărora nu li se poate contesta 
calitatea autorică; totuşi nici un animal nu poate 
li citat ca autor de cultură dacă privim cultura 
drept ceea ce este, adică drept revelare metaforică 
şi în tipare stilistice a misterului. Nici spiritul nu 
este deci prin el însuşi creator de cultură, dar nici 
complexul structural: organism —suflet —spirit 
nu poate fi socotit prin sine însuşi creator de 
cultură. Spre a se ajunge la cultură trebuie ca în¬ 
treg acest complex structural (organism —su- 
llet—spirit) să îndure o dezaxare şi să se angajeze 
efectiv pe un anume drum, menit mai mult zbo¬ 
rului decît tălpilor. Iar aceasta nu se întîmplă decît 
în clipa cînd un asemenea complex morfologic e 
încapsulat de o foarte determinată mutaţie onto¬ 
logică şi de un anume spor structural: de modul 
cu totul particular de a exista în orizontul mis¬ 
terului şi în vederea revelării, şi de garnitura cate¬ 
goriilor abisale. Cum şi de ce se declară în fiinţa 
pe cale de a deveni „om“ această mutaţie onto- 

logică cu sporul structural adiacent e o chestiune 
aparte. Mutaţiile ontologice sînt după părerea 
noastră fapte de temelie în aşezările lumii, pe care 
cunoaşterea trebuie să le accepte ca atare; ele 
ţîşnesc pur şi simplu, sau se rostesc precum cu¬ 
vintele Duhului de peste ape în zilele Facerii. 
Problema fiind de natură cu totul metafizică, 
ne-o rezervăm pentru altă dată; şi pentru a nu ne 
tăia drumul de-a dreptul spre ea, ne salvăm după 
o icoană. împrejurarea că paternitatea culturii noi 
nu o atribuim în nici un caz „spiritului ' 1 ca atare, 
cum au înţeles s-o facă atîtea filozofii idealiste, ne 
pune la adăpost de primejdia de a da culturii un 
tîlc prea intelectualist, pe de o parte, şi prea strîmt 
pe de altă parte, adică un tîlc prin „idei“ în în¬ 
ţeles de entităţi metafizice. 

în teoria noastră despre cultură, nu intervin în 
nici un fel „ideile" cu care au operat aşa de mult 
platonismele de toate nuanţele şi în special filo¬ 
zofia idealistă germană. Autor al „culturii" este 
subiectul uman în care s-a purces, ireversibilă, o 
singulară mutaţie ontologică plus sporul categori¬ 
al adiacent. „Inconştientul" intervine în creaţia 
culturii imprimând acesteia categoriile sale abisale. 
Idealismul filozofic, platonic şi germanic deo¬ 
potrivă, a ignorat tocmai acest inconştient înzes¬ 
trat cu categorii speciale, care formează o garnitură 
completă în felul său, suficientă sieşi, cosmo-' 
genetică. 

Să reluăm firul. Cu omul „deplin" apar în cos¬ 
mos o nouă rînduială, un nou orizont, un nou 
destin, şi concomitent unele secrete finalisme 
metafizice cu totul aparte, inexistente pînă aici. 
Distribuind cu tactul necesar toate aceste aspecte 
în cadrul metafizic pe care ele îl comportă, se va 

înţelege mai lesne în ce măsură omul este mai 
mult decît o simplă „specie" între atîtea altele: 

1. Omul e înzestrat cu un mod ontologic spe- 
rilic; el există în orizontul misterului şi încearcă 
revelarea acestuia prin plăsmuiri de cultură. Reve¬ 
larea e totdeauna metaforică. 

2. Omul e înzestrat cu ceea ce am numit „ca¬ 
tegorii abisale", adică cu funcţii care îngăduie o 
depăşire a lumii concrete imediate, dar care în 
acelaşi timp îl împiedică de a revela în chip abso¬ 
lut, pozitiv-adecvat, misterele. 

3. Aceste categorii abisale, stilistice, de existen¬ 
ţa cărora luăm act datorită eficienţei lor, pot fi 
socotite pe alt plan ca tot atîtea momente într-o 
lînduială metafizică, ca „frîne transcendente" cu 
ajutorul cărora Marele Anonim (centrul existen¬ 
ţei) ne împiedică, în avantajul nostru şi al exis¬ 
tenţei în general, de a ne substitui lui, şi cu ajutorul 
cărora sîntem menţinuţi în permanentă stare 
creatoare. 

Nici animalul, nici antropoidul preistoric şi 
nici chiar omul paradisiac nu sînt părtaşi la nici 
unul dintre aceste aspecte şi la nici una dintre 
aceste rînduieli care fac din omul deplin un unic 
reprezentant al unui regn singular în Univers. 

Ţinîndu-se seama de toate aceste determinante 
şi coordonate, cultura nu mai poate fi privită ca 
un lux pe care omul şi l-ar permite oarecum pen¬ 
tru zile alese, dincolo de animalitatea sa funciară. 
Dar cultura nu este nici cum propune cea mai 
curentă definiţie — un simplu sistem de atenuare 
a animalităţii, de îmblînzire a ei, sau de reacţie 
împotriva ei. încă o dată, cultura nu apare ca o 
funcţie, nici pozitivă, nici negativă, a animalităţii. 
Astfel, e foarte greşit să înţelegi cultura doar ca 

o diferenţă specifică a „omului" al cărui gen pro¬ 
xim ar rămîne tot „animalul". Cultura poate fi 
determinată pe deplin numai în ordine ontologică 
şi metafizică, iar nu în ordine naturală, căci ea 
este semnul 'vizibil al unei noi mutaţii ontologice 
în cosmos, dincolo de animalitate şi spirit, o muta¬ 
ţie în tovărăşia căreia apar, precum văzurăm, noi 
rînduieli şi noi finalisme metafizice. 

In om, animalitatea poate să coexiste cu aces¬ 
te rînduieli şi finalisme metafizice. Dar animali¬ 
tatea lui e cel puţin încapsulată, dezaxată, şi uneori 
parţial absorbită de ele. înţelegerea acestui punct 
de vedere atîrnă în cele din urmă de înţelegerea 
justă a mutaţiei ontologice despre care vorbim. 
Mutaţia ontologică se caracterizează prin izbuc¬ 
nirea în noi a unui nou orizont. Să însemnăm 
numaidecît însă că această ivire orizontică nu are 
deloc semnificaţia unui act teoretic liminar de 
ultimă respiraţie, ci se impune ca o izbucnire din 
adînc, iniţială, anterioară tuturor actelor teoretice 
şi plăsmuitoare, ca o condiţie prealabilă a aces¬ 
tora, ca un implicat fundamental. Orizontul mis¬ 
terului, ca ambianţă absolută a modului nostru de 
a exista, nu-1 concepem aşadar ca un sfîrşit, ca o 
regiune de limită în care procesele teoretice s-ar 
revărsa inevitabil ca o Dunăre în Mare. 

Orizontul misterului trebuie să-l înţelegem ca 
origo unde se obîrşesc toate procesele 
umane. Acest mod răsare în om, şi are aici un rol 
de alfa, de început, de izvor, de obîrşie, de con¬ 
diţie implicată, şi în acelaşi timp de omniprezenţă 
anterioară tuturor actelor teoretice şi plăsmui¬ 
toare. Toate aceste atribute: alfa, începutul, iz¬ 
vorul, obîrşia, condiţia, ne invită aproape să le 
scriem cu majuscule, pentru a întări cel puţin sim- 

bolic accentul ce-1 punem pe ele cînd încercăm, 
destul de precar de altmintrelea, să circumscriem 
iuncţia acestui orizont al misterului. Pe coama 
cea mai înaltă a acestor preocupări, filozofii au 
vorbit despre mister ca despre un corp străin, 
aşezat la sfîrşit, la marginea extremă a cunoaşterii, 
unde el figurează doar ca o mărturie de-abia tole¬ 
rată a unei neputinţe cu care se încheie aventura 
teoriei. Misterul a jucat un rol îndeosebi de 
„idee-limită“, şi a fost acceptat ca încheiere pro¬ 
vizorie sau definitivă a procesului teoretic. Nu 
vom afirma că, între variantele ideii de mister, 
u-ar fi posibilă şi aceasta. După concepţia noastră 
însă, misterul e altceva: el e orizontul propriu, 
iniţial, al modului de a exista specific uman. Acest 
orizont se înfiripă în noi nu prin teoretizare, ci 
printr-o mutaţie existenţială a noastră. Nu noi 
sîntem autorii şi arbitrii acestui orizont; aici se 
petrece ceva cu noi. Cu acest orizont se urmă¬ 
reşte ceva în fiinţa preomenească, pentru a o pre¬ 
face în „om“. E aici un proces din adînc care nu 
e în stăpînirea noastră, şi deci ceva ce nu poate fi 
în nici un caz un rezultat teoretic de lesnicios 
urcuş. Orice act teoretic şi plăsmuitor, adică orice 
act de intenţii revelatoare, presupune ca un fapt 
prealabil şi fără de prihană acel orizont. Orizon¬ 
tul misterului se ridică în noi cu putere originară 
şi ca o permanenţă integrată într-o amplă rîndu- 
ială metafizică. Misterul, ca orizont al unui mod 
existenţial, este deci altceva decît ideea-limită, 
teoretică să zicem, a „lucrului în sine“, care nu e 
desigur decît una din multele variante „teoretice" 
posibile ale ideii de mister. Operăm aşadar o 
deosebire între protomister ca orizont iniţial şi 
ideea de mister care se precipită în nenumărate 

variante sub acţiunea directă şi ca o consecinţă a 
proceselor teoretice ale cunoaşterii. (Am analizat 
toate variantele în studiul despre „cunoaşterea 
luciferică", şi ne-am permis să schiţăm chiar o 
topografie a acestor variante.) 

Modurile ontologice ce se afirmă în lume, prin 
salturi care nu cer deocamdată să fie lămurite mai 
din adînc, alcătuiesc împreună o ierarhie, o ierar¬ 
hie bine închegată cu părţi care se îmbucă, cu te¬ 
melii, cu ţîţîni, cu bolţi. Rînduielile superioare 
încapsulează pe cele de jos. Modul anorganicului 
de pildă poate să se afirme independent, dar în 
acelaşi timp el manifestă o ciudată predispoziţie 
de-a intra în slujba organicului, şi de a fi astfel 
încapsulat de acel organic. Fie vegetal, fie anima¬ 
lic. Iar modul anorganic şi cel organic împreună 
se comportă la fel faţă de cel uman. Modul uman 
se bucură de-un răsfăţ cosmic; nu individul, dar 
modul ontologic. Prin procesul de încapsulare, 
modul inferior este închis în rînduiala mai înaltă, 
fără de a-şi pierde cu totul autonomia. Auto¬ 
nomia modului inferior suferă doar diminuări, 
putînd fi cu succes utilizată într-un nou întreg. 
Rămîne fireşte o întrebare deschisă dacă are sau 
nu loc vreodată o totală sincronizare a modului 
inferior în raport cu cel superior. Avem însă im¬ 
presia că intrarea în slujbă nu e împreunată cu 
totala renunţare la suveranitate. De altfel, în na¬ 
tură, „slujba" şi „suveranitatea" nu sînt deloc anti¬ 
nomice. Ce concluzii putem scoate de aici cu 
privire la modurile de existenţă ale conştiinţei 
umane ? 

In conştiinţa umană pîlpîie, după cum am spus, 
modul existenţei în lumea imediată şi pentru 
autoconservare, care mod este încapsulat de modul 

ontologic superior, adică de existenţa în orizon- 
tul misterului şi pentru revelare. Omul, în cali- 
talea sa de fiinţă conştientă, are ceva de amfibiu, 
el posedă latitudinea de a respira cu alternanţe de 
accent în două orizonturi cu totul diferite. Omul 
nu poate să-şi anuleze după bunul său plac unul 
din aceste două orizonturi. Orizonturile conşti¬ 
inţei umane, cel al lumii concrete şi cel al mis¬ 
terului, îngăduie însă actualizări de intensitate 
felurită. La stîrpirea unuia dintre orizonturi nu 
se ajunge decît poate în cazuri patologice. Din 
pricina cadenţei posibile, conştiinţa omului se va 
manifesta dualist chiar în domenii care, privite 
separat, s-ar crede că trebuie să formeze întreguri 
indivizibile. Spre a da un exemplu, amintim că am 
stabilit altă dată (în Cunoaşterea luciferică) un 
asemenea dualism în domeniul cu pretenţii de 
unitate al „cunoaşterii". De fapt, sînt două feluri 
de cunoaştere, fiecare cu rosturile, cu osatura şi 
cu articulaţiile sale proprii, după cum cunoaşterea 
se constituie în orizontul lumii date, concrete (cu¬ 
noaşterea paradisiacă) sau în orizontul misterului 
(cunoaşterea luciferică). Cele două feluri de cu¬ 
noaştere, diferite prin chiar constituţia lor intimă, 
se deosebesc ca o lume de altă lume. Asemenea 
dualisme, în funcţie de dualitatea esenţială a ori¬ 
zonturilor, vom constata şi în alte domenii care 
mai produc însă iluzia indivizibilităţii. Sînt de 
pildă „valori estetice" care se constituie în ori¬ 
zontul lumii date, şi „valori estetice" care se con¬ 
stituie în orizontul misterului. Intre aceste valori 
estetice, despărţite prin însăşi ordinea existenţială 
şi prin orizontul în cadrul căruia ele se încheagă, 
s-a intercalat parcă o diafragmă ce nu admite nici 
un fel de osmoză. La fel există valori cognitive 

care se constituie în orizontul lumii date, şi valori 
cognitive care se încheagă în orizontul misterului. 
Paralel cu reliefarea acestor dualisme, se vădeşte 
încetul cu încetul si particularitatea amfibică a 
conştiinţei umane. In studiul de faţă ne dedicăm 
problemelor estetice. Teza despre amfibismul 
conştiinţei umane promite nesperate posibilităţi 
de orientare prin acest desiş care descurajează. 
S-o spunem chiar de la început. Analiza struc¬ 
turilor şi valorilor estetice a ignorat pînă acum 
tocmai punctul de vedere cel mai rodnic: dualis¬ 
mul ontologic şi de orizonturi. Acesta ni se pare 
în definitiv viciul capital al esteticii de pînă acum. 
In funcţie de fiecare dintre cele două moduri 
existenţiale, cu orizonturile lor specifice, se con¬ 
stituie valori estetice (atît pozitive cît şi negative) 
care sînt pur şi simplu nontransponibile dintr-un 
orizont într-altul. Astfel, „frumosul“ (esteticul 
pozitiv) ce se constituie ca valoare în orizontul 
lumii date nu e transponibil în orizontul misteru¬ 
lui şi al revelărilor, unde „frumosul‘ c (esteticul 
pozitiv) implică cu totul alte criterii. Vrem să 
spunem cu alte cuvinte că în fiecare din cele două 
mari orizonturi se încheagă valori estetice atît 
pozitive cît şi negative, absolut eterogene^ireduc¬ 
tibile. Consideraţiile preliminare cam schiţate de 
mai sus ne-au fost impuse de necesitatea de-a ini¬ 
ţia pe cititori în premisele filozofice şi metafizice 
ale unui studiu în care ne propunem să examinăm 
structurile estetice ale artei şi valorile care inter¬ 
vin, direct sau indirect, în creaţia şi degustarea 
operei de artă. Un asemenea examen nu e cu pu¬ 
tinţă fără de demarcarea precisă a ţinuturilor. A 
fost desigur necesar să insistăm asupra existenţei 
în mister şi pentru revelare ca existenţă specific 

umană, fiindcă numai în acest cadru vom dobîndi 
înţelegerea justă a operei de artă în calitatea ei de 
creaţie de cultură. Şi a fost necesar să facem amin- 
t ire despre dualismul orizontic al conştiinţei uma¬ 
ne, fiindcă numai astfel sîntem puşi în situaţia de 
.1 da o legitimă şi largă platformă unei importante 
legi (legea nontransponibilităţii) de care ne vom 
ocupa mai tîrziu şi despre care de pe acum putem 
alirma că e chemată să asigure definitiv autono¬ 
mia radicală a esteticului artistic faţă de esteticul 
natural, şi de a împiedica o dată pentru totdeauna 
alinierea acestora. 



DESPRE ARTĂ ÎN GENERAL 


Cadrul teoretic fixat în capitolul prim al stu¬ 
diului ne permite cîteva consideraţii asupra unor 
probleme cu totul disparate în aparenţă. Ne hotă- 
rîm pentru acest drum, fiindcă problemele la care 
ne referim îngăduie, datorită comunităţii lor de 
cadru, o soluţie promptă şi imediată. Astfel, con¬ 
sideraţiile generale şi preliminare ne invită să 
vorbim: 

1. despre definiţia artei şi despre simţurile pre¬ 
ferate de întruchiparea artistică; 

2. despre geniu şi talent; 

3. despre originea şi funcţia artei; 

4. despre paralelismul ramurilor culturale şi 
despre imposibilitatea unei ierarhizări a artelor şi 
genurilor. 

Definiţia artei şi simţurile preferate. Ne este 
interzis deocamdată să ne gîndim la o „definiţie" 
a artei în accepţia strictă a cuvîntului. Dar pre¬ 
gătim terenul pentru o asemenea definiţie. Sub 
unghiul geniului proxim, arta este „creaţie de cul¬ 
tură". Ca atare, arta posedă dimpreună cu creaţia 
mitologică, metafizică şi cu construcţiile ştiin¬ 
ţifice, nota CQmună că este încercare de a revela 
misterul. Ştim însă că orice încercare de a revela 

misterul se face efectiv în chip metaforic şi în ti¬ 
pare stilistice (categorii abisale). Revelarea depă¬ 
şeşte totdeauna lumea dată; totuşi ea nu reprezintă 
tlecît o simplă aspiraţie, o aspiraţie limitată şi în- 
frînată: revelarea e limitată prin firea ei, substan¬ 
ţial mente metaforică, şi înfrînată prin categoriile 
abisale, care pun oricum un paravan între noi şi 
mister. Arta, în calitatea ei de creaţie culturală, 
participă din plin la toate aceste note. Natural că, 
la notele care revin artei în virtutea genului ei 
proxim, trebuie să adăugăm numaidecît şi dife¬ 
renţa specifică în raport cu celelalte domenii ale 
culturii. Diferenţa specifică a artei în raport cu 
celelalte creaţii de cultură constă într-o particu¬ 
laritate despre care nu putem da deocamdată decît 
o vagă demarcaţie. Arta încearcă a revela misterul 
prin mijloace care ţin de planul sensibilităţii sau 
al concretului intuitiv. Metaforicul, cu masa sa de 
semnificaţii, şi categoriile abisale trebuie, pentru 
a da împreună opera de artă, să echivaleze cu o 
i/.bîndă în material accesibil simţurilor (în cazul 
poeziei într-un material corespunzător — în 
material de limbă şi de imaginaţie concretă). Din 
această întîie închegare a nebuloasei se desprinde 
un aspect asupra căruia urmează să ne oprim un 
moment. Aspectul e îndeajuns de cunoscut şi ne 
iese în cale la întîiul contaCt cu teoria artei; cu 
toate acestea, el n-a prea putut să fie cu adevărat 
„legitimat" pînă acum. E vorba în principiu de¬ 
spre „materialul" şi, în consecinţă, despre „sim¬ 
ţurile" la care arta face apel. Atenţie ! Categoriile 
abisale ţin în chip esenţial de constituţia artei. Iată 
o propoziţie la care vom reveni adesea. Ea ne dă 
şi cheia pentru înţelegerea aspectului în discuţie. 
Materialul în care se realizează arta trebuie să fie 

de aşa natură încît să îngăduie prin felul său 
captarea prin categorii abisale ; aria va face deci 
apel la văz, la auz, la pipăit, dar nu şi la miros sau 
la gust. Mir*sul şi gustul sînt simţuri discrimi¬ 
nate. Pricina discriminării mirosului şi gustului 
pe de o parte, şi a preferinţei vădite acordate 
văzului şi auzului pe de altă parte, a fost căutată 
îndeobşte într-o ierarhie aşa-zicînd etică a sim¬ 
ţurilor. Dar ce caută etica în această chestiune, şi 
care e criteriul pretinsei ierarhii? S-ar putea, de¬ 
sigur, indica un criteriu al discriminării şi al pre¬ 
ferinţei arătate, dar acesta ar fi tocmai cel ce se 
desprinde din valorificarea artistică — ceea ce re¬ 
vine oricum la o învîrtire în cerc. Şi totuşi proble¬ 
ma e destul de simplă! Mirosul şi gustul sînt 
simţuri menite să ne pună în contact cu materii 
care refuză prin însăşi natura lor o prelucrare în 
tipare stilistice. Lipsind orice posibilitate de mo¬ 
delaj stilistic în materia mirosului şi a gustului, nu 
e decît prea firesc ca arta să nu uzeze de aceste 
simţuri. De unde nu urmează însă că mirosul şi 
gustul n-ar interveni niciodată în fenomenul es¬ 
tetic. In anume cazuri, aceste simţuri participă 
efectiv la reacţia estetică, şi anume la reacţia este¬ 
tică în faţa fenomenelor naturale. Complicitatea 
lor e chiar cert. atestată ci'nd e vorba despre este¬ 
ticul natural. .Frumuseţea unei păduri, a unor li¬ 
vezi, a unor fructe etc. e resimţită cu intensitate 
şi datorită colaborării mirosului şi gustului. Fru¬ 
museţea unei păduri se simte şi. cu nările. Frumu¬ 
seţea unui fruct se simte şi cu cerul gurii. Aceste 
simţuri sînt totuşi stăruitor ocolite în artă, fiindcă 
materiile lor se opun modelajului abisal şi nu se 
supun, categoriilor secrete care intră constitutiv în 
fiinţa esteticului artistic. (Cu toate acestea., ocazia 

*|i posibilitatea de a utiliza materiile acestor sim- 

Î ui i sînt date şi în artă, anume în poezie, unde ele 
IIIră ca „imagine" şi „cuvînt", ceea ce reprezintă 
însă o materie fixă; în această ipostază, ele supor¬ 
ţi un modelaj prin categorii abisale. In chip ex- 
fepţional, mirosul poate să participe şi direct la 
Ordinea artistică, dar numai într-un fel foarte se¬ 
cund, ca un moment auxiliar, de exemplu miro- 
iul de tămîie în misterele rituale.) Am etalat 
CÎtcva argumente care arată că simţurile mirosului 
ţi al gustului sînt ocolite în artă numai în măsura 
rezistenţei pe care materiile lor o opun mode¬ 
lajului abisal. Să remarcăm de altfel că şi văzul 
posedă în hotarele sale unele materii, cele fluide 
fi gazoase, întrucîtva şi cele transparente (sticla), 
care se împotrivesc cu îndîrjire modelajului sti¬ 
listic sau refuză net aceste tipare. în consecinţă, 
asemenea materii sînt întrebuinţate în artă numai 
foarte condiţionat, şi numai ca momente angajate 
într-un întreg stilistic în care ele îşi au rolul sub¬ 
ordonat, înzestrate fiind cu o funcţie cu totul spe¬ 
cială (apa în arhitectură ca element dinamic — 
terasa, la fel sticla, tot în arhitectură, ca mediu 
optic de distribuţie a luminii). Pipăitul, avînd con¬ 
tact nemijlocit cu materia solidă captabilă prin 
categoriile abisale, se afirmă din plin ca simţ ar¬ 
tistic, formînd un cuplu cu văzul. Şi iarăşi, auzul 
posedă la rîndul său şi el unele materii (zgomo¬ 
tele) a căror structură haotică nu poate fi organi¬ 
zată şi controlată în măsură să accepte tipare 
stilistice. La drept vorbind, indiferent de simţuri, 
materiile care prin firea lor se împotrivesc ti¬ 
parelor stilistice nu sînt agreate ca mijloace de 
întruchipare artistică. Materiile unora dintre sim¬ 
ţuri (ale mirosului şi gustului) sînt în totalitatea 

lor asemenea materii recalcitrante şi deci foarte 
inapte de a intra în slujba artei. Cînd s-a vorbit 
despre simţuri nobile şi inferioare, şi cînd s-a rostit 
osînda împotriva celor inferioare, s-a făcut mai 
curînd un fel de teologie estetică decît o analiză 
reală a situaţiei. Ca şi cum între simţuri s-ar fi 
instalat o ierarhie ca între cetele îngereşti. De fapt, 
nu anume simţuri sînt prohibite în artă, ci numai 
anume materii sau aspecte fizice care prin natura 
lor sînt inapte modelajului stilistic. Dar asemenea 
materii excomunicabile şi nemiruite se găsesc în 
hotarele tuturor simţurilor. Din întîmplare, cele 
cu care mirosul şi gustul vin în contact sînt 
tocmai sub acest unghi decisiv ilustrări clasice ale 
nulităţii şi inaptitudinii stilistice. 

Observaţii cu privire la geniu şi talent. Opera 
de artă, ca şi celelalte creaţii de cultură, este, ca 
intenţie, act revelator de mistere. Opera de artă, 
ca şi celelalte creaţii de cultură, rămîne însă sub- 
stanţialmente metaforică în raport cu misterele 
şi izolată de acestea prin categoriile abisale. Spre 
deosebire de celelalte creaţii de cultură, actul re¬ 
velator al artei se încearcă prin mijloace care ţin 
de sensibilitate, de concretul intuitiv. Această de¬ 
finiţie de primă aproximaţie a artei, cea rpai gene¬ 
rală şi mai inofensivă cu putinţă, ne dă posibilitatea 
de a lua în dezbatere unele probleme de palpitant 
interes şi mult discutate în tratatele de estetică. 
Creaţia operei de artă implică, precum se afirmă, 
geniu şi talent. Atragem în cercul preocupărilor 
problema dificilă a geniului, cu intenţia mărturi¬ 
sită de a-i da o soluţie în cadrul teoretic în care 
tocmai ne găsim. Geniului, în ordine culturală, îi 
acordăm o calitate care rezultă din semnificaţia 
ontologică şi metafizică a culturii. în această înaltă 

perspectivă, geniul este clarul de a trăi cu deose¬ 
bit <i intensitate în orizontul misterului, şi mai ales 
darul de a converti misterele în metafore revela- 
lihire şi de tipare abisale. Acest dar revelator, 
metaforic* şi stilistic, conferă „geniului" presti¬ 
giul de suprem reprezentant al destinului uman. 
Evident, geniul trebuie socotit ca fiind la vatra sa, 
Olt numai în artă ci în toate ramurile de cultură, 
fxact în măsura în care cultura se înjghebează 
prin acte revelatoare. (Există desigur şi în ordinea 
„existenţei în lume şi pentru autoconservare" un 
pandant al geniului pe care l-am numi însă mai 
GUrînd „ingeniozitate". Sînt desigur domenii în 
care cultura şi civilizaţia se amestecă sau se în¬ 
calecă, şi unde, prin urmare, geniul şi ingeniozi¬ 
tatea pot să stea alături şi să colaboreze.) Cu o 
risipă de energie vrednică poate de alte cauze, s-a 
Căutat să se analizeze geniul sub unghi psihologic 
Iau psihopatologic. Cu acest fals scientism nu 
putem fi de acord. In adevăr, toate acele studii 
biografo-psihologice în care s-au complăcut de¬ 
ceniile din urmă, şi în care adesea s-a propus 
chiar un indicator oarecum farmaceutic cu privire 
ia dozajul de inteligenţă, imaginaţie, pasiune, să¬ 
nătate şi patologie care ar face pe omul de geniu, 
reprezintă cel mai penibil efort de a degrada me¬ 
todic şi prosteşte un nobil subiect. In lipsa unei 
tleUniţii a geniului în funcţie de ordinea existen¬ 
ţială în care el îşi îndeplineşte destinul, s-a lucrat 
cu o pseudodefiniţie de analiză cantitativă şi de 
dozaj, ca şi cum trăsăturile psihologice ale unui 
ins de geniu oarecare ar putea să oblige la o for¬ 
mulă generalizatoare. Dacă vrem să ne închidem 


* V. în Geneza metaforei sensul larg dat acestui cuvînt. 

cu orice preţ calea către definiţia geniului, credem 
că nu se găseşte o metodă mai bună decît această 
destrămare şi ciopîrţire psihologică. Analiza fizio- 
logică-psihologică şi psihopatologică seamănă cu 
încercarea de a scoate apă dintr-o fîntînă cu sita. 
între scop şi mijloc, incompatibilitatea e desăvîr- 
şită. In problematica geniului, asemenea metode 
au trebuit să eşueze din mai multe motive, printre 
care cel mai important ni se pare următorul: ge¬ 
niul este un termen care implică un complex de 
valori şi îndeplinirea unui anume rost într-o rîn- 
duială ontologică. Pe care dintre semenii dumitale 
îl vei socoti un om de geniu, pentru ca dintr-un 
aşa-zis dozaj psihologic să scoţi o formulă gene¬ 
rală, dacă din capul locului nu ai o definiţie a geniu¬ 
lui, o definiţie cel puţin aproximativă care să te 
călăuzească? Nouă ni se pare că o asemenea de¬ 
finiţie nu se poate obţine decît în cadrul unei filo¬ 
zofii a culturii. Geniul e un dar într-o anume 
rînduială ontologică. Un dar admirat pentru roa¬ 
dele sale, la care aspiră modul de existenţă spe¬ 
cific uman. Geniul, în care ne-am obişnuit să 
vedem o supremă lamură, nu poate fi definit decît 
în funcţie de termenii care dau un relief specific 
existenţei umane. Existenţa umană este, după 
cum am arătat, un mod de a fi în orizontul mis¬ 
terului, un mod care cere ca un corolar actul 
revelator. U.r geniul acesta este: existenţă de o 
intensitate excepţională în orizontul misterului, 
Ş 1 în primul rînd darul revelator. Darul revelator 
coincide, în ordine umană, cu darul de a converti 
misterele în chip metaforic şi în coordonate sti- 
listice-abisale. Cert, sub unghi psihologic, se cer 
diverse condiţii pentru ca darul revelator să-şi 
atingă maximul de eficienţă. Facultăţile psihice, 

şi tot dozajul lor, nu au însă în raport cu geniul 
decVt rolul de izvoare <ie alimentare, de alimen¬ 
tare a darului revelator pe care-1 ţine treaz ori¬ 
zontul misterului. Condiţiile psihologice sînt 
nespus de variabile. Bile se constelează de la un 
caz la altul totdeauna altfel. Conformaţia psiho¬ 
logică, habitus-u[ ca atare vor sta în serviciul da¬ 
rului revelator; cînd acest dar nu există, sau cînd 
izvoarele de alimentare nu se captează pentru un 
debit revelator, nu se poate vorbi despre geniu, 
oricît de miraculoase ar fi facultăţile intelectuale 
şi sufleteşti ale unui individ. Opinia curentă, 
jertfa permanentă a noţiunilor confuze şi vulgare, 
crede bunăoară că geniul e pe deplin caracterizat 
printr-o extrem de sprintenă şi ascuţită inteli¬ 
genţă, pnntr-o monstruoasă memorie, pnntr-o 
tot atît de mătăhăloasă putere de muncă exprima¬ 
bilă în cai-putere, printr-un irezistibil vulcanism 
pasional şi prin mai ştim noi ce. Toate aceste tră¬ 
sături sînt însă destinate să ne conducă, numai 
pînă în pragul aplauzelor care exaltă geniile de 
varieteuri. Pe scenele de reputaţie îndoielnică ale 
cabaretelor, se îmbie cîteodată prilejul de a admira 
calculatori nomazi, fără hîrtie şi fără creion, fără 
tablă şi fără cretă, care scot prin operaţii ciudate 
care n-au nevoie decît de creierul lor rădăcina 
pătrată din numere de zeci dc cifre. Aceşti calcula¬ 
tori sînt desigur în felul lor nişte „fenomene 11 , 
cîteodată cu totul excepţionale; din nefericire, din 
asemenea fenomene n-a sărit însă niciodată, ca 
dintr-o minunată cremene, nici cea mai mizeră 
seînteie revelatoare în domeniul matematic. Un 
Descartes a fost un geniu matematic, revelînd legi 
secrete ale acesteia, ceea ce nu l-a împiedicat să 
fie un destui de stîngac.i şi neglijent calculator. 



44 


Artă şi valoare 


Cînd cineva e în stare bunăoară să scrie într-o 
simplă şi singură viaţă de om cîteva mii de cărţi, 
manifestîndu-se poligrafic în toate ramurile litera¬ 
turii, dar în toate deopotrivă de mediocru, ne 
găsim desigur în faţa unui „fenomen" — dar atît, 
căci epitetul genialităţii îl vom rezerva unor apa¬ 
riţii de altă vrednicie. O distincţie netă trebuie să 
se facă pe urmă între „geniu" şi formele cele mai 
acute ale „inteligenţei". Hipertrofia unei facultăţi 
ispiteşte lesne la rostirea unor judecăţi nepotri¬ 
vite. Să nu uităm că un Mozart sau un Cezanne 
nu s-au distins cîtuşi de puţin prin strălucirea 
inteligenţei; nu mai puţin însă ei au fost genii de 
mărimea întîi. Dacă am fi ţinuţi să măsurăm ge¬ 
niul în „grade" de inteligenţă de numărat pe răboj, 
ar trebui să credem că un Shaw, stăpînul uneia 
dintre cele mai complexe şi mai subtile inteligenţe 
din cîte natura a aprins pe pămînt, ar fi superior 
unui Shakespeare. Şi exemplul pentru a ilustra 
deosebirea între geniu şi inteligenţă nici nu e toc¬ 
mai bine ales, fiindcă nici Shaw nu e lipsit de 
geniu, şi nici Shakespeare nu a fost lipsit de 
inteligenţă. Ne amintim să fi citit cîndva amin¬ 
tirile de student ale unui matematician care se 
găsea la Ziirich, membru al aceluiaşi club din care 
făcea parte şi Einstein în întîia sa juneţe. In şe¬ 
dinţele periodice ale acelui club se discutau pro¬ 
bleme de specialitate. Cel mai răsărit printre ei 
era un rus, de o inteligenţă vie, pătimaşă, suplă, 
şi cu totul ieşită din comun. Dacă între membrii 
clubului ar fi apărut atunci un oracol pentru a le 
spune că printre ei se găseşte unul care va revo¬ 
luţiona fizica, toţi fără excepţie s-ar fi gîndit la 
acel rus, dar nimeni la Einstein. Iată cum chiar şi 
într-un teritoriu preferat ai inteligenţei, ca fizica 

şi matematica, unde această facultate s-ar părea că 
nc bucură de-o suveranitate nediscutată, „geniul" 
înseamnă altceva decît pură „inteligenţă hiper¬ 
trofiată" şi dinamizată de un fermecat tempera¬ 
ment. Ceea ce ne face să stăruim asupra acestui 
aspect este o prejudecată foarte curentă şi criteri¬ 
ile false ale oamenilor noştri de aşa-zisă cultură. 
( >pinia publică confundă prea adesea „geniul" cu 
hipertrofia unor însuşiri secundare ale geniului, 
cu hipertrofia unor însuşiri de care geniul nu are 
numaidecît nevoie şi la care el nici nu aspiră. 
C îeniul, constînd în primul rînd în darul revelator 
datorită căruia misterele lumii sînt convertite în 
creaţii de cultură, în metafore, viziuni, construc¬ 
ţii, întruchipări de pecete stilistică, refuză să fie 
asemănat cu fenomenele de cabaret, adică cu fe¬ 
nomenele de hipertrofie a unor însuşiri secun¬ 
dare, hipertrofie care nu poate fi clasată decît la 
lubrica monstruosului. 

In comparaţie cu geniul, caracterizat printr-o 
puternică eficienţă a matricei stilistice şi prin 
darul revelator sau de convertire a misterelor, „ta¬ 
lentul" apare ca un dar auxiliar, totdeauna circum¬ 
scris prin specificul domeniului în care se manifestă 
individul creator. In artă, căci de ea ne ocupăm de 
astă dată, talentul denumeşte mai cu seamă darul, 
perfectibil pînă la virtuozitate, de a stăpîni mate¬ 
ria sensibilă, în vederea unei valorificări a ei într-un 
proces revelator. Şi deoarece materia sensibilă, 
imaginea şi cuvîntul au atîtea laturi care solicită 
să fie integrate în procesul revelator, se va în¬ 
ţelege de ce talentul se diversifică în fel şi fel de 
subtalente. Cuvîntul talent indică de fapt o mul¬ 
ţime de destoinicii utile în lupta cu materialul, 
destoinicii care colaborează la revelare şi converg 

în creaţia artistică. Talentele sînt multe şi se oţe- 
lescîn contactul cu materia. Ele se diversifică după 
necesităţi şi după rezistenţele inerente materiei în 
care se realizează cutare sau cutare artă. 

Teoria despre originea şi funcţia artei. Proble¬ 
ma originii şi funcţiei artei e încă deschisă. So¬ 
luţiile propuse în cursul timpului sînt multe, dar 
nesatisfăcătoare. Astfel, s-a găsit un simulacru de 
justificare a artei, atribuindu-i-se funcţia de joc 
sau rolul tonic de a intensifica vitalitatea. Alţii au 
interpretat arta ca vis, ca expresie compensatoare 
a unei deficienţe sau a unui dezechilibru psihic 
individual. Aceste soluţii denaturează sau simpli¬ 
fică situaţia pînă la caricaturizare. Condiţiile pur 
biologice, sau cele care ţin oarecum de tehnica fi¬ 
rească a echilibrului psihic, nu înlesnesc întru ni¬ 
mic înţelegerea originii şi funcţiei artei, căci aceste 
condiţii nu pot să dea rezultate care trec dincolo 
de natura lor; astfel, energia psihobiologică a unui 
individ poate să se descarce desigur în „joc“, dar 
nu în „artă“; iar nevoia de a înteţi sentimentul şi 
ritmul vital ar face desigur apel, cu mai multe şan¬ 
se de a fi satisfăcută, la anurne băuturi, la anume 
sucuri de plante şi la elixire dătătoare de fericire, 
decît la artă. Deficienţele şi dezechilibrele psiho- 
spirituaîe pe de altă parte se rezolvă şi-şi găsesc 
un deznodămînt, datorită întocmirilor fireşti, mai 
curînd în visuri decît în artă. Arta nu poate fi pro¬ 
dusul unor asemenea condiţii din foarte multe 
motive, şi mai ales din motivul binecuvîntat că ea 
ar trebui în cazul acesta să suporte criterii de apre¬ 
ciere în consecinţă, adică o apreciere dictată de 
criterii care alimentează interesul nostru pentru 
joc sau pentru droguri sau pentru succesul tera¬ 
peutic. Se ştie însă că arta cere să fie cîntărită după 

criterii imanente ei. Faptul e aşa de simplu şi de 
capital, încît nu s-a ţinut niciodată seamă de el cu 
seriozitatea cuvenită. Acele multiple efecte ale artei 
care par a justifica o apropiere de joc, de setea de 
vitalitate sau de tehnica terapeutică, sînt cu totul 
lăturalnice şi nu pot să fie amestecate în definiţia 
flit ei decît cu riscul de a zădărnici orice înţele¬ 
gere. Arta e apreciată în lumina unor valori ima¬ 
nente ei. Propoziţia aceasta aşa de clară se impune 
cu putere de axiomă, dar ea n-a fost privită nici¬ 
odată drept ceea ce este — drept dovadă peremp¬ 
torie că arta nu poate fi explicată prin condiţii de 
felul celor pomenite mai sus. Apariţia artei şi a 
celorlalte creaţii de cultură presupune un anume 
mod ontologic. Orice tentativă de a explica origi¬ 
nea şi funcţia artei, fără a se ţine seama de modul 
ontologic în orizontul misterului ca implicat 
fundamental al omului, e condamnată din capul 
locului. 

Arta nu poate să apară decît ca rezultat şi semn 
vizibil al existenţei în orizontul misterului. Arta 
este unul dintre mijloacele cu care omul, angajat 
pe traiectoria actelor revelatoare, se integrează în 
destinul său specific. Arta nu poate fi lămurită 
prin orînduieli biologice nici „psihologiste", şi în 
nici un fel ca fenomen în directă filiaţie cu apa¬ 
riţia omului ca specie animalică. Imanenţa valori¬ 
lor este un aspect esenţial al artei şi constituie o 
dovadă decisivă că arta se iveşte în cosmos ca mo¬ 
ment într-o rînduială ontologică şi metafizică 
aparte. Spre a ne lămuri apariţia artei, vom re¬ 
curge aşadar la un temei dintre cele mai profunde 
— la o mutaţie ontologică. Arta, la fel cu celelalte 
creaţii de cultură, trebuie s-o privim şi s-o înţele¬ 
gem ca simptom al unui anume mod ontologic 

care pune între om şi antropoid o distanţă mai 
abruptă decît aceea de la specie la specie, şi anu¬ 
me o distanţă ca de la regn la regn. Tentativele, 
fie biologice, fie psihologice, fie psihopatologice, 
de a explica originea şi fiinţa artei sînt eronate în 
însuşi principiul lor, întrucît ele vor să reducă un 
regn superior la un regn inferior, să facă nefăcută 
o mutaţie ontologică sau, vorbind la figurat, să 
scurteze geneza cu o zi. 

Paralelismul ramurilor culturale. Arta repre¬ 
zintă, ca şi celelalte creaţii de cultură, un act de in¬ 
tenţie revelatoare în raport cu misterul. Rezultatul 
actului de intenţie revelatoare este opera; iar 
opera se defineşte ca un precipitat metaforic im¬ 
pregnat de categorii stilistice. Categoriile abisale 
reprezintă desigur tot atîtea vaduri de ieşire din 
lumea concretă, dar totodată ele sînt şi frîne care 
zădărnicesc revelarea absolută, pozitiv-adecvată, 
a misterelor. Ne găsim izolaţi de misterele spre 
care aspirăm, atît prin metaforismul inerent cre¬ 
aţiilor de cultură, cît şi prin categoriile abisale care 
li se imprimă stilistic. Arta este o aspiraţie înfrîna- 
tă spre revelarea misterului (ca şi toate celelalte 
creaţii de cultură). Din această situaţie nu ne este 
dat să ieşim, şi nici nu ar fi bine să putem ieşi. 
Dată fiind această stare de lucruri, se pune între¬ 
barea dacă există o ierarhie de drept între ramu¬ 
rile culturii. Sau poate chiar o întîietate a artei 
într-o asemenea ierarhie. întrebarea se rezolvă de 
la sine, de îndată ce am pătruns paradoxul pozi¬ 
ţiei umane în univers. Dacă toate creaţiile de 
cultură, inclusiv arta, sînt revelări transcendent 
înfrînate ale misterului, înţelegem numaidecît că 
nu se mai poate vorbi în chip serios despre o 
ierarhie a ramurilor de cultură. E un fapt istoric 

cunoscut că filozofia romantică germană, mai ales 
cea de nuanţe idealiste, a fost necurmat preocu¬ 
pată de problema unei ierarhii în cadrul culturii. 
Toţi gînditorii idealişti şi în general romanticii 
erau pătrunşi de credinţa unei aşezări verticale a 
ramurilor culturale. De altfel, dacă ţinem seama 
de metafizica lor, găsim foarte normal ca ei să se 
fi gîndit la o asemenea scară de valori. Nucleul 
metafizicii lor era propoziţia rostită sau nerostită 
care echivala absolutul cu „ideea“. „Absolutul este 
idee": aceasta este premisa mărturisită sau tacită 
a sistemelor idealiste şi romantice. Arta, mito¬ 
logia, religia, filozofia, metafizica ar avea menirea 
de a realiza într-un fel absolutul; care absolut 
însă era văzut dintru început în chip dogmatic ca 
idee. In această constelaţie teoretică, se pune de 
la sine problema: Care dintre ramurile de cultură 
este organul cel mai propriu pentru a reda absolutul 
ca „idee" ? Filozoful Schelling, cucerit probabil 
de flora genială a poeziei germane din timpul său, 
n-a şovăit să dea răspunsul: Organul absolutului 
este arta. „Arta" ar fi, după Schelling, mijlocul cel 
mai potrivit al absolutului ca „idee"; arta ar pre¬ 
zenta cele mai desăvîrşite garanţii de acces în 
absolut. Un Hegel, la rîndul său, a căutat dim¬ 
potrivă să prezinte arta drept o formă inferioară 
a realizării ideii, şi de la această osîndă de carac¬ 
ter general el nu s-a îndurat să facă excepţie nici 
măcar cu arta greacă, în care el vedea de altfel 
lorma cea mai perfectă a artei ca artă. Marele dia¬ 
lectician al ideii afirma cu o convingere inalte¬ 
rabilă că organul cel mai indicat pentru realizarea 
absolutului ar fi „filozofia". Alţi gînditori ro¬ 
mantici au acordat o întîietate mitologiei sau reli¬ 
giei. Fata morgana a ierarhiei i-a urmărit pe toţi 

într-un fel sau altul. S-ar putea lua notă, sub be¬ 
neficiu pur informativ, şi de o fază mai tîrzie a 
hegelianismului. în momentul cînd extrema stin¬ 
gă hegeliană a făcut pasul decisiv spre dizolvarea 
metafizicii, accentul a trecut asupra „ştiinţei" 
(Feuerbach). Se ştie ce a urmat. După falnica pră¬ 
buşire a idealismului, a urmat pentru multe decenii 
un spirit cultural dominat de lozinca specialis- 
mului. Datorită procesului istoric alimentat deo¬ 
potrivă de stînga hegeliană, de pozitivismul în 
floare, dar şi de scientismul la modă, ramurile 
culturii puse sub egida spiritului specialist au fost 
de facto „paralelizate", iar problema ierarhiei ra¬ 
murilor culturale a fost părăsită fără de a-şi fi 
găsit o soluţie teoretică. Avem de-a face aici cu 
un caz cînd o problemă dispare, nu fiindcă ar fi 
fost mulţumitor rezolvată, ci fiindcă lumea s-a 
plictisit de ea, fiind prea obosită să lovească sno¬ 
pii veşnic în aceeaşi bătătură. Dar a părăsi o pro¬ 
blemă din oboseală nu înseamnă a o soluţiona. 
Teoria noastră, definind creaţia de cultură ca 
revelare metaforic limitată şi stilistic înfrînată a 
misterului, îngăduie o reluare a problemei şi tot¬ 
odată o rezolvare a ei, principial deosebită de cea 
propusă de către gînditorii idealişti şi romantici. 
După concepţia noastră, absolutul este „mister" 
iar nu „idee"; concepţia idealistă care închipuie 
absolutul ca „idee" reprezintă dupăpărerea noastră 
deja o revelare de natură metaforică şi configurată 
stilistic a misterului. Concepţia idealistă-roman- 
tică despre „absolut" păcătuieşte printr-un exces 
de imaginaţie. Pe o asemenea concepţie nu se poate 
clădi o filozofie a culturii. Echivalarea absolutului 
cu „ideea" e vina tragică a urmaşilor imediaţi ai 
lui Kant. Aici trebuie căutată originea neajun- 

Mu iilor esteticii şi metafizicii idealiste şi cauza ul¬ 
timă a prăbuşirii lor. Absolutul nu este „idee", 
absolutul pentru om nu poate fi decît „mister", 
căci între absolut şi noi se intercalează totdeauna 
metaforismul nostru revelator şi categoriile noas¬ 
tre stilistice care ne izolează de absolut, după o 
înaltă rînduială şi chiar în avantajul nostru şi al 
echilibrului cosmic. Creaţia de cultură, fiind în 
toate cazurile o revelare metaforic limitată şi sti¬ 
listic înfrînată a misterului, este cel puţin în prin¬ 
cipiu totdeauna egal de aproape şi de depărtată 
de absolut (misterul). Arta, mitologia, metafizica 
sînt apariţii paralele care stau sub dominaţia ace¬ 
loraşi categorii abisale menite să ne izoleze rodnic 
şi creator de absolut. 

In asemenea condiţii, e absurd să vorbeşti de¬ 
spre un organ preferat al absolutului. Nici una 
dintre ramurile de cultură nu este un asemenea 
organ. Creaţiile de cultură sînt ţinute le egală dis¬ 
tanţă de mister prin frînele transcendente (abisale, 
stilistice) care li se imprimă ca o pecete. Distanţa 
aceasta în raport cu misterul nu este ceva acci¬ 
dental; ea intră, în chip constitutiv, în firea tutu¬ 
ror creaţiilor de cultură. Cu aceasta, paralelismul 
ramurilor de cultură îşi găseşte întîia oară o legi- 
limare metafizică. E desigur cu totul altceva să te 
pronunţi pentru paralelismul ramurilor de cultură 
scoţînd din buzunar o legitimaţie metafizică, sau 
să te declari pentru acelaşi paralelism sub obsesia 
orientării specialismului. Atitudinea specialistu¬ 
lui faţă de problema în discuţie este o atitudine 
de facto, dar nu de iure , o atitudine al cărei argu¬ 
ment a decedat sau încă nu s-a născut. 

O problemă similară este aceea a ierarhiei arte¬ 
lor între ele, şi a genurilor în cadrul unei arte. 

Gînditorii mai vechi şi mai noi s-au străduit să 
ridice, pe temeiul unei viziuni filozofice despre 
rostul artei, o scară ierarhică între diferitele arte, 
iar în ocolul izolat al acestora, între genuri. 
Amintim în privinţa aceasta părerea lui Kant, a 
cărui estetică copios argumentată făcea o deose¬ 
bire plină de consecinţe între „frumosul pur" şi 
„frumosul aderent". Disocierea, completată cu unele 
consideraţii rezultînd din înclinările personale ale 
filozofului, comporta o ierarhie a artelor. Filozo¬ 
ful criticilor socotea muzica drept cea mai com¬ 
plexă realizare a frumosului pur sau liber, iar 
poezia drept cea mai complexă realizare a fru¬ 
mosului aderent. Kant, spirit mai presus de toate 
etic, învestea morala cu o funcţie numenală, sau 
vedea în morală cel puţin un punct de reper cît 
priveşte constituţia lucrului în sine. In consecinţă, 
el manifestă oarecare rezervă faţă de frumosul cu 
totul gratuit şi liber al muzicii, şi împărţea elogii 
poeziei, ale cărei virtuţi estetice îl făceau să se 
simtă oricum mai aproape de tărîmul numenal, 
de etică. Arabescurile fără de semnificaţie ale mu¬ 
zicii nu-1 încîntau prea mult. Gustul marelui te¬ 
oretician era foarte embrionar: cît priveşte muzica, 
el gusta doar marşurile militare, cît priveşte poezia 
şi arta în general, el gusta mai ales „alegoria" (con¬ 
statarea e cam penibilă, şi totuşi Kant rămîne un 
extraordinar estetician). Dimpotrivă, un Schopen- 
hauer, din cale-afară vrăjit de demonia iraţională 
a muzicii, a întors-o în fel şi chip numai ca să 
asigure muzicii o întîietate teoretică faţă de toate 
celelalte arte. Argumentul lui e de natură meta¬ 
fizică. Muzica ar fi însăşi gura „lucrului în sine". 
Muzica ar exprima de-a dreptul chiar fondul 
metafizic al lumii şi al vieţii, acel fond profund 

ţi tulbure unde mai are un privilegiat acces doar 
Intuiţia genială a filozofului! Celelate arte: poezia, 
Sculptura, pictura etc. ar reda nu atît fondul lucru¬ 
rilor, cît ideile platonice, adică formele supreme 
în care se „obiectivează" fondul. în perspectiva 
noastră metafizică, socotim inadmisibilă o ase¬ 
menea ierarhizare. Căci nici una dintre arte nu 
redă în convertire pozitiv-adecvată nici fondul 
absolut, nici formele supreme de obiectivare ale 
absolutului. Toate artele deopotrivă se definesc ca 
încercări de a revela misterul, ca încercări limitate 
ţi înfrînate prin metaforismul nostru congenital 
şi prin categoriile noastre stilistice. Convertirea 
absolută a misterului ne este constituţional in¬ 
terzisă. Categoriile abisale sînt, ca şi categoriile 
cunoaşterii, structuri de-ale noastre , de care se 
impregnează toate plăsmuirile culturale. Catego¬ 
riile abisale sînt destinate să ne înlesnească un salt 
dincolo de lumea concretă, dar în aceeaşi măsură 
rle sînt chemate să ne izoleze de absolut, în avan¬ 
tajul nostru şi în interesul existenţei cosmice în 
general. Va trebui să înfrîngem deci ispita de a 
introduce o ierarhie în domeniul artelor. Moti¬ 
vul, invocat de fiecare dată că una sau cealaltă 
dintre arte ar avea prilejul unui mai direct acces 
în absolut, nu rezistă. Accesul în absolut prin 
plăsmuiri ne este interzis tocmai prin categoriile 
si ilistice sau „abisale", cum le mai numim, despre 
care plăsmuitorul ar crede că sînt o punte spre 
absolut. De reflexul categoriilor abisale se resimt 
structural toate plăsmuirile artistice, şi acestea cu 
ai ît mai mult cu cît ele sînt mai artistice. 

O ierarhizare a genurilor în cadrul unei arte 
< >arecare, potrivit aceluiaşi criteriu că un gen oare¬ 
care ar deschide un vad mai fericit spre absolut, 

o considerăm din aceleaşi motive generale la fel 
de eronata. S-ar mai putea vorbi desigur, şt despre 

alte criterii de ierarhizare. Astfel, artele şi genu¬ 
rile ar putea să fie ierarhizate de pildă sub unghiul 
complexităţii inerente lor sau sub unghiul efici¬ 
enţei lor sociale. Dar asemenea criterii sînt foarte 
relative, şi rezultatul obţinut prin comparaţie de¬ 
pinde totdeauna de însăşi calitatea operelor de 
artă. In general, criteriile ce pot fi luate ca bază 
de ierarhizare sînt foarte şubrede dacă se Jace 
abstracţie de cel metafizic, singurul cu adevărat 
concludent şi care ne interzice categoric ierar¬ 
hizarea. Toate criteriile celelalte, aplicate de unul 
singur, sînt riscante şi nu garantează nici o afir¬ 
maţie omeneşte sigură. Un gen poate să devină 
astfel întîiul cînd e privit sub un unghi de vedere 
şi ultimul cînd e privit sub un alt unghi de vedere, 
iar alt gen tocmai dimpotrivă. Dar acest joc de-a 
perspectivele ar putea să bucure numai inima 
copiilor. 



SATISFACŢIA ESTETICĂ 
DATORITĂ ARTEI 


Insul uman suferă de o anume labilitate con¬ 
stituţională. Această labilitate, care ne interesează 
ca fapt, revine în fond la o alternanţă de accent 
orizontic. In cele mai multe cazuri, individul, 
privit pentru sine, trăieşte în chip apăsat în ori¬ 
zontul lumii date. Dar nu exclusiv. Căci şi mo¬ 
dul de a exista în orizontul misterului este în 
orice individ, într-un fel sau altul, totdeauna pre¬ 
zent, şi nu mai poate fi stîrpit. Aceasta în măsura 
în care individul e „om“. Sub presiunea condi¬ 
ţiilor fizice, cei mai mulţi inşi umani îşi virtu- 
alizează însă orizontul misterului care conferă 
insului demnitatea de om. Există însă şi indivizi 
cu totul excepţionali, care îşi virtualizează mai 
mult orizontul lumii date. Virtualizarea unuia 
dintre cele două orizonturi nu înseamnă suspen¬ 
dare sau anulare, ci mai curînd o trecere în pen¬ 
umbră şi o disponibilizare. Nu ne facem iluzii: 
trăirea cotidiană, de caracter psihovital, şi pe ur¬ 
mă faptul de a ne găsi materialmente aşezaţi într-o 
lume concretă, îndrumă individul uman mai cu 
seamă spre virtualizarea divers gradată a orizon¬ 
tului misterului. Rămîne credincios, strîns ataşat 

definiţi e ; omului îndeosebi insul genial, fiindcă el 
îşi yirtualizează orizontul misterului mai puţin şi 
tar decît insul vulgar, şi îndeosebi fiindcă 
insul genial e uneori în stare să-şi virtualizeze 
efectiv şi cu r0 ade miraculoase orizontul lumii 
date. Individul genial e uneori un posedat, şi îşi 
are puterile grupate şi concentrate pînă la demo¬ 
nism m slujba acestui orizont al misterului şi pe 
făgaşul actelor revelatoare. 

Orizontul misterului face desigur parte din 
constituţia omului prin definiţie şi pe planul esen¬ 
ţelor, dar, în inşii umani în carne şi oase, acest ori¬ 
zont e susceptibil de virtualizări şi de actualizări. 
De aici drumul duce de la sine şi spre portalul 
întrebării; în ce constă satisfacţia ce ne-o prileju¬ 
ieşte op era de arta } Să î ns emnăm mai întîi că 
aceasta satisfacţie e desigur de natură foarte com¬ 
plexă, şi ca deocamdată nu putem examina toate 
stratificările ei. Avem mai întîi impresia că satis¬ 
facţia estetică ce-o dă opera dc artă ascunde în 
indiscutabila ei complexitate un nucleu, o sferă 
centrală î n jurul căreia se organizează reacţia în 
mtiegul ei. Pe noi ne interesează deocamdată acest 
nucleu al satisfacţiei estetice datorită artei, adică 
cel mai lăuntric sîmbure al reacţiei. Complexi- 
unile şi stratificările ce i se suprapun, organizîn- 
du-se într-un întreg solidar, se vor lămuri mai 
tîrziu. 

Deoarece naşterea operei de artă o aducem 
esenţialmente în legătură cu existenţa omului în 
mister şi p en tru revelare, ni se pare normal să adu¬ 
cem şi efectul scontat al ei într-un raport explica¬ 
tiv cu acelaşi mod ontologic. Opera de artă, fiind 
depozitara obiectivă a unor acte revelatoare soli¬ 
citate de un mister, o învestim înainte de orice cu 

darul de a actualiza acest mod existenţial în insul 
receptiv. Satisfacţia ce o resimte insul ce se deschi¬ 
de operei de artă va fi în adîncul ei cel mai ascuns 
aceea de a se simţi integrat oarecum cu forţa în 
modul ontologic specific şi deplin omenesc, în 
orizontul misterului şi al revelării. Insul e copleşit 
de actualizarea în el a unui orizont de care el nu 
e străin, dar care s-a virtualizat sub presiunea vie¬ 
ţii cotidiene. In procesul de asimilare a operei de 
artă, insul, diminuat în raport cu „esenţa" sa, se 
simte devenind om deplin : artaîi prilejuieşte prin 
iniţiativa simţurilor şi printr-o îmbrîncire din 
afară această împlinire. Situaţia e susceptibilă de 
a fi formulată şi astfel: în procesul de consumare 
a operei de artă, individul dezlănţuie într-un fel 
în sine geneza omului. E vorba despre repetarea 
în mic, în facsimil şi în condiţii individuale, a unei 
mutaţii ontologice. E aici satisfacţia insului uman 
de a se vedea săltat realmente în ceea ce el este prin 
destin general omenesc, adică de a se vedea ridi¬ 
cat în rînduiala sa de regn sui-gencris în univers. 
Mai simplu: în faţa operei de artă, insul îşi simte 
accentul existenţial deplasîndu-se efectiv spre ori¬ 
zontul misterului şi al revelării. O sete secretă 
fiinţează în noi datorită constituţiei noastre, setea 
de a ne actualiza în orizontul misterului şi al re¬ 
velării, un orizont care ne aparţine de drept, dar 
pe care ni-1 mutilează condiţiile vieţii de toate zi¬ 
lele. Această sete secretă nu ne-o poate satisface 
lumea concretă dată, fiindcă această lume con¬ 
cretă nu e prin ea însăşi nici mister şi nici reve¬ 
lare. Prin ea însăşi, lumea concretă dată, naturală, 
este cum ne apare şi nimic altceva. Cerem atenţia 
cititorilor la o nuanţă. Lumea concretă naturală 
nu ne invită prin ea însăşi la o depăşire în mister; 

lumea concretă poate fi desigur atrasă în perspec¬ 
tiva misterului, dar numai după ce acest orizont 
s-a declarat în noi, şi chiar în acest caz ea numai 
„semnalizează" misterul, dar nu-1 „revelează". 
Prin ea însăşi, adică prin înfăţişarea ei imediată, 
lumea concretă nu ne poate satisface nici apetitul 
revelărilor. Această satisfacţie profund umană ne-o 
pot da numai plăsmuirile umane , născute de-a 
dreptul din existenţa noastră în mister şi pentru 
revelare. Cu alte cuvinte, în satisfacţia pe care ne-o 
dă opera de artă, trebuie să fie ceva ce nu poate 
fi niciodată stîrnit de simpla existenţă în natură, 
în lumea concretă imediată ca atare. Să reţinem o 
întîie şi radicală notă distinctivă a satisfacţiei es¬ 
tetice datorită artei în comparaţie cu satisfacţia 
estetică datorită naturii. Opera de artă e destinată 
să ne transpună prin înseşi condiţiile şi aspectele 
ei obiectiv-sensibile în orizontul misterului şi al 
revelării. Cîtă vreme natura, prin aspectele ei ca 
atare date, nu are deloc această destinaţie. Din 
aceasta urmează însă că nu există nici un termen 
de comparaţie între artă şi natură. Natura, pre¬ 
cum spuneam adineaori, poate fi desigur şi ea 
atrasă în perspectiva misterului; aceasta nu se da¬ 
torează însă aspectelor ei, cu totul indiferente faţă 
de atitudinea noastră, ci exclusiv faptului că ori¬ 
zontul misterului s-a declarat în noi printr-o mu¬ 
taţie ontologică. Dar şi în cazul acesta, lumea 
concretă naturală nu ne „revelează" mistere, ci 
numai ne „semnalizează" prin „semne" şi „indicii" 
mistere pe care numai noi ni le putem revela 
(limitat şi înfrînat). Natura concretă de varii as¬ 
pecte poate să stîrnească în noi şi ea, la rîndul ci, 
satisfacţii estetice, dar acestea sînt de alt gen. Na¬ 
tura, prin modul şi felurile ei, ne e dată cum ne 

e dară. în orice caz, satisfacţia de a ne găsi împinşi 
sau actualizaţi in orizontul misterului şi a* reve¬ 
lării e un moment cu desăvîrşire absent în reac¬ 
ţiile estetice pe care natura le ocazionează. Natura 
nu există pentru noi cu scopul de a ne transpune 
în orizontul misterului şi al revelării; de aceea, în 
contemplarea aspectelor naturii nici nu căutăm 
satisfacţii legate de o asemenea transpunere sau 
mutaţie în alt orizont. Or, opera de artă există 
pentru noi tocmai în această intenţie de a ne trans¬ 
pune sau de a ne actualiza în modul ontologic 
specific şi deplin uman al misterului şi al revelării. 
Opera de artă e, prin toată configurarea ei, ali¬ 
mentată de celălalt orizont, de ceea ce poate să 
stârnească satisfacţii care nu se pot în nici un chip 
obţine în condiţii naturale şi pe linia existenţei 
noastre în lumea imediată. Romanticii, ce-i drept, 
au crezut că pot să-şi permită o altă atitudine în 
faţa naturii: pentru a spori valenţele estetice ale 
naturii, ei au forţat nota şi au socotit „natura" ca 
o „operă de artă“, ca supremă operă de artă. Dar 
aceasta ar însemna să substituim naturii o inten¬ 
ţionalitate care revine de drept numai plăsmuiri¬ 
lor umane. Atitudinea romantică faţă de natură,, 
nefirească, artificială, a degenerat degrabă Într-uiî 
sentimentalism estetic destul de penibil şi pentru 
care a devenit obiect de grea dojană. Nu pod să 
aştepţi din partea naturii ceea ce singură arta e în 
stare să dea, şi nici invers. Un produs ai naturii 
şi un produs artistic apar în rînduieli ontologice 
şi în orizonturi cu totul diferite; de aceea, ele nici 
nu produc satisfacţii estetice de acelaşi fel. 

După ce am izbutit să plasăm în cadrul ei nor¬ 
mal satisfacţia — sau cel puţin „nucleul" ei — ce-o 
oferă arta sub unghi estetic, se cuvine să luăm în 

dezbatere şi părerile altor gînditori în această pri¬ 
vinţă. Cu atît mai mult cu cît o asemenea trecere 
în revistă consolidează şi punctul nostru de vede¬ 
re. Nete, fără echivoc, sînt părerile idealismului 
şi ale romantismului filozofic. Am mai amintit că 
Schelling, de pildă, socotea arta un organ al abso¬ 
lutului; aceasta fie în sensul că în artă omul ar 
izbuti să întruchipeze adecvaţional absolutul ca 
„idee“, fie în sensul că absolutul însuşi s-ar face 
vizibil în artă folosindu-se de om ca mijloc teh¬ 
nic. Hegel, la rândul său, definea arta ca o etapă 
în autorealizarea tot mai înaltă a ideii, a absolu¬ 
tului. Arta nu e privită de astă dată ca organ unic 
şi preferat al absolutului, dar i se îngăduie o va¬ 
loare în măsura în care ea ar fi în stare să dea o 
transparenţă sensibilă ideii. E aici un capital ideo¬ 
logic de bază care a circulat generos prin toată 
estetica şi critica literară a epocii romantice. Ce-ar 
fi satisfacţia ce o resimte omul faţă de opera de 
artă dacă am privi-o în lumina idealismului şi 
romantismului filozofic ? Satisfacţia estetică da¬ 
torită artei s-ar lămuri prin aceea că opera de artă 
ar conferi omului o conştiinţă dumnezeiască. De 
o manieră sau alta. Această îmbogăţire a omului 
cu o conştiinţă divină ar putea să aibă loc, după 
concepţiile idealiste şi romantice, în diferite chi¬ 
puri: de exemplu, în sensul că divinitatea — abso¬ 
lutul, logosul, ca un principiu impersonal — se 
substituie omului, realizîndu-se prin el, sau în 
sensts.l că individul genial ar fi un organ prin care 
se py.wrimă o divinitate de sine stătătoare. Divi¬ 
nitatea ar invada pe calea inspiraţiei în sfera umană, 
cauzînd aici creaţii de artă care ar putea li privite 
ca tot ntîtea revelaţii absolute. în consecinţă, spo¬ 
rul e conştiinţă pe care omul îl resimte în laţa 

operei de artă ar putea fi interpretat în termenii 
idealişti şi romantici ca o expansiune a omului în 
divinitate sau ca o inducţie divină în om, sau în 
general ca o realizare în sfera umană, într-un chip 
sau altul, a absolutului dumnezeiesc. După idea¬ 
lişti şi romantici, conştiinţa umană dobîndeşte 
datorită artei aspecte divine. O asemenea inter¬ 
pretare exaltată a satisfacţiei estetice prin artă a 
fost cu putinţă numai prin ignorarea totală a exis¬ 
tenţei şi orizontului specific uman, şi numai des- 
considerîndu-se elementele constitutive cu totul 
esenţiale ale artei. Arta este desigur „revelare", 
dar această revelare o privim ca rezultat al unei 
tendinţe specific umane, ca un corolar al modului 
ontologic în orizontul misterului, iar nu ca in¬ 
ducţie sau substituire divină. Dacă absolutul, 
transcendentul, divinitatea, Marele Anonim, inter¬ 
vin într-un fel în creaţia artistică, aceasta nu e 
deloc ca factor revelator — prin inspiraţie sau sub¬ 
stituire —, ci dimpotrivă, ca un factor care pune 
frîne şi limitează revelarea — prin categoriile abi¬ 
sale — pentru a izola pe om de mistere în avan¬ 
tajul existenţei cosmice în general. Opera de artă 
nu e deloc menită să ne transpună în orizontul 
propriu divinităţii. Opera de artă, chiar cea mai 
perfectă, este tocmai în virtutea perfecţiunii ei un 
produs care se referă desigur la un mister, dar care 
în acelaşi timp, atît prin metaforismul cît şi prin 
tiparele sale abisale sau stilistice ne şi izolează de 
mister. Creaţia artistică e destinată să permanen¬ 
tizeze „geneza omului" şi să asigure iarăşi şi iarăşi 
actualizarea insului în orizontul specific uman şi 
într-o ordine singulară în univers. Interpretarea 
idealistă-romantică atribuie artistului un rol în 
care hybris- ul se împleteşte cu caraghiosul. Artis- 

tul ar fi „maimuţa dumnezeirii“ — o concepţie în 
desăvîrşit acord cu poza romantică, dar pe care 
simţul pentru nuanţe metafizice propriu timpului 
nostru nu o mai poate primi. 

Ariergarda romantică, filozofia unui Schopen- 
hauer şi, în dependenţă de ea, filozofia lui Nietz- 
sche aduc o altă interpretare a satisfacţiei estetice 
datorită artei. Interpretarea e de astă dată soterio- 
logică. După Schopenhauer, absolutul ar fi voinţa 
iraţională, un fond absurd care gîlgîie în străfun¬ 
durile lucrurilor. Arta prilejuind omului stări de 
contemplaţie, liberă de categorii, ar da acestuia o 
satisfacţie egală cu o salvare efectivă din ghearele 
iraţionalului metafizic. Schopenhauer atribuie artei 
o misiune în cele din urmă negativă, misiunea de 
a anihila efectele fondului metafizic, care, aşa cum 
e, merită cel mai grav epitet: acest fond este o 
divinitate absolut absurdă şi rea. Evident, faţă de 
un absolut şi rău şi atotputernic, arta înzestrată 
cu funcţie salvatoare n-ar răzbi dacă n-ar fi ea 
însăşi aşezată într-un fel pe o poziţie absolută. Şi 
de fapt, în concepţia lui Schopenhauer, arta este 
echivalentul unei cunoaşteri absolute. Muzica, afir¬ 
mă Schopenhauer, redă însuşi lucrul în sine, iar 
celelalte arte redau chiar formele supreme de obiec¬ 
tivare ale lucrului în sine. Cu un înconjur, şi aşa zi- 
cînd de la celălalt capăt, ajungem astfel la aceeaşi 
părere general-romantică potrivit căreia arta redă 
absolutul, misterele, în convertiri adecvaţionale, 
miraculoase şi fără de greş. Pentru a răsturna teo¬ 
ria schopenhaueriană, nu e deloc necesar să-i pi¬ 
păim toate punctele de minoră rezistenţă şi nici 
să-i măcinăm toate detaliile. N-avem decît să ros¬ 
togolim tot frontul cu un atac la aripa aceasta ex¬ 
tremă a teoriei. Schopenhauer ignoră un lucru 

esenţial, fără de care e cu neputinţă să tălmăcim 
metafizic rostul artei. Creaţia artistică se face tot¬ 
deauna şi inevitabil în tiparele unor „categorii abi¬ 
sale", care, după o înaltă rînduială transcendentă, 
ne izolează de absolut exact în măsura în care ne 
îngăduie o depăşire a imediatului. Arta nu e sal¬ 
vare pur negativă dintr-o situaţie metafizic imposi¬ 
bilă, ci unul din mijloacele pozitive prin care se 
realizează omul ca ordine ontologică, specifică şi 
singulară în univers. S-ar putea desigur cita şi alte 
teorii estetico-filozofice despre rostul artei, teorii 
care atribuie acesteia un acces în absolut. Toate 
aceste teorii comit greşeala, istoriceşte evidentă, 
de a preface coordonatele unui anume stil în osa¬ 
tură a „absolutului". Dar pe plan metafizic toate 
stilurile sînt echivalente, adică egal de distanţate 
faţă de absolut. „Stil absolut" este o expresie ireali¬ 
zabilă ca sunetul în vid, o contradicţie in adiecto. 

Satisfacţia resimţită în faţa operei de artă este 
neîndoios aceea a unui „spor" ce se declară în con¬ 
ştiinţa omului. De acest aspect luminos s-a luat 
notă întotdeauna. Dar remarca se vrea precizată, 
întrebarea e: în ce constă acest spor resimţit ca o 
satisfacţie ? După cele expuse, vom surghiuni in¬ 
terpretările idealiste-romantice o dată pentru tot¬ 
deauna. Sporul în chestiune nu poate fi privit ca 
o hiperdimensionare divină a conştiinţei umane, 
nici în sensul unei expansiuni a conştiinţei noastre 
în sfera dumnezeiască, nici în sensul unei invazii 
în noi, nici în sensul unei confluenţe a umanului 
şi a divinului. Sporul pe care îl îndură conştiinţa 
umană asimilînd opera de artă nu constă nici în 
încorporarea unui absolut — miracol care ne-ar 
dărui puteri divine. Să recunoaştem însă că sporul 
pe care căutăm să-l tălmăcim n-a fost totdeauna 

suprapreţuit şi interpretat aşa de exaltat. De cîte 
ori a fost examinat sub unghi naturalist, poziti¬ 
vist sau fenomenologic, sporul a fost dimpotrivă 
subpreţuit, dîndu-i-se un înţeles, fie de potenţare 
a vitalităţii pe linie obişnuită (Guyau), fie de îm¬ 
bogăţire psihică (estetica intropatiei), fie din zgu¬ 
duire care atinge straturile cele mai adînci ale 
„personalităţii" ca atare (Moritz Geiger). Aceasta 
e o serie de interpretări „scientiste". Altă serie se 
aşază pe linia psihanalitică. Psihanaliza vede „spo¬ 
rul" mai ales ca o compensaţie psihică, ca răscum¬ 
părare a unei dureroase carenţe individuale la 
care ne condamnă circumstanţele cotidiene, zăga¬ 
zurile sociale, concurenţa. Oricît de deosebite, 
aceste teorii cu pretenţii ştiinţifice, şi în orice caz 
a-metafizice, au ceva comun. Sporul ce-1 îndură 
insul în contemplarea artei ar fi, după toate aceste 
teorii, un spor gradual faţă de ceea ce viaţa indi¬ 
viduală posedă şi în condiţiile sale zilnice, sau o 
compensaţie pentru privaţiunile cărora viaţa „indi¬ 
viduală" le este supusă. Cojind puţin toate aceste 
variante teoretice de armătura lor occidentală, vom 
băga de seamă că ele vorbesc în fond totdeauna 
despre om, şi mai ales despre individ ca existenţă 
în lumea dată şi pentru autoconservare. Sporul, 
pe care arta îl aduce existenţei şi conştiinţei umane, 
ar fi sau numai gradual în raport cu satisfacţiile 
ce i le oferă existenţa în lumea dată şi pentru afir¬ 
marea personală în ea, sau o amăgitoare compen¬ 
saţie de care insul uman ar avea nevoie în schimbul 
satisfacţiilor foarte egocentrice ou care existenţa 
în orizontul imediat i-a rămas datoare. Consta¬ 
tarea e suficientă pentru a înţelege că teoriile şti¬ 
inţifice şi a-metafizice aşază sporul, a cărui definire 
ne preocupă, într-o regiune unde el nu are loc. Se 

trece cu vederea parcă înadins latura vastă a pro¬ 
blemei, omul ca lume aparte. Se pune un accent 
prea apăsat atît pe latura biologică a omului, cît 
şi pe latura psihologică „individuală". Aceşti teo¬ 
reticieni nu-şi dau seama că insul uman există cu 
alternanţă de accent în două orizonturi foarte di- 
lerite, şi că omul există şi ca lume aparte, datorită 
unei mutaţii ontologice cu totul specifice. Exis¬ 
tenţa în orizontul misterului şi al revelării e un 
mod care îşi are exigenţele şi satisfacţiile sale cu 
totul de altă natură decît exigenţele şi satisfacţiile 
proprii existenţei în orizontul lumii date şi al 
afirmării vitale-personale. Nu există nici o măsură 
comună între cele două feluri de satisfacţii. Pen¬ 
tru a arăta distanţa ce separă felurile de satisfacţii 
ce au loc în cele două orizonturi, nu ne stă la în- 
demînă un cuvînt mai grav decît acela al „mutaţiei 
ontologice". Se cască între cele două feluri de 
satisfacţii tocmai prăpastia mutaţiei care singu¬ 
larizează pe om în univers ca un regn aparte. Sa¬ 
tisfacţia insului uman în faţa artei este, în nucleul 
ei cel mai intim, aceea de a se înfiinţa în orizontul 
pentru care a fost în adevăr făcut, de a participa, 
fie şi numai receptiv, la un destin al revelărilor, 
de a se integra în rînduiala datorită căreia insul 
devine de fapt ceea ce este prin chemare meta¬ 
fizică, adică „om". Satisfacţia ce o stîrneşte opera 
de artă este, sub unghiul ei sesizabil, aceea a unei 
revelări prin mijloace ce ţin de simţuri, dar sub 
Unghi mai ascuns; ea este concomitent satisfacţia 
Unei creşteri a insului uman în dimensiunile sale 
esenţiale, dar latente, în dimensiunile lamurii 
umane, adică satisfacţia unei realizări mutaţio- 
nale, a unui salt ontologic al fiinţei, salt împlinit 
de fapt o dată cu trăirile şi perspectivele ce i se 

deschid prin opera de artă. O dată cu receptarea 
operei de artă, se repetă în individul receptiv „ge¬ 
neza omului" — o repetiţie în miniatură, prin aceea 
că insul se împlineşte mutaţional în ordinea mis¬ 
terului şi a revelării. Insul este şi se simte om de¬ 
plin numai cînd există în orizontul misterului şi 
al revelării. Dar insul, trăind amfibic în două ori¬ 
zonturi, se poate spune că de obicei, ca „om", el 
este şi nu este. Opera de artă intervine ca un mij¬ 
loc care aduce pe ins în situaţia fără echivoc de a 
fi „om". Punctul acesta de vedere ar lămuri su¬ 
ficient, credem, adîncimea satisfacţiei, resimţită în 
procesul de asimilare a operei de artă. Nu e vorba 
aici nici de un pretenţios spor al conştiinţei vitale 
şi psihice ca atare, nici de o aşa-zisă salvare indi¬ 
viduală, de-o clipă şi amăgitoare din condiţiile pre¬ 
care ale existenţei zilnice. Să nu uităm că mizeria 
condiţiilor cotidiene dobîndeşte un accent şi mai 
grav tocmai ca o consecinţă a faptului că în noi 
s-a pronunţat un alt orizont şi un alt mod de 
existenţă. Cele mai amare şi cele mai iremediabile 
nemulţumiri ale insului nu provin de-a dreptul 
din viaţa în concret şi în vremelnicie, cît din cau¬ 
za că aceste condiţii sînt văzute în perspectiva 
unui alt orizont. Cert este că animalul trăieşte în 
condiţii mult mai precare decît omul, numai cî.t 
el nu le resimte ca atare, şi aceasta din simplul 
motiv că animalul e lipsit de celălalt orizont. Ciu¬ 
dat e că, pentru această lipsă de orizont, animalul 
devine adesea obiectul unei pizme secrete din 
partea omului, ceea ce ni se pare cel puţin simpto¬ 
matic. Faptul că o asemenea pizmă secretă e po¬ 
sibilă e destulă dovadă că orizontul misterului nu 
a răsărit în om ca să-l fericească; dimpotrivă, acest 
orizont nu face decît să adîncească nefericirea în 

orizontul vital cotidian. Orizontul misterului şi al 
revelării nu poate fi deci socotit ca o recompensă 
produsă prin autoiluzionare pe urma mizeriilor 
şi neajunsurilor pe care le îndurăm individual în 
orizontul lumii date, căci acel orizont ni le pune 
pe acestea într-o culoare şi mai sumbră. Dar 
atunci, de ce se declară în noi orizontul misteru¬ 
lui şi al revelării ? întrebarea e mai mult decît în¬ 
dreptăţită, dar deocamdată răspunsul nostru nu 
poate fi decît tautologic. Acest orizont se iveşte 
fiindcă se iveşte. Pentru a face din noi nobili şi 
tragici părtaşi la un regn superior, altfel şi mai 
Complex decît regnul orientat exclusiv spre ori¬ 
zontul imediat. Răscumpărăm această mutaţie 
orizontică, specific umană, printr-un adaos de 
suferinţe şi prin accentuarea neajunsurilor ce le 
întîmpinăm în orizontul lumii date. Teoriile care 
văd în creaţia de cultură şi în speţă în creaţia 
nrdstică numai un fel de compensaţie, de înşelare 
de sine a omului, teoriile care privesc omul ca un 
automat de iluzii compensatoare sînt răsturnate 
de experienţă curentă: demnitatea omenească o 
plătim cu un spor de nefericire. Totuşi, insul, pă¬ 
truns de demnitatea umană, acceptă această situ¬ 
aţie, fără proteste care ar ţine de contabilitatea 
suferinţelor. Creatorul de artă, autentic şi curat, 
e chiar aşa de identificat cu orizontul misterului 
şi al revelărilor, în ciuda adaosului de suferinţe cu 
care îl inundă acest mod, încît el ar prefera hotărît 
nonexistenţa unei existenţe necreatoare. Să se re¬ 
marce de altfel că un creator adevărat nici nu-şi 
pune în mod serios întrebarea descurajantă: „Ce 
rost are creaţia?" O asemenea întrebare ar rămîne 
în orice caz fără rezonanţă. Creatorul e condam¬ 
natul unui destin pentru care cel mai adesea el 

singur nu găseşte argumente. El este ceea ce este. 
El se comportă precum se comportă, fiindcă nu 
poate altfel. Argumente mitologice în favoarea 
comportării sale, el ar găsi prea lesne şi destule, 
dar noi privim problema sub un unghi mai critic. 
Creatorul care ţine să-şi legitimeze critic-satis¬ 
făcător profesiunea creatoare e iremediabil osîn- 
dit la tautologie: el creează fiindcă creează. Această 
tautologie e totuşi susceptibilă de o lărgire în per¬ 
spectivă rnetafizică: omul creează fiindcă a izbucnit 
în el cu deosebită, robitoare intensitate modul 
ontologic specific uman — existenţa în orizontul 
misterului şi pentru revelare. Lucrul acesta e atît 
de adevărat, încît eventuale argumente potrivnice 
destinului creator pot să descurajeze vremelnic 
pe un autentic creator, dar nu-1 vor putea niciodată 
scoate din făgaşul ce i s-a hărăzit. Să ne întrebăm 
numai întru cît meditaţiile nesăţioase asupra zădăr¬ 
niciei tuturor faptelor umane şi întru cît baia de 
pesimism oceanic l-au putut determina pe un 
Schopenhauer să renunţe la creaţia filozofică! 
Răspunsul e descurajam pentru toţi disperaţii: 
întru nimic! în pofida plusului de nefericire care 
acompaniază apariţia în univers a modului onto¬ 
logic de care atîrnă ivirea culturii, asimilarea cre¬ 
aţiei de cultură şi deci a operei de artă produce 
insului uman şi o profundă satisfacţie. Am arătat 
că această satisfacţie cu totul aparte nu poate fi 
comparată în nici un fel cu mulţumirile vieţii de 
toate zilele. Filozofia idealistă romantică a dat 
acestei satisfacţii ultraproporţii, interpretînd-o ca 
o expansiune a conştiinţei umane în conştiinţa di¬ 
vină sau ca invazie a conştiinţei divine în om. 
Teoriile scientiste ulterioare, care s-au substituit 
idealismului romantic, au atribuit aceleiaşi satis- 

facţii infraproporţii, reducînd-o în cele din urmă 
la ceea ce ar putea oferi şi conştiinţa animalică. 
La rîndul nostru, am găsit că această satisfacţie nu 
are în adîncimea ei semnificaţia unei osmoze cu 
divinitatea, dar nici semnificaţia unei înfloriri pur 
biologice sau a unei compensaţii psihice de natură 
pur „personală". Această satisfacţie nu este altceva 
decît un aspect al realizării insului în dimensi¬ 
unile proprii umanităţii, înţeleasă ca o mutaţie 
Ontologică esenţial deosebită atît de modul divin 
eît şi de modul animal. Satisfacţia produsă de 
Opera de artă în general, sub aspectul ei cel mai 
profund şi cel mai ascuns, nu poate fi înţeleasă 
decît în perspectiva teoriei despre modurile şi 
mutaţiile ontologice. Natural că la această compo¬ 
nentă esenţială a reacţiei estetice în faţa operei de 
artă se adaugă o mulţime de alte componente în 
legătură cu diversitatea „valorilor" care se organi¬ 
zează în opera de artă. Rostul acestui capitol a 
fost să arate doar „nucleul" satisfacţiei estetice în 
raport cu opera de artă. Celelalte componente ale 
acestei complexe satisfacţii estetice depind de în- 
leşi valorile care se întruchipează în artă. Vom 
Vedea că aceste valori, la rîndul lor, se pot cla- 
iilica în cîteva grupuri foarte eterogene. 



AUTONOMIA ARTEI 


Despre autonomia artei s-a vorbit mult şi în 
fel şi chip. Termenii aceştia, în accepţia lor uzu¬ 
ală, circumscriu atît o stare de fapt, cît şi lozinca 
sub egida căreia s-au făcut şi se fac eforturile teo¬ 
retice de a legaliza o stare de fapt. îndelungă vre¬ 
me, gîndirea filozofică a manifestat o neînţelegere 
cel puţin ciudată faţă de autonomia artei. Atitu¬ 
dinea neînţelegătoare se explică probabil prin 
aceea că filozofii aveau mai mult o formaţie etică 
sau ştiinţifică decît artistică. în general, se poate 
spune că estetica şi critica literară-artistică, luate 
de valvîrtejul ofensivei întreprinse pentru afirma¬ 
rea autonomiei artei, sînt preocupate mai ales de 
independenţa artei faţă de celelalte domenii ale 
culturii. Se urmăreşte cu alte cuvinte mai ales 
apărarea artei faţă de orice încercare de a i se 
impune structuri morale, politice, filozofice, sau 
alte structuri care nu sînt „estetice". Grija cea mai 
mare a autonomiştilor este să delimiteze arta faţă 
de celelalte creaţii de cultură. Ei sînt paznicii ge¬ 
loşi ai unui ţinut pe care îl vor feri de orice incursi¬ 
une. E neîndoios că acţiunea de purificare estetică 
a artei a fost în unele momente pe deplin justi¬ 
ficată. Nu e mai puţin adevărat însă că această 

acţiune a degenerat uneori ea însăşi, luînd formele 
unui foarte condamnabil „estetism". Ca termen 
peiorativ, „estetismul" denumeşte o atitudine ce 
tinde spre izolarea cît mai ermetică a artei faţă de 
toate celelalte ramuri ale culturii. Estetismul este 
atitudinea corespunzătoare artei, înţeleasă ca un 
rafinat şi foarte steril joc decadent. Estetismul 
favorizează în artă apariţia formelor rare şi arti¬ 
ficiale despuiate de conţinutul viril al unei viziuni 
mitice. Estetismul favorizează creşterea parazi¬ 
tară a structurilor estetice ca atare şi, însoţit fiind 
de o curioasă fobie faţă de orice substanţă sau 
semnificaţie mai amplă sau mai profundă, duce 
inevitabil la o anemiere a artei. Se mai poate ri¬ 
dica împotriva estetismului şi acuza că încearcă 
să absolutizeze esteticul în lume. Estetismul tinde 
spre dictatura anemiei. Estetismul vrea să insta¬ 
leze hegemonia artei în cultură. Dar arta nu este 
deloc servită de acest hiperzel estetist. Artei îi 
prieşte numai climatul paralelismului cultural şi 
o anume discreţie cît priveşte cultivarea esteti¬ 
cului propriu-zis. Estetismul se face vinovat de 
două mari greşeli: 

1. Prin tendinţa sa de izolare şi de purificare 
estetică a artei, el duce la evaporarea substanţei 
acesteia. 

2. Estetismul, năzuind să instaleze hegemonia 
esteticului atît în cultură cît şi în viaţă în general, 
conduce în ansamblul culturii la un fel de elefan- 
tiază cvasiartistică. 

Arta face parte integrantă din cultură prin in¬ 
tenţiile ei „revelatoare" şi prin „categoriile ei sti¬ 
listice". Admiţînd aceasta, e lesne de înţeles că 
arta nu poate fi nici izolată de celelalte ramuri ale 
culturii, şi că ea nu poate să reclame nici privi- 

legii. Ea nu poate nici să domine celelalte ramuri 
de cultură, nici să se substituie lor, nici să divor¬ 
ţeze de ele. Trebuie să mai ţinem pe urmă seama 
şi de o altă împrejurare. Există oarecum o sub¬ 
stanţă flotantă comitnă care circulă prin toate ra¬ 
murile de cultură, adică o masă de conţinuturi şi 
de semnificaţii care ţin de metaforismul creaţiei 
în general. Arta care se izolează voit de restul 
culturii, arta nehrărită de cheagurile flotante, se 
aneantizează. Artistul care-şi imaginează copilă¬ 
ros, pe cît de rafinat, că nu are nici o legătură cu 
celelalte ramuri de cultură şi că nici nu trebuie să 
aibă e jertfa unei amăgiri care se răzbună. Numai 
posibilitatea de a revela misterul în chip absolut 
ar conferi creatorului de artă privilegii împotriva 
cărora nu s-ar mai putea apela, dreptul de a se 
izola de toate celelalte ramuri de cultură şi drep¬ 
tul la hegemonie. Dar tocmai accesul în absolut 
îi este artistului, la fel ca şi celorlalţi creatori de 
cultură, „categorial" interzis. Teoria noastră despre 
cultură şi artă, adică teoria despre categoriile abi¬ 
sale şi despre matricea stilistică, precum şi concep¬ 
ţia despre aceste categorii ca „frîne transcendente" 
constituie o replică amplă dată oricărui estetism 
care reclamă pentru artă prerogative prin nimic 
legitimate. 

Şi totuşi, într-un anume fel, în cadrul culturii 
şi pe un plan orizontal, admitem şi noi o auto¬ 
nomie a artei. O autonomie paralelă cu autono¬ 
mia oricăreia dintre ramurile culturii. Dar aceste 
autonomii care se condiţionează reciproc înlătură 
din capul locului Orice veleităţi de hegemonie. 
Ştim că aşa-numitul act revelator ce ţine de artă 
înfloreşte pe un cotor stilistic întru totul la fel ca 
şi celelalte creaţii de cultură; totuşi, actul revelator 

artistic se realizează cu mijloace care aparţin nu¬ 
mai artei. Precipitatul artistic are loc în cadrul 
sensibilităţii, al concretului, al intuiţiei, al sim¬ 
ţurilor, cîtă vreme actele revelatoare ale celorlalte 
ramuri de cultură se realizează pe alte planuri, 
adică fie pe jdanul conceptelor şi al schematisme- 
lor imagiffare, ca în ştiinţă, fie pe planul viziuni¬ 
lor abstracte, ca în metafizică. Anticipînd puţin, 
vom schiţa ohdefiniţie a artei care va fi însă deplin 
înţeleasă numai la capătul lucrării. Vom spune că 
arta este încercarea de a converti misterul pe un 
plan de intuiţie. Se impun însă aici o mulţime de 
precizări. în acest proces de convertire, intuiţia, 
năzuind să devină „revelatoare", intră inevitabil 
în slujba „categoriilor stilistice“. De esenţa artei 
ţine neapărat concretul intuitiv pus în slujba stilis¬ 
ticului. Vom vedea în cursul lucrării că această 
definiţie, pe cale de a se înjgheba, se deosebeşte atît 
de definiţiile antice cît şi de cele pe care idealis¬ 
mul german le-a dat artei, cît şi de definiţiile în 
circulaţie în ultimele decenii. Nu se poate nădăj¬ 
dui să se înjghebeze o definiţie a „artei" fără de 
aceste elemente esenţiale: 

1. Opera de artă tinde spre revelarea intui- 
tiv-concretă a misterului. 

2. Opera de artă este „stilistic" modelată. 

3. Opera de artă rămîne „metaforică" în raport 
cu misterul. 

Definiţia artei va „lega" într-o singură propo¬ 
ziţie aceste elemente. Cît priveşte metaforismul, 
amintim cititorilor că prin acest cuvînt nu în¬ 
ţelegem numai metafora propriu-zisă. Termenul 
se bucură în concepţia pe care o propunem de o 
semnificaţie mult lărgită (V. Geneza metaforei şi 
sensul culturii). în definitiv, sub unghi meta- 

fizic, conţinutul oricărui act de cultură rămîne 
„metaforic" deoarece prin el misterele nu ne sînt 
revelate ca într-o oglindă. Metaforismul funciar 
al actului revelator se realizează în artă pe un plan 
de intuiţie concretă, prin mijloace care ţin de sen¬ 
sibilitate. Şi aici cerem din nou atenţia cuvenită; 
din propoziţia noastră nu urmează că de pildă în 
poezie am preţui metafora propriu-zisă mai mult 
decît alte mijloace de împlinire poetică. Izbînzile 
poeziei nu se datorează exclusiv „imaginilor" şi 
„metaforei propriu-zise". Poezia poate să facă loc 
elementelor conceptuale într-o măsură mai mare 
chiar decît s-ar crede. Observaţia o subliniem 
ştiind că ea nu se ciocneşte catastrofal cu afir¬ 
maţia de mai înainte, aa revelările artei înfloresc 
pe un plan de intuiţie. In adevăr, printre mij¬ 
loacele poeziei se enumeră cu toată dreptatea nu 
numai imaginea, ci şi „cuvîntul". In poezie, însuşi 
corpul sensibil al cuvîntului devine element con¬ 
stitutiv prin sonoritatea, ritmul, aşezarea şi struc¬ 
tura sa concretă. în poezie, „cuvîntul" pentru 
sine, cu vocalele şi consonantele sale, este un corp 
mistic ca o biserică. Conceptualitatea limbajului 
e compensată prin „corpul" cuvîntului, de unde 
urmează că poezia, în ciuda nucleelor concep¬ 
tuale, dobîndeşte o plenitudine intuitivă neştir¬ 
bită şi o funcţie metaforică datorită substanţei 
sale sonore ca atare. 

După o afirmaţie care face una din gloriile de¬ 
cedate ale idealismului filozofic, arta redă în con¬ 
cret, în apariţie sensibilă, „ideea". Ideea, înţeleasă 
drept configurare ecuaţională a absolutului. Afir¬ 
maţia putea să ducă atît la părerea lui Schelling 
că arta este un organ superior filozofiei, cît şi la 
părerea lui Hegel că arta reprezintă o treaptă mai 

joasă în realizarea obiectivă a ideii. Concepţia 
idealistă o respingem însă în întregime. Revelarea 
Artistică nu înseamnă nici realizare a „absolutu¬ 
lui" şi nici o „aproximaţie" în raport cu absolutul. 
Unul din factorii esenţiali ai artei este tocmai 
neela care e destinat să ne izoleze de absolut: 
factorul stilistic-abisal. Arta converteşte „mistere¬ 
le" între liniile de forţă ale categoriilor abisal-sti- 
listice ale omului. Apoi, arta nu e localizată în 
concret sau în intuiţie pur şi simplu, ci în intuiţia 
aservită categoriilor stilistice. Poziţia faţă de idea¬ 
lism e deci limpede. 

Intîi: arta, după părerea noastră, încearcă să con¬ 
vertească mistere, ea nu încearcă să redea „idei". 
Actul de convertire, pentru a fi apreciat ca atare, 
se face în cadrele unor categorii abisale, stilistice 
care pun un cordon între noi şi „absolut". Con¬ 
tactul direct cu absolutul ne-ar împietri, ne-ar 
carboniza sau ne-ar da puteri divine, ceea ce nu 
c deloc de dorit. „Ideile", aşa cum le concepe 
idealismul platonic, neoplatonic şi german, au 
pretenţia de expresii aidoma absolutului. în lu¬ 
mina teoriei noastre despre actul revelator, acele 
idei sînt de fapt ele însele numai nişte revelări 
metafizice ale misterului, adică nişte revelări ab- 
stract-vizionare, impregnate de anume categorii 
stilistice, proprii unor anume timpuri şi oameni. 
„Absolutul" poate fi văzut ca „idee" numai din 
partea unor oameni care trăiesc sub imperiul 
unor anume categorii stilistice. A defini absolutul 
drept „idee" înseamnă a face un act cultural plăs- 
muitor, un act pentru care creatorul de cultură 
are o deplină autorizaţie — dar nu tot aşa filo¬ 
zoful care-şi pîndeşte obiectul dintr-un punct 
arhimedic. 

Al doilea: idealismul, fie antic, fie modern, 
identificînd absolutul cu ideea, opinează că omul 
are acces nestingherit în absolut prin actele idea- 
tive. Dar singurul concept obiectiv pe care omul 
îl poate avea despre „absolut" este acela de „mis¬ 
ter", iar acest concept e vectorial „negativ". Orice 
convertire „pozitivă" a misterului este abisal în- 
frînată prin categoriile stilistice ale inconştien¬ 
tului. Categoriile abisale deformează „absolutul". 
„Ideea" nu reprezintă deci un vad în absolut, ci 
e cel mult o „plăsmuire" predeterminată de foarte 
precise categorii abisale ale unor anume oameni. 
Absolutul, conceput ca „idee", nu e un termen de 
capacitate definitorie, ci reprezintă o plăsmuire 
imaginară, doar geografic şi istoric valabilă. întru 
nimic mai valabilă decît alte cvasidefiniţii, cum ar 
fi acestea: „Absolutul are un caracter individuali¬ 
zat", sau „absolutul are un caracter stihial" etc. 
Singura definiţie general valabilă este: Absolutul, 
sub unghi omenesc, nu e idee, nu e stihie, nu e 
individ, ci e „mister". 

Al treilea: idealismul vede în artă o apariţie a 
ideii în ordine sensibilă. Noi înţelegem arta ca o 
convertire a „misterului" pe plan de sensibilitate 
stilistic îndrumată. Idealismul nu face o deose¬ 
bire, decît poate graduală, între „natură" şi „artă". 
Idealismul n-a înţeles că în artă sensibilitatea (in¬ 
tuiţia) are cu totul altă funcţie decât în cadrul na¬ 
turii. In cazul artei, sensibilitatea dobîndeşte o 
funcţie revelatoare, şi ca atare ea a intrat în slujba 
categoriilor stilistice ale inconştientului nostru, su¬ 
portând o dezaxare în consecinţă. In cadrul natu¬ 
rii, sensibilitatea nu se găseşte decît în slujba 
categoriilor receptive ale conştiinţei. 

Concepţia idealistă despre artă a avut desigur 
incomensurabile consecinţe cît priveşte curentele 
literare şi artistice. Nu ne vom opri asupra lor. 
Foarte simptomatică e însă suprapreţuirea de care 
s-a bucurat în climatul idealist poemul didactic, 
suprapreţuire condiţionată şi alimentată de în¬ 
treaga teorie idealistă. în cel mai faimos cerc idea- 
list-romantic, compus din personalităţi ca Schelling, 
Hegel, Friedrich Schlegel şi alţii, s-a ivit la un 
moment dat un ciudat proiect literar — cu aceste 
stele în marş colabora, părinteşte distant, rezervat 
prieteneşte, însuşi Goethe. Tînărul Schelling 
enunţa, pornind de la premise idealiste, planul 
unui mare poem cosmic despre natura lucrurilor 
după modelul antic al unui Empedocle sau al lui 
Lucreţiu. Acest monstru sintetic era proiectat să 
rămînă ca o mărturie a puterniciei spiritului uman, 
rezistînd vînturilor istorice precum piramidele. 
Cel mai profund teoretician al romantismului, 
Friedrich Schlegel, pe de altă parte, visa o „poezie 
universală" căreia să-i revină meritul de a fi şi 
„ştiinţă universală". 

Să recunoaştem că un asemenea ideal estetic 
universal, clădit pe cumul de efecte, a fost cu pu¬ 
tinţă numai în atmosfera creată de concepţia 
idealistă potrivit căreia arta şi ştiinţa înseamnă re¬ 
velarea adevărului, a ideii, a absolutului ca „idee". 
Nu mai departe decît Goethe însuşi fusese sedus 
de-a binelea de planul marelui poem didactic. 
Dar mai tîrziu, cînd idealismul romantic s-a mai 
astîmpărat, el pare a-şi fi dat seama de şubrezenia 
întreprinderii, căci a părăsit proiectul de prin 
părţile locului cu acelaşi entuziasm, cu care i se 
robise cîtva timp. Spre sfîrşitul vieţii, Goethe 
mărturiseşte odată lui Eckermann că nici în Faust 

şi nici în alte opere el n-a voit să întruchipeze 
„idei“. Aceasta o spune Goethe după o experien¬ 
ţă poetică de aproape şaptezeci de ani. S-ar părea 
deci că el însuşi a ghicit erorile fundamentale ale 
esteticii idealiste după care arta ar fi apariţia sen¬ 
sibilă a ideii. Poemul didactic apare de fapt într-o 
lumină jenantă. Poemul didactic este în fond o 
încercare de revelare pe două planuri, unul idea- 
tiv iar celălalt concret. Poemul didactic ne pune 
în faţa unei duble revelări a misterului, în faţa 
unei revelări prin idei, şi în faţa unei revelări prin 
întruchipări concrete sensibile; ca atare, el e ceva 
hibrid, un bastard, divergent prin chiar structura 
sa, supărător ca dubla vedere. Contemplarea unui 
asemenea monstru solicită o foarte enervantă 
schimbare de perspective şi salturi incomode de 
la un plan la altul. Estetica idealistă nu şi-a dat 
seama că „ideile" însele nu sînt decît revelări 
metaforice şi de o anume pecete stilistică ale mis¬ 
terului, iar nu o revelare adecvată a absolutului. 
O iluzie nenorocită a purtat pe romantici pe 
drumurile poemului didactic ca ideal suprem al 
culturii. Romanticilor li s-a părut că ţinta supre¬ 
mă, accesibilă pe diverse căi omului, ar fi realizarea 
absolutului. în consecinţă, ei s-au dus cu firea că 
pot să îngrămădească nepedepsiţi mijloacele. Re¬ 
velarea fiind însă, prin însăşi natura ei, metaforică 
în raport cu misterul, şi revelarea fiind apoi esen- 
ţialmente înfrînată prin categoriile abisale, se îm¬ 
plineşte cu deplină consecvenţă şi suficientă sieşi 
pe un singur plan: fie pe acela al construcţiei 
ideative, fie pe acela al sensibilităţii, al intuiti¬ 
vului. Prestigiul şi menirea artei sînt indisolubil 
legate şi condiţionate de această potenţa revela¬ 
toare a planului unic. Amestecul planurilor, 

împletirea şi paralelizarea lor au numai darul de 
a diminua şi de a altera potenţa revelatoare pe care 
o posedă planul unic. Prin amestec, planurile re¬ 
velatoare se deformează reciproc, zădărnicindu-şi 
posibilităţile. „Cunoaşterea* 1 , în plenitudinea firii 
sale, constă în convertirea misterelor în metafore 
modelate de anume categorii stilistice. Planul ei 
autonom este acela al schematismelor abstract-ima- 
ginare şi al ideilor. Arta, în plenitudinea firii sale, 
este conversiune a misterelor în metafore concre¬ 
te prin mijloace care ţin de intuiţie, de o intuiţie 
pusă în slujba unor anume categorii stilistice. 
Planul autonom al artei este acela al intuiţiei cap¬ 
tate stilistic. „Arta" şi „cunoaşterea" nu pot fi ali¬ 
niate, căci fiecare îşi are autonomia sa. Autonomia 
fiecăreia constă de fapt în facultatea de a de¬ 
monstra puterea revelatoare a planului unic cînd 
c pus în slujba unei „garnituri" de categorii sti- 
liştice. Sensibilitatea, cu materia ei concretă, sin¬ 
gură şi pentru sine, este în stare să convertească 
metaforic şi în tipare stilistice misterul; iar inteli¬ 
genţa, cu construcţiile ei abstract imaginare, este 
de asemenea singură în stare să convertească mis¬ 
terul în metafore metafizice sau ştiinţifice. Aceas¬ 
tă potenţă şi suficienţă miraculoasă a planului 
unic legitimează în fond autonomia atît a artei, cît 
şi a metafizicii, cît şi a ştiinţei constructive. O ope¬ 
ră de artă care nu-şi întruchipează toată substanţa 
sa pe planul sensibilităţii concrete îşi trădează 
intolerabil misiunea. O asemenea operă de artă îşi 
trădează misiunea fiindcă nu uzează de toate vir¬ 
tuţile planului unic care, în principiu, îşi e sufi¬ 
cient sieşi. 

Intre teoreticienii mai noi care au avut o con¬ 
siderabilă înrîurire asupra ideilor estetice con- 

temporane, trebuie să amintim pe K. Fiedler. în 
special pentru punctul său de vedere, care alini¬ 
ază arta şi ştiinţa ca două feluri de „cunoaştere". 
Estetician de orientare clasicizantă, Fiedler înţe¬ 
legea arta ca o cunoaştere intuitivă, întocmai cum 
ştiinţa ar fi cunoaştere prin concepte. Obiectul, 
atît al ştiinţei cît şi al artei, ar fi acelaşi: adevărul, 
realitatea. Să reproducem cîteva propoziţii conclu¬ 
dente din lucrarea Moderner Naturalismus und 
kiinstlerische Wahrheit a acestui estetician: „ ... ar¬ 
tistul se înalţă de la abstracţie la abstracţie, şi cu 
cît formele spirituale în care se întruchipează 
materia simţurilor sînt mai înalte, cu atît artistul 
se ridică din confuzia, indeterminaţia, nestator¬ 
nicia intuiţiei la o realitate clară, hotărîtă, durabi¬ 
lă". Sau: „... orice artă autentică... cuprinde 
într-o prelucrare spirituală supremă o plenitudine 
debordantă de experienţe, şi dacă înjghebările ei 
sînt tipice, aceasta n-are alt sens decît că în ele 
apar, ridicate în lumina inteligibilităţii şi a clari¬ 
tăţii, întregi serii infinite de forme şi procese 
vitale". Sau: „... două mari principii, acela al 
imitaţiei şi acela al transformării realităţii s-au 
războit pentru dreptul de a fi expresia adevărată 
a fiinţei activităţii artistice ... O conciliere nu e cu 
putinţă, decît punîndu-se în locul acestor două 
principii un al treilea, principiul producerii reali¬ 
tăţii. Căci arta nu e altceva decît unul din mij¬ 
loacele prin care omul izbuteşte să cucerească 
realitatea“ (subl. ns.). Propoziţiile citate arată că 
Fiedler (prieten intim al pictorului Marees şi al 
sculptorului Plildebrand) concepe arta, şi anume 
singura artă pe care el o admite, cea clasică, drept 
„cunoaştere înţelegătoare", tot aşa de mult cu¬ 
noaştere ca şi ştiinţa, cu deosebire că arta şi ştiinţa 

sînt cunoaşteri realizate prin mijloace deosebite. 
Idealismul german credea că arta clasică are sem¬ 
nificaţia unei realizări pe plan sensibil a ideilor 
(în esenţă platonice). La fel, Fiedler opinează că 
în arta clasică se împlineşte, pe cale de intuiţie 
artistică, cunoaşterea realităţii înseşi. Ce opunem 
acestor păreri ? Arta nu ni se pare deloc „cunoaş¬ 
tere", nici realizare „intuitivă" a unor „idei", nici 
cucerire a realităţii înseşi. Numai sub anume as¬ 
pecte foarte precise, putem pune în paralelism 
arta şi cunoaşterea, adică o anume „cunoaştere": 

1. Arta şi cunoaşterea (numai cea metafizică 
sau mitică, sau constructiv-ştiinţifică) sînt deo¬ 
potrivă încercări de revelare a misterelor. Dar, ca 
atare, ele stau deopotrivă 

2. sub imperiul categoriilor stilistice ale omu¬ 
lui, şi sînt 

3. totdeauna metaforice. 

Diferenţa între artă şi cunoaştere: încercările 
revelatoare ale cunoaşterii se fac prin mijloace 
imaginar-intelectuale şi cu tendinţa de a converti 
misterele pe un plan de inteligibilitate, cîtă vreme 
încercările revelatoare ale artei se fac cu mijloace 
intuitiv-concrete şi cu aspiraţia de a converti mis¬ 
terele în termeni de sensibilitate. Orice convertire 
însă, fie intelectuală, fie sensibilă, a misterelor 
rămîne de fapt îngrădită prin categoriile stilisti- 
ce-abisale şi esenţialmente „metaforică". Arta şi 
cunoaşterea coincid deci exclusiv sub un aspect 
negativ al lor. Ele coincid numai în eşecul lor, 
adică prin imposibilitatea de a cuceri misterele în 
chip adecvat. Termenul comun mai general care 
rezumă analogiile dintre artă şi cunoaştere nu 
este acela al cunoaşterii, ci acela al „plăsmuirii" sau 
acela al intenţiei revelatoare (care însă este tot- 

deauna limitată prin categoriile stilistice ale incon¬ 
ştientului). Fiedler nici n-a bănuit măcar existenţa 
categoriilor stilistice care intră constitutiv în 
structura artei. Altfel n-ar fi ajuns la exaltarea 
exclusivă a artei clasice şi la discriminarea celor¬ 
lalte curente artistice. De asemenea, numai această 
ignorare a categoriilor „abisale" l-a făcut să crea¬ 
dă că arta ar însemna cunoaştere adecvată a reali¬ 
tăţii înseşi. 

Găsim necesar vreo cîteva noi observaţii cu 
privire la mijloacele revelatoare ale artei şi ale 
cunoaşterii. In lucrări anterioare, am arătat că 
lumea spirituală, sau apariţiile concrete imediate, 
sînt prin ele însele în afară de zona misterului. 
Totuşi, apariţiile sensibile, fenomenele, pot fi atrase 
în perspectiva misterului, şi în cazul acesta ele 
devin un izvor de material utilizabil în procesele 
plăsmuitoare prin care omul procedează la reve¬ 
larea misterelor în cadre stilistice-abisale. Sub un¬ 
ghiul acesta, lumea sensibilă, imediată, fenomenală 
trebuie privită ca o sumă de „semne" ale mistere¬ 
lor. Aceste semne nu posedă prin ele însele pleni¬ 
tudinea semnificativă a unor „revelări". Concretele 
lumii sensibile, adică fenomenele în ordinea na¬ 
turii, nu au semnificaţia unor revelări, ci numai 
semnificaţia unor date prime care ne „semnalează" 
existenţa unor mistere eterogene. Misterele, des¬ 
chise ca atare pentru noi datorită acestor „semna¬ 
le", ne invită la „revelare". Lumea datelor concrete, 
lumea fenomenală, este astfel un simplu apel ce 
ni se adresează, pentru ca •& încercăm revelarea 
misterelor. Omul procedează apoi la revelarea 
misterelor ce i se semnalează. 

Aceasta se face prin „plăsmuiri", pentru care 
tot lumea imediată e furnjSOafea de material. Dar 

atît. Lumea sensibilă nu are altă funcţie în acest 
proces. Plăsmuirile revelatoare sînt opera omului, 
şi ele rezidă în întruchipări metaforice, complex 
structurate, organizate şi purtînd pecetea unor 
categorii stilistice-abisale. Prin semnele sensibile, 
concrete, ce ni le oferă orizontul lumii imediate, 
ni se semnalează doar existenţa unor mistere 
eterogene, dar prin ele nu ni se revelează aceste 
mistere. Revelarea e sarcină umană, şi se face prin 
creaţii de cultură, între altele prin opere de artă 
sau prin cunoaştere plăsmuitoare de natură mi¬ 
tică, metafizică sau constructiv-ştiinţifică. Spu¬ 
neam că deosebirea care legitimează autonomia 
artei sau a cunoaşterii constă în mijloacele re¬ 
velării. Cunoaşterea plăsmuitoare porneşte de la 
„semnele" sensibile, concrete, ale unor mistere, şi 
trece la revelarea acestora prin viziuni sau prin 
schematisme imaginar-intelectuale. Arta porneşte 
de la semnele sensibile, concrete ale misterelor, 
şi trece la revelarea acestora prin plăsmuiri de 
natură tot sensibilă, concretă, intuitivă. Sensibili¬ 
tatea, intuiţia, pe planul căreia se realizează plăs¬ 
muirea artistică, e nu numai în slujba categoriilor 
conştiinţei receptive, ci şi în slujba categoriilor 
stilistice care aparţin inconştientului. De acest 
bifuncţionalism al sensibilităţii, care poate să stea 
atît în serviciul categoriilor receptive ale conştiin¬ 
ţei, cît şi în slujba categoriilor stilistice ale in¬ 
conştientului, nu s-a ţinut niciodată seamă la 
examenul ce-l comportă problemele de estetică. 
Din faptul că sensibilitatea, ca factor de realizare 
artistică, suportă modelarea prin categoriile abisale, 
rezultă că plăsmuirile de artă au principial alte 
structuri sensibile, intuitive, concrete, decît apa¬ 
riţiile fenomenale din lumea dată. Sensibilitatea, 

ca plan de realizare artistică şi ca facultate recep¬ 
toare de artă, posedă, cu alte cuvinte, cu totul alte 
funcţii decît sensibilitatea ca facultate de contact cu 
lumea dată. Sensibilitatea, ca facultate de contact 
cu lumea dată, ne comunică indicii, ne semnalează 
într-o amplă eterogenitate existenţa misterelor. 
Sensibilitatea, ca plan de realizare artistică, îndură 
determinaţiile categoriilor stilistice, iar ca facul¬ 
tate receptoare de artă ne comunică „revelări" ale 
misterelor, nu simple „semne" ale lor. Sensibilita¬ 
tea pusă în slujba abisalului are o funcţie revela¬ 
toare, nu numai semnalizantă; iar această funcţie 
corespunde simetric aceleia ce revine inteligenţei 
plăsmuitoare, care de asemenea e revelatoare şi de 
asemenea supusă categoriilor stilistice. Iată aşadar 
că sensibilităţii noastre îi revine, în raport cu arta, 
alt funcţionalism decît în relaţie cu lumea dată, 
concretă. Consecinţa principală ce o desprindem 
din această situaţie este că datele, structurile, com¬ 
plexele, care alcătuiesc o plăsmuire de artă, nu 
sînt şi nici nu pot să fie judecate după aceleaşi cri¬ 
terii ca datele fenomenale ale lumii imediate. 
Bivalenţa funcţională a sensibilităţii şi specificul 
ei funcţional în artă ni se pare că alcătuiesc un 
aport teoretic de considerabilă însemnătate pentru 
anume probleme de estetică. Acest bifuncţio- 
nalism al sensibilităţii înlesneşte să operăm o di¬ 
ferenţiere cu privire la felul cum se comportă 
simţurile. Simţurile noastre iau din capul locului 
o anume atitudine faţă de concretul lumii ime¬ 
diate, şi cu totul altă atitudine faţă de concretul 
artei (de prisos să adăugăm că nu simţurile, prin 
ele însele, se comportă diferit în cele două cazuri, 
ci omul ca fiinţă senzitivă). Faţă de concretul 
lumii date, simţurile „se dispun" ca să recepteze 

pur şi simplu lucrurile ca atare, fie caîntreguri date 
(fără mister), fie ca aspecte sesizabile, ca „semne" 
ale unor mistere. Categoriile stilistice nu intervin 
deloc în această atitudine. Faţă de concretul 
operei de artă, simţurile se dispun însă din capul 
locului altfel, şi anume aşa ca să recepteze reve¬ 
larea unor mistere. Aici intervin categoriile stilis¬ 
tice cu toată energia lor. Simţurile activează deci, 
după cum a dat întîiul sau al doilea caz, cu totul 
în alte ordini existenţiale şi în alte orizonturi. In 
consecinţă, datele simţurilor nu vor fi judecate 
după aceleaşi criterii, ci potrivit criteriilor proprii 
fiecărui orizont. Simţurilor noastre li se facili¬ 
tează, fireşte, această luare de atitudine faţă de 
orizontul misterului şi al revelării prin condiţii 
speciale cărora le revine tocmai acest rol. Printre 
aceste condiţii se enumeră faptul că opera de artă 
ni se prezintă totdeauna într-un fel sau altul vădit 
„izolată" de lumea sensibilă, naturală. Pentru izo¬ 
larea operei de artă, se procedează foarte felurit 
(de exemplu, poezia e izolată prin forma tipo¬ 
grafică sau prin felul de a o recita, un tablou prin 
cadru, o statuie prin postament, o piesă de teatru 
prin tot aparatul scenic etc.). Dar „izolarea" nu 
ţine desigur de „esenţa" artei, cum unora dintre 
cercetători (fenomenologilor) le place să creadă. 
Nu tot ce ţine în chip necesar de un lucru ţine 
neapărat şi de „esenţa“ acestuia. „Izolarea" e un 
aspect complementar, periferial, inevitabil, al artei, 
dar nu face parte propriu-zis din fiinţa acesteia. 
Fiinţa artei constă în revelare sensibilă în tipare 
stilistice a unui mister. Izolarea e n :cesară sub 
unghi tehnic şi pentru a ne înlesni dintru început 
transpunerea, saltul în atitudinea potrivită recep¬ 
tării operei de artă, dar nu fiindcă ea ar ţine de 

esenţa acestuia. Prin dispoziţiile izolării, opera de 
artă ne adresează un fel de apel să ne instalăm în 
orizontul misterului şi al revelării, gata de a primi 
datele sensibilităţii modelate după anume catego¬ 
rii stilistice-abisale drept revelare a unui mister. 

In această ordine de idei, ni se dă ocazia de a 
face şi critica teoriilor care aliniază „arta“ cu „ilu- 
zia“. Se ştie că foarte mulţi esteticieni privesc arta 
ca un fel de iluzie. Iluzia e un fenomen psihologic 
foarte frecvent, care apare în ordinea existenţei 
noastre în orizontul firesc sau imediat. Cauzele 
ei pot fi dintre cele mai diferite, naturale, fizio¬ 
logice sau psihologice. Nu găsim deloc necesară 
o enumerare sau o desfăşurare a lor. Un lucru e 
însă sigur: iluzia nu apare niciodată în tipare 
abisale-stilistice. E suficient să apăsăm puţin asu¬ 
pra acestui cuvînt, pentru a simţi cît de şubrede 
sînt teoriile iluzioniste. La fel cu visul, produsul 
iluziei nu este niciodată impregnat de categorii 
stilistice. Nu surprindem oare în această lipsă o 
deosebire fundamentală faţă de opera de artă? 
Opera de artă se produce în ordinea existenţei 
umane în orizontul misterului, şi se declară ca 
revelare a acestuia; ca atare, opera de artă îndură 
totdeauna tiparele categoriilor stilistice. Cert, 
opera de artă are, prin structura sa, un caracter 
metaforic în raport cu un mister la care se referă, 
şi în chip constitutiv ea e modelată de categorii 
stilistice. Iluzia ca fenomen psihologic, fie conşti¬ 
ent, fie inconştient, nu se naşte niciodată nici din 
intenţia de a revela un mister, nici ca metaforă în 
raport cu absolutul, şi nici în tipare stilistice. 
Iluzia poate avea, precum ne spune orice tratat de 
psihologie, diverse cauze, dar lipsesc în procesul 
iluziei tocmai momentele constitutive ale operei 

de artă: orizontul misterului, intenţia revelatoare, 
intervenţia categoriilor abisale. Cît de scîlciate sînt 
aceste teorii care vor să alinieze arta cu iluzia re¬ 
zultă şi din următoarele considerente: cîtă vreme 
iluzia nu e decît o abatere de la datele simţurilor 
în ordinea existenţei noastre fireşti, fiind privită 
după toate criteriile acestei existenţe drept o 
anomalie, opera de artă se naşte din intenţia de a 
ne introduce în mister, adică într-o realitate mai 
profundă care se substituie datelor imediate ale 
simţurilor şi suportă îngrădirile preventive ale 
categoriilor stilistice-abisale. Arta se mişcă deci în 
dimensiuni care n-au nimic comun cu aşa-zisa 
iluzie, fie conştientă, fie inconştientă. O înfăţişare 
ilariantă dobîndeşte concepţia iluzionistă prin 
acea teorie care prezintă arta ca „autoiluzionare 
conştientă". Afirmam adineaori că iluzia, chiar 
cea conştientă, nu apare niciodată în tipare stilis¬ 
tice, cum totdeauna apare arta. Teoreticianul care 
a propus formula autoiluzionării conştiente pentru 
a defini rostul şi fiinţa artei s-a simţit poate cam 
stingherit de prezenţele stilistice în structura ope¬ 
rei de artă. Dar, fiindcă teoreticianul ţinea numai- 
decît la formula sa iluzionistă, el a procedat la cea 
mai lamentabilă interpretare a stilului din cîte s-au 
dat vreodată. Faţetele stilistice ar fi după părerea 
sa nişte simple momente menite să ne trezească 
din iluzia că ne-am găsi în faţa realităţii. Cu aceas¬ 
ta, aspectele stilistice ale artei sînt degradate la 
aproximativ rolul pe care îl au momentele peri- 
feriale destinate să izoleze opera de artă de lumea 
naturală, cum ar fi cadrul unui tablou, postamen¬ 
tul unei statui etc. Părerea bravului estetician este 
o extremă consecinţă a punctului de vedere intena- 
bil, care aşază arta pe aceeaşi linie cu iluzia. Riscul 

unei asemenea confuzii nu-1 putea lua asupra sa 
decît un teoretician trădat de orice intuiţie şi total 
obtuz faţă de istoria artelor. In adevăr, a pune sti¬ 
lul unei opere de artă undeva prin preajma funcţiei 
ce revine dispozitivelor izolatoare ale artei e una 
dintre exhibiţiile cele mai ilariante ale esteticii, 
care de altfel n-a prea fost cruţată de rizibile 
accidente. 

în capitolul precedent am pus în relief auto¬ 
nomia artei, cel puţin în cîteva linii mari, şi anume, 
în cadrul culturii în general, în cadru cosmic, în 
cadru psihologic. Am urmărit mai vîrtos contu¬ 
rurile proprii artei faţă de cunoaştere. Dar auto¬ 
nomia artei mai e susceptibilă de o demarcaţie şi 
sub un alt unghi, care este acela al esteticului în¬ 
suşi. Căci există structuri estetice de natură artisti¬ 
că şi structuri estetice naturale. în ciuda eforturilor 
depuse, frontiera dintre cele două feluri ale este¬ 
ticului nu a fost trasă fără echivoc. Amfibismul 
conştiinţei umane, adică fiinţarea omului în dublu 
orizont, ne pune la îndemînă cheia unei disocieri. 
S-ar putea de fapt să existe structuri şi valori este¬ 
tice obiective, specifice orizontului I (al lumii 
imediate), şi valori estetice obiective, specifice 
orizontului II (acela al misterului), aceasta indife¬ 
rent de împrejurarea că reacţiile „subiective" faţji 
de ele ar avea unele note asemănătoare. „Autono¬ 
mia artei" ar urma să fie asigurată, în cazul acesta, 
nu numai în raport cu cadrul cosmic şi cultural, 
ci şi faţă de esteticul orizontului I, pe care-1 vom 
numi pe scurt „esteticul natural". Paravanul ce-1 
punem între esteticul natural şi cel artistic e im- 

permeabil: structurile şi valorile estetice ale „artei" 
sînt absolut incomensurabile (dacă se face abstrac¬ 
ţie de împrejurarea că ambele forme ale esteti¬ 
cului pot fi întovărăşite de reacţii psihologice 
subiective cu un vag aer de familie comun.* In¬ 
diferent însă de acest aer de familie al reacţiilor 
estetice subiective, ne credem îndreptăţiţi să sta¬ 
bilim în privinţa incomensurabilităţii dintre este¬ 
ticul artistic şi esteticul natural chiar o lege. Să o 
numim legea nontransponibilităţii. Ea decretea¬ 
ză că structurile obiective ale esteticului natural 
nu pot fi transpuse întocmai în artă fără de a-şi 
pierde aici calitatea lor iniţială, şi nici invers: 
structurile obiective ale esteticului artistic nu pot 
fi transpuse aidoma în natură fără de a-şi pierde 
aici calitatea iniţială. Un tip aparte e constituit de 


* Reacţia psihologică faţă de esteticul natural şi reacţia 
subiectivă faţă de esteticul artistic prezintă desigur unele foarte 
abstracte note comune. Găsim că reacţiile estetice subiective au 
fost, sub acest unghi foarte general, bine descrise de Kant, şi că 
acea descriere, mai ales dacă o dezbrăcăm puţin de haina prea 
pedantă, n-a fost nici completată şi nici corectată în esenţă de 
atunci şi pînă astăzi. Recunoaştem că reacţiile estetice au fost 
mai ales bine caracterizate faţă de alte reacţii cum ar fi acele care 
apar legate de simţuri cu alt interes, sau în raport cu reacţiile 
care sînt urmate de judecăţile intelectuale sau morale. Pe bună 
dreptate s-au remarcat astfel printre notele distinctive ale 
reacţiilor estetice: aspectul dezinteresat, contemplativ, veleitatea 
generalizatoare pe care o manifestă judecata estetică, o anume 
profunzime a reacţiilor estetice în ciuda faptului că ele sînt 
legate de simţuri, estomparea elementului intelectual etc. Ceea 
ce n-a fost studiat pînă acum din punct de vedere teoretic este 
însă altceva, şi fenomenul la care ne referim ni se pare deosebit 
de ciudat: reacţia estetică se produce, după cum ne arată 
practica gustului, cu totul pe alte baze în ordine naturală decît 
în ordine artistică. Or, tocmai aceste structuri şi valori care duc 
în ordine naturală la reacţia estetică, şi structurile şi valorile care 
duc în ordine artistică la reacţia estetică, ni se par absolut 
incomensurabile. 

abaterile de la această lege: sînt adică structuri 
„naturale" oferite în ordine artistică, cu aspiraţia 
de a produce o reacţie estetică pozitivă, şi la fel 
structuri „artistice" sînt uneori oferite în ordine 
naturală, cu aceeaşi pretenţie. Asemenea structuri 
deplasate le numim paraestetice (para-kalie). Nu 
există încă nici un termen în limba românească şi 
nici în altă limbă care să indice acest estetic sau 
frumos deplasat. In conştiinţa indivizilor lipsiţi 
de gust, paraesteticul stîrneşte o reacţie estetică po¬ 
zitivă, cîtă vreme reacţia legitimă ar fi una de respin¬ 
gere. Germanii recurg la designarea dezaprobativă 
prin cuvîntul Kitsch cînd e vorba despre un anu¬ 
me pretins frumos care unora le produce totuşi 
plăcere. O traducere a termenului Kitsch e imposi¬ 
bilă. Kitschul e însă neîndoios unul din cazurile 
paraesteticului. Se uzitează cuvîntul german în 
practica zilnică a gustului şi în critica artistică. 
Legea nontransponibilităţii structurilor artistice 
din natură în artă şi invers ne îmbie o bază teo¬ 
retică foarte largă pentru a ne ocupa de acest fe¬ 
nomen al paraesteticului căruia îi subsumăm şi 
kitschul. De altfel, cuvîntul grecesc pe care-1 pro¬ 
punem (paraesteticul, para-kalie) redă mai bine 
decît cuvîntul german contravenţiile la legea non¬ 
transponibilităţii. 

Legea nontransponibilităţii e destinată să auto¬ 
nomizeze definitiv esteticul artistic. Pentru o mai 
deplină înţelegere a chestiunii, se impune poate 
o scurtă reprivire istorică. Criteriile care prezi¬ 
dează în judecarea operei de artă sînt foarte felu¬ 
rite şi foarte complexe, în orice caz mult mai 
felurite şi mult mai complexe decît le-a bănuit 
estetica din trecut sau cea curentă. Dar aceste 
criterii sînt practicate, iar nu gîndite. 

O operă de artă este judecată de obicei printr-o 
cuprindere intuitivă. Gustul nu procedează, decît 
poate la pedanţi, după un sistem precis de criterii 
abstracte. Gustul intuitiv posedă însă realmente 
grade de puritate şi de complexitate, şi e foarte 
educabil, mai ales cînd individul e înzestrat din 
capul locului cu anume putere de intuiţie şi de 
sensibilitate. Trecînd în revistă teoriile despre 
criteriile după care omul ar judeca opera de artă, 
se va vedea că esteticienii simplifică lucrurile ori¬ 
cum prea tare. Faptul notoriu că un om înzestrat 
cu oarecare gust nu face un prea mare efort spre 
a-şi da sentinţa, a sedus pe esteticieni să creadă 
că criteriile imanente ale gustului trebuie să al¬ 
cătuiască un sistem relativ simplu. Ce crede în 
privinţa aceasta estetica veche, clasică ? Pe cît de 
consolidat era gustul clasic, pe atît de simplistă 
era teoria referitoare la gust. După esteticienii 
clasici, gustul aplicat asupra unei opere de artă ar 
fi călăuzit de aceleaşi criterii care comandă şi ju¬ 
decata estetică a fenomenului natural: frumos, 
adică pozitiv-estetic, ar fi în primul rînd „tipul" 
şi anexele tipului, armonicul, proporţionatul, mă¬ 
suratul, unitatea în varietate. Teoriile estetice cla¬ 
sice suferă de un prea-evident viciu raţionalist a 
cărui replică n-a întîrziat. Acest raţionalism estetic 
a stîrnit o reacţie iraţionalistă care a început, să zi¬ 
cem, cu abatele Dubos. Esteticienii care s-au afir¬ 
mat pe linia iraţionalistă vedeau esteticul (pozitiv) 
într-o anume plenitudine concretă a obiectului, 
în particularităţile vitale, clarobscure, variate şi 
pitoreşti ale acestuia. Iraţionalismul nu face în 
fond decît să mute cu tot alaiul steagul asupra 
unor factori neglijaţi pînă atunci, dar pe care de¬ 
sigur nici raţionalismul nu i-a ignorat cu totul. 

Comună poziţiilor raţionaliste şi iraţionaliste este 
teza subînţeleasă, mocnitoare, că opera de artă ar 
fi judecată la fel cu fenomenul natural şi după un 
sistem relativ simplu şi foarte accesibil teoreti¬ 
zării. Sistemele estetice s-au perindat, răsărind şi 
apunînd, dar confuzia de neegalat prestigiu s-a 
menţinut pînă în timpul nostru. Din parte-ne, 
vom apăra în acest capitol şi în următoarele auto¬ 
nomia totală a esteticului „artistic" faţă de es¬ 
teticul „natural" — o problemă care nu a fost încă 
atacată cu tot aparatul teoretic pe care îl com¬ 
portă. Esteticile contemporane cele mai avansate 
recunosc, ce-i drept, că esteticul artistic se deose¬ 
beşte de cel natural, dar deosebirea e privită nu¬ 
mai sub unghiul intensităţii şi al complexităţii. 
Un Volkelt, un Dessoir, fenomenologul Geiger, 
şi cu mai multă amploare un Utitz, ţin să ne infor¬ 
meze asupra complexităţii esteticului artistic faţă 
de cel natural; dar ideea despre ireductibilitatea 
absolută a esteticului artistic şi a celui natural, 
cum o circumscriem prin legea nontransponibili¬ 
tăţii structurilor estetice din domeniul natural în 
cel artistic sau invers, nu ştim să fi fost formulată 
de cineva pînă acum. Nu ne îndoim nici un mo¬ 
ment, fireşte, că intuiţia şi gustul artistic n-ar fi 
procedat, de fapt, în acord cu legea nontrans¬ 
ponibilităţii. Dar nu s-a ajuns la teoretizarea situ¬ 
aţiei şi la conturarea precisă a gîndului. Teoria a 
rămas în urma gustului, ba a luat totdeauna în 
răspăr acest gust. Cînd esteticieni de mare faimă 
mai recenţi, de la Volkelt şi pînă la Geiger, au în¬ 
cercat să stabilească structurile estetice ale artei, 
ei au înglobat şi pe cele ale esteticului natural, iar 
pe cele artistice le-au socotit deosebite, mai mult 
ca intensitate, ca adîncime şi ca amploare. Foarte 

concludente pentru stadiul în care găsim pro¬ 
blema sînt de exemplu consideraţiile lui Utitz. In 
Grundlegung der allgemeinen Kunstwissenschaft 
(Stuttgart, 1914), Utitz închină cîteva analize aces¬ 
tei chestiuni. Deosebirea dintre esteticul natural 
şi cel artistic este, după părerea sa, ca şi după a 
celorlalţi esteticieni, cînd de grad, cînd de com¬ 
plexitate. Utitz îşi închipuie de fapt că se poate 
trece insensibil şi infinitezimal dintr-un domeniu 
în celălalt, sau că prin membrana despărţitoare ar 
fi posibilă o osmoză între cele două domenii. 
Intr-un loc, Utitz afirmă: „Cel ce gustă natura 
devine astfel, aşa zicînd, un artist; căci şi el în¬ 
chide viaţa în ceva sensibil şi întruchipează cre¬ 
ator,. cu toate că el, cu aceasta, nu desăvîrşeşte 
opera definitivă şi nu execută activitatea specific 
artistică. Dar o bună parte, şi anume nu partea 
cea mai de desconsiderat a producţiei artistice, e 
hărăzită aici şi nonarţistului dacă sînt date în el 
anume condiţii favorabile" (p. 144). Ca şi cum a 
turna şi a fixa viaţă în ceva sensibil ar atinge mă¬ 
car tangenţial procesul artistic. Cu un asemenea 
act de turnare şi fixare; a vieţii în ceva sensibil nu 
s-a făcut însă nici un pas spre artă. Arta e revelare 
de mistere în material:sensibil între liniile de forţă 
ale categoriilor stilistice-abisale. A turna numai 
viaţă în ceva sensibil e; un act pe care-1 poate să- 
vîrşi orice privitor în faţa naturii, şi de asemenea 
şi plăsmuitorul de figuri panoptice. Cu acest act 
de intropatie nu numaii că nu s-a făcut nici cel mai 
mic pas spre artă, dar me-am depărtat iremediabil 
de creaţia artistică, înt:rucît am luat drumul este¬ 
ticului natural. Viaţa resimţită prin intropatie, 
care n-a primit prin anticipaţie din partea artistului 
configuraţia unui mister revelat între liniile unor 

categorii stilistice, nu e deloc element de artă; nici 
sensibilul, care n-a îndurat în prealabil determi- 
naţiile unor categorii stilistice, nu e deloc element 
de artă. Să mai oferim şi un alt citat caracteristic 
din tratatul lui Utitz. De astă dată, eterogenitatea 
ce ne preocupă se spălăceşte şi mai mult dis- 
părînd în clarobscur. Utitz rosteşte acum părerea 
că arta e chemată a face doar mai accesibil drumul 
spre reacţia estetică decît „natura": „Pot să gust 
în artă în chip estetic multe lucruri pe care în 
natură nu pot şi nici nu trebuie să le privesc în 
acest fel. Căci strigătele după ajutor ale unuia 
care se îneacă, lupta sa disperată cu valurile, în 
timpul căreia trăsăturile sale se contractă şi din 
ochiul său holbat ne fixează groaza mută, nu le 
gust potrivit valorii lor expresive decît dacă sînt 
barbar şi brutal. Dar nici o poruncă etică nu-mi 
interzice plăcerea cînd citesc despre cel ce se 
îneacă sau cînd îl văd pictat. Aşadar, în general, 
arta se găseşte în condiţii avantajate" (p. 207). 
Adorabil! Vasăzică arta, spre deosebire de na¬ 
tură, ar avea avantajul de a fi lipsită de anume 
piedici morale care zădărnicesc reacţia estetică. 
Arta ar crea numai condiţii mai favorabile pentru 
ca să se producă o reacţie estetică ce s-ar produce 
şi în faţa naturii, dacă... Deosebirea dintre este¬ 
ticul natural şi cel artistic e privită ca şi cum ar fi 
susceptibilă de gradaţii ce depind de facilitatea 
reacţiei specific estetice sau ca o diferenţă de nu¬ 
anţă şi complexitate, întrucît se admite drept posi¬ 
bilă o trecere pe nesimţite dintr-un domeniu în 
celălalt. Utitz schiţează un vag paralelism şi dife¬ 
renţiază într-un fel esteticul natural şi cel artistic, 
dar cu totul incomplet; aşa de incomplet încît 
izbuteşte în cele din urmă să le încurce din nou. 

După părerea noastră, „arta este revelarea unui 
mister în material sensibil între liniile de forţă ale 
unor categorii stilistice-abisale". Esteticul artistic 
se realizează, aşadar, într-o ordine existenţială 
sui-generis, cu demarcaţii precise: revelare de 
mister, sensibilitate, metaforism, tipare stilistice. 
Toate aceste însuşiri şi demarcaţii ţin în chip 
structural sine qua non de esteticul artistic. Fără 
de unul din aceste momente, „esteticul artistic" 
e demis din calitatea sa. Orice altă particularitate 
a esteticului artistic e secundară şi nu ne poate 
preocupa aici. Dar esteticul natural nu posedă 
structural nici unul din aceste aspecte. Esteticul 
natural şi esteticul artistic apar cu totul în alte 
ordini ontologice. De aceea nici nu e posibilă o 
transpunere a unei structuri estetice tale quale 
din ordinea naturală în cea artistică, sau invers. Ori¬ 
ce abatere de la această lege duce la para-kalie, la 
paraestetic, şi eventual la o reacţie estetică ce are 
toate particularităţile unei reacţii pozitive, dar 
care e deplasată. 

E de mirat că estetica teoretică şi ştiinţa artei 
au rămas, cît priveşte hotărnicirea structurilor 
estetice proprii artei, mult în urma gustului. In 
urma gustului pe care totuşi critica artistică apli¬ 
cată îl manifestă, dînd suficiente dovezi de promp¬ 
titudine şi de justeţe. Critica artistică dovedeşte 
la fiecare pas reacţii reprobative faţă de apariţii¬ 
le paraestetice (de exemplu faţă de aşa-numitul 
kitsch). Cu toate acestea, estetica n-a fost în stare 
pînă acum să justifice teoretic atitudinea înclinată 
spre sentinţe fără apel a gustului educat de critica 
artistică curentă. Am citat mai sus cîteva mostre 
destul de hotărîte care probează că teoria estetică 
şchiopătează neajutorat în urma gustului artistic, 

în sensul că problematica ei nu e decît foarte arare¬ 
ori contemporană cu problematica latentă a acestui 
gust. Teoria estetică n-a făcut nici un efort serios 
de adaptare la nuanţele cu care critica artistică e 
totuşi pe deplin familiarizată. Există în cadrul na¬ 
turii structuri care pot fi preţuite drept estetic-po- 
zitive sau estetic-negative (frumos, urît). Şi există 
şi în cadrul artei un alt estetic, care de asemenea 
poate fi pozitiv sau negativ. Un trandafir veşted 
în pervazul naturii e negativ-estetic. Acest tran¬ 
dafir nu are nimic a face cu arta; el e un produs 
al naturii, şi e judecat esteticeşte în ordinea natu¬ 
rii. Un ritm, o sonoritate, o metaforă în cadrul 
unei poezii, pot să fie judecate drept pozitiv-es- 
tetice, ori negativ-estetice, după însuşi felul lor şi 
al poeziei, dar ele sînt apreciate ca atare în ordi¬ 
nea artei, iar nu în ordinea naturii. Paraesteticul 
despre care vorbim este însă cu totul altceva decît 
esteticul-pozitiv sau esteticul-negativ, apreciat ca 
atare într-una dintre aceste ordini, fie a naturii, 
fie a artei. Paraesteticul se produce realmente prin 
încălcarea domeniilor, prin transpunerea esteticu¬ 
lui natural în cadrul artei sau prin transplantarea 
esteticului artistic în cîmpul naturii. Paraesteticul 
e o contravenţie la legea nontransponibilităţii, şi 
ia fiinţă cînd, de pildă, ceva pozitiv-estetic în or¬ 
dinea naturii e transpus tale quale în artă cu pre¬ 
tenţia de a păstra aici aceeaşi calitate. 

Estetica teoretică nu s-a încumetat pînă acum 
să vorbească precis despre „paraestetic“, fiindcă 
îi lipseau termenii şi constelaţia teoretică pentru 
definirea acestuia. Temeiul principal pentru hotăr¬ 
nicirea paraesteticului îl găsim însă în teza despre 
cele două orizonturi ale conştiinţei umane. Esteti¬ 
cul natural, fie pozitiv, fie negativ, apare în ori- 

zontul lumii date; esteticul artistic, fie pozitiv, fie 
negativ, apare ca revelare în orizontul misterului. 
Esteticul natural e resimţit din partea unui privi¬ 
tor ca structură a unui fenomen natural, a unui 
lucru, a unui individ sau peisaj ca atare. Esteticul 
artistic e resimţit ca structură revelatoare a unui 
mister captat în tipare stilistice. Criteriile potrivit 
cărora e judecat esteticul natural sau esteticul 
artistic vor fi prin urmare cu totul diferite. Pen¬ 
tru a ne convinge în chip practic de justeţea con¬ 
sideraţiilor asupra paraesteticului, n-avem decît 
să încercăm să transpunem în artă întocmai un 
peisaj sau un obiect natural pe care în orizont 
natural le apreciem pe bună dreptate ca fiind fru¬ 
moase. Să se facă experienţa cu un copleşitor şi 
incendiat apus de soare, sau cu un admirabil şi 
ales exemplar biologic. Experienţa dă ca rezultat 
paraesteticul. Apusul de soare sau exemplarul bio¬ 
logic, de oricît de rarisimă splendoare, transpuse 
aidoma în artă, pot să placă aici numai oamenilor 
care de fapt nu depăşesc criteriile estetice ale na¬ 
turii. Gustul educat prin frecventarea artei va eli¬ 
mina categoric aceste obiecte din domeniul artei 
drept simplu kitsch, căci prezenţa lor aici e so¬ 
cotită o crimă fără circumstanţe atenuante. Dar 
avem şi latitudinea unei experienţe contrarii: un 
transfigurat şi suleget* arhanghel în stil bizantin 
poate să satisfacă pe deplin în ordinea artei, dar 
va atrage o fulgerătoare condamnare de îndată 
ce-1 imaginăm realizat întocmai în ordinea naturii. 
Pe linia naturii, acelaşi arhanghel ar reprezenta un 
simplu monstru ca să nu întrebuinţăm un cuvînt 
prea grav. In acelaşi şir de idei, e cazul să. facem 


* Subţiratic, gingaş ( n. ed.). 

amintire despre un fenomen psihologic nu toc¬ 
mai rar, dar de mirat: reacţia estetică a pictorilor 
faţă de „natură" e adesea alterată din cauze profe¬ 
sionale, ca să zicem aşa. Pictorii sînt prea dispuşi 
să-şi preţuiască modelele feminine după criterii 
valabile în artă, dar nevalabile în ordinea naturii. 
La fel, pictorii judecă adesea peisajele naturale 
prin prisma unor preferinţe condiţionate de ten¬ 
dinţele secrete manifeste ale artei lor. Gustul pic¬ 
torilor în ordinea „naturală" e nefiresc, viciat, şi 
gravitatea alterării ia uneori înfăţişarea unei per¬ 
versiuni. Avem a face aici cu efectele deplorabile 
ale unei deformaţii profesionale. Fenomenul 
psihologic ce se petrece aici reprezintă un caz toc¬ 
mai contrar aceluia ce are loc în conştiinţa bunu¬ 
lui nostru burghez, care în artă caută exact acelaşi 
frumos care are darul de a-1 satisface şi în ordinea 
naturii. Cînd burghezul, care-şi merită pe deplin 
epitetul, vrea să-şi manifeste cu orice chip dragos¬ 
tea de artă, el va deveni un colecţionar de nuduri 
şi de apusuri de soare; de nuduri care satisfac în 
chip direct ochiul sexului şi de apusuri solare care 
satisfac retina ca atare sau sexul ochiului — dacă 
ni se îngăduie expresia. Reacţia aceasta estetică 
este desigur îndreptăţită în ordinea naturii; dar în 
ordinea artei, o asemenea reacţie estetică favori¬ 
zează arta înţeleasă ca Abziehbild de pe natură, 
forma cea mai obişnuită a paraesteticului. Exemple 
de paraestetic se găsesc destule, căci arta ultime¬ 
lor veacuri e în privinţa aceasta un corn al abun¬ 
denţei. Paraesteticul şi-a ajuns apogeul în veacul 
al XlX-lea. Dar şi arta clasicizantă mai veche 
oferă suficient material ilustrativ. Printre pictorii 
de mare renume şi de circulaţie internaţională, nu 
sînt cu totul străini de o asemenea regretabilă 

producţie un Guido Reni sau un Murillo, iar anu¬ 
me pictori francezi ai rococoului sînt adevăraţi 
maeştri, aproape neîntrecuţi, ai paraesteticului. 
De crima paraesteticului se fac vinovaţi, de pildă 
în muzică, toţi acei compozitori care seceră en- 
tuziasme populare în climate romanice şi aiurea, 
prea dispuşi să introducă în operele lor melodii 
aşa-zis frumoase, miere pentru urechi, dulce prin 
chiar substanţa lor sonoră. Dar nu e numaidecît 
nevoie să umblăm pe meleaguri italice sau prin 
alte ţinuturi peninsulare spre a colecţiona exemple 
edificatoare de creaţii de artă, care, în afară de 
faptul că sînt inferioare, mai au şi dezavantajul de 
a nu fi rare. Paraestetică este o bună parte din 
literatura şi arta sămănătorismului nostru, care se 
complace în pipăirea suprafeţelor şi aderă cu atîta 
entuziasm la epiderma fenomenului românesc. 
Unii sămănătorişti au fost feriţi de acest păcat nu¬ 
mai datorită unui puternic instinct artistic. Doc-* 
trina estetică sămănătoristă este însă în întregime 
un fel de îngrăşămînt chimic, sau mai puţin chi¬ 
mic, al paraesteticului. 

Punînd problema diferenţei dintre esteticul na¬ 
tural şi esteticul artistic, ne-am hotărît pentru 
operaţia radicală. Orice compromis sfios nu face 
decît să prelungească o funestă stare de confuzie. 
Esteticul natural, oricare ar fi el, nu poate să fie 
integrat într-o operă de artă tale quale, şi aceasta 
din principiu. 

Esteticul natural şi esteticul artistic sînt, ca 
structuri obiective, incomensurabile şi insubsti- 
tuibile unul prin altul, căci ele apar în ordini exis¬ 
tenţiale cu totul diferite. Distanţa dintre ele este 
de prăpastie, nu de treapta sau de complexitate; 
distanta dintre ele este aceea a unei mutatii onto- 

logice. O preţuire estetică în ordinea artei e posi¬ 
bilă numai în perspectiva deschisă prin termenii: 
mister, revelare sensibilă, stil. Dar natura nu intră 
în această perspectivă. Natura nu e mister stilistic 
revelat, ci cel mult mister care ni se „semnalează" 
pentru a fi revelat. Opera de artă posedă structuri 
estetice fără de nici un echivalent în natură: 

1. Astfel de structuri sînt acelea cărora în artă 
le revine funcţia de a revela metaforic-sensibil un 
mister. Natura nu se revelează niciodată, ea ne 
semnalează numai prin indicii senzoriale (de com¬ 
plexitate diferită) existenţa unor mistere etero¬ 
gene. Profilurile, detaliile, conformaţiile simţite 
ale naturii, dau împreună cel mult un complex de 
indicii care servesc drept material pentru elanul 
revelator de mistere al omului. 

2. în artă, revelarea misterelor se face totdea¬ 
una în tipare abisale, stilistice. Tiparul ţine consti¬ 
tutiv de revelare, făcînd împreună corp solidar 
precum scoica şi vietatea din ea. Natura, cu struc¬ 
turile ei estetice, e cu desăvîrşire în afară de orice 
categorii stilistice. Categoriile stilistice-abisale ale 
omului nu intervin de drept, în nici un fel, în ju¬ 
decata estetică a naturii. 

între esteticul naturii şi esteticul artei există 
totuşi unele aparente corespondenţe care trebuie 
examinate mai de aproape. Întîlnim desigur în 
cîmpul naturii structuri estetice întemeiate pe 
ritm, pe proporţie, pe unitate în varietate, pe ar¬ 
monie, pe complexe intropatice; iar asemenea 
structuri se găsesc şi în artă. Avem impresia că 
tocmai această aşa-zisă corespondenţă a sedus pe 
cei mai mulţi esteticieni la alinierea esteticului 
natural şi a esteticului artistic. Dar în diferenţa pe 
care o stabilim intervine şi de astă dată mutaţia 

ontologică. în adevăr, structurile estetice înteme¬ 
iate pe ritm, proporţie, unitate în varietate, pe 
armonie şi intropatie, se integrează în artă, 
avînd cu desăvîrşire altă funcţie decît în natură. 
în natură, aceste elemente posedă o funcţie este¬ 
tică suverană, cîtă vreme în artă asemenea struc¬ 
turi devin cu adevărat estetice numai dnd sînt 
subordonate unui întreg revelator, abisal-stilistic 
modelat. în ordinea artistică, asemenea structuri 
dobîndesc o calitate estetică numai în măsura sub¬ 
ordonării lor unor necesităţi impuse de intenţia 
revelatoare şi în măsura subordonării lor unor 
profunde necesităţi stilistice. De aceea, niciodată 
un anume ritm, o anume armonie sau un com¬ 
plex intropatie oarecare, resimţite drept pozi- 
tiv-estetice în ordinea naturii, nu îngăduie să fie 
trecute întocmai într-o operă de artă, fără de a-şi 
pierde aici calitatea pozitiv-estetică. A te abate de 
la această lege înseamnă a te desfăta în para- 
estetic. Cu aceasta, se confirmă încă o dată dis¬ 
continuitatea şi separaţia radicală a celor două 
feluri ale esteticului. Structurile obiective ale ce¬ 
lor două feluri ale esteticului sînt ireductibile la 
un numitor comun. (Totuşi reacţiile estetice su¬ 
biective pe care le stîrnesc esteticul natural, es¬ 
teticul artistic şi, în chip nelegitimat cîteodată, 
paraesteticul, au anume note comune /o^rte ab¬ 
stracte. De exemplu, reacţiile sînt totdeauna legate 
de simţuri şi au caracterul unei stări de contem¬ 
plaţie dezinteresată. Aceste note comune, abstracte, 
vagi, care împrumută un aer de familie reacţiilor 
estetice subiective, au contribuit fără îndoială, în 
mare parte la confuzia intolerabilă ce se face între 
structurile obiective ale esteticului natural, artis¬ 
tic, sau ale paraesteticului. Dar a spune despre o 

„piatră" şi despre un „scaun" că sînt corpuri so¬ 
lide nu înseamnă încă a identifica, din punct de 
vedere structural şi configurativ, cele două reali¬ 
tăţi materiale. Din punctul de vedere al unei es¬ 
tetici subiective, haotice, care se mulţumeşte să 
descrie reacţiile estetice în termeni foarte generali, 
esteticul natural, esteticul artistic şi paraesteticul 
ar putea să pară echivalente. Dar o asemenea es¬ 
tetică nu are intimitatea necesară, de fiecare zi, cu 
fenomenele pe care e chemată să le elucideze. Sub 
unghiul unei estetici lărgite, care are intimitatea 
cuvenită în raport cu structurile obiective speci¬ 
fice, se legitimează perfect diferenţierea gustului 
după domenii; iar esteticul natural şi esteticul 
artistic se vădesc drept ceea ce sînt potrivit legii 
nontransponibilităţii. Estetica structurilor obiec¬ 
tive, adică estetica gustului în adevăr educat, nu 
poate fi derutată de rezultatele problematice ale 
esteticii subiective gata de a estompa diferenţele.) 

Legea nontransponibilităţii, luînd pe umerii ei 
toată autoritatea ce i se cuvine, ne permite recu¬ 
zarea unei serii întregi de teorii estetice, care cir¬ 
culă în literatură ca nişte venerabile rămăşiţe din 
alte vîrste. 

Iată, de exemplu, teoriile mimetice despre artă. 
Estetica, în lunga ei istorie, a divorţat adesea de 
„mimetism", pentru ca să se recăsătorească iarăşi 
şi iarăşi. In fond, supoziţia latentă a oricărui idea¬ 
lism este că arta imită „ideile" sau „formele ima¬ 
nente" şi „necesare" ale lucrurilor. După o altă 
teorie mimetică, arta imită numai umbrele ideilor 
sau fenomenelor ca atare. Aceasta e teoria impli¬ 
cită a oricărui naturalism artistic. Din moment ce 
există unele arte care se afirmă ca simplă construc¬ 
ţie (arhitectura, muzica) fără de un obiect cores- 

punzător care ar putea fi imitat, s-ar părea că 
teoria mimetică e aşa de şubredă că nici nu ar mai 
trebui discutată. Să nu uităm însă că mimetiştii, 
mai ales cei de orientare idealistă, au fost destul 
de ingenioşi pentru a scorni şi pentru aceste arte, 
adică pentru muzică şi arhitectură, anume idei de 
imitat (idei matematice şi metafizice). Mimetismul 
ca ipoteză se menţine deci cu obstinaţie, şi, spre 
surpriza noastră, chiar un fenomenolog şi gîn- 
ditor de talia unui Moritz Geiger găseşte oportun 
să o împrospăteze dîndu-i o spoială modernistă. 
Vom replica: 

1. Teoria mimetică, după care arta ar fi imitaţia 
naturii, e răsturnată, nu numai parţial, prin exis¬ 
tenţa de fapt a unor arte care, evident, nu imită 
natura, cum ar fi arhitectura şi muzica. Această 
teorie mimetică e ucisă în întregime prin legea 
nontransponibilităţii. Legea nontransponibilităţii 
atrage după sine o concepţie potrivit căreia arta 
se declară printr-o adevărată mutaţie ontologică 
faţă de natură. După legea nontransponibilităţii, 
structurile estetice naturale nu dau decît structuri 
paraestetice cînd sînt transpuse aidoma în artă. 

2. Teoria mimetică, după care arta ar imita 
„idei" ca entităţi absolute, cade de asemenea în 
întregime, întrucît arta este revelare esenţialmente 
metaforică şi stilistic îngrădită a unor mistere. 
Misterele nu pot fi imitate, ele pot fi numai meta¬ 
foric revelate şi captate între liniile de forţă ale 
categoriilor „abisale" ale omului. Deosebirea dintre 
natură şi artă nu este aceea de la apariţia sensibilă 
imperfectă a „ideii" la redarea sensibilă mai per¬ 
fectă a „ideii". „Natura" nu revelează mistere; ea 
produce, creează, se manifestă ca atare, oferind 
sensibilităţii noastre fenomene, procese, lucruri, 

peisaje. Prin toate acestea ni se „semnalează" doar 
existenţa misterelor. Numai omul, întrucît e exis¬ 
tenţă specifică în orizontul misterului, încearcă 
să-şi reveleze aceste mistere. Iar revelarea are 
un caracter totdeauna metaforic şi e constitutiv 
impregnată de categoriile stilistice ale noastre. 
Natura nu-şi toarnă însă fenomenele în tipare 
corespunzătoare categoriilor stilistice ale inconşti¬ 
entului nostru. Categoriile abisale sînt în fond 
nişte „frîne“ care interzic iremediabil conversi¬ 
unea adecvată a misterelor spre folosul nostru şi 
al existenţei în general. In consecinţă, teoriile 
mimetice despre artă trebuie să rămînă definitiv 
închise în muzeele istoriei, bucurîndu-se acolo 
doar de toleranţa ce se acordă curiozităţilor. 

Legea nontransponibilităţii mai are darul de a 
ne pune în situaţia de a judeca în justă lumină 
oportunitatea şi rezultatele aşa-zisei „estetici 
experimentale". Dualismul net pe care-1 stabili¬ 
răm dovedeşte, dacă nu chiar inutilitatea, atunci 
cel puţin inconcludenţa experimentului în este¬ 
tică. Cel puţin a experimentului, aşa cum Fechner 
şi toţi cîţi l-au urmat l-au imaginat ca talpă ar¬ 
hitectonică a unei estetici „de jos în sus", sau ca 
un „cap al bunei speranţe" pentru navigatorii fără 
busolă. S-au examinat experimental atitudinea şi 
reacţia estetică faţă de forme şi fapte de ultimă 
simplicitate, izolate ca atare. Au fost supuse unui 
atent examen judecăţi estetice embrionare, cum 
ar fi de exemplu judecata în raport cu figurile 
geometrice fundamentale, în raport cu variantele 
degradate ale acestora, în raport cu anume com¬ 
binaţii simple de linii, figuri, culori, tonuri etc. Cu 
un pic de aritmetică şi de fizică al rezultatelor şi 
diagonalelor, s-a sperat să se obţină o înţelegere 

ştiinţifică a stărilor, proceselor şi judecăţilor este¬ 
tice mai complexe. Dezideratul persistă încă în 
zone de nimenea atinse. Rezultatele unei imense 
munci de laborator, care a durat decenii, care a 
consumat minunate energii, cad fiindcă refuză o 
interpretare fără echivoc. E clar că, deşi izolat 
prin condiţiile experimentale, obiectul simplu cere 
să fie „apreciat", fie în ordinea naturală, fie în or¬ 
dinea artistică, şi că el e realmente „apreciat" toc¬ 
mai în ordinea în care din întîmplare se găseşte 
subiectul angajat în experienţă. Legea nontrans- 
ponibilităţii interzice generalizarea rezultatului. 
O combinaţie simplă de culori poate să ne satis¬ 
facă bunăoară în ordinea naturii. E sigur însă că 
aceeaşi combinaţie simplă de culori devine ne¬ 
utrală pentru un subiect înzestrat cu gust, sau 
devine chiar paraestetică din momentul cînd e 
apreciată în ordinea artistică sau în orizontul 
misterului şi al revelării.* 

Nu ni se pare cu totul lipsită de interes obser¬ 
vaţia că faza de glorie a esteticii experimentale co¬ 
incide cu timpul cel mai lipsit de gust din cîte au 
existat vreodată în istoria europeană (1870—1910). 
Nu facem o simplă glumă afirmînd că această lipsă 
de gust constituie singurul climat prielnic apari¬ 
ţiei şi prosperării esteticii „experimentale". Timpul 
la care ne referim ne înspăimîntă cu produsele sale 
menite să dea o ambianţă artistică vieţii cotidiene. 
Oricine se convinge lesne de nivelul dominant al 
epocii, răsfoind o istorie a industriei casnice. Acest 


* De altfel, rezultatul unui experiment estetic mai variază şi 
în funcţie de starea generală a subiectului experienţei, de norma 
sa personală, de împrejurări momentane, de climatul etnic etc. 
Ce valoare mai pot să aibă, în asemenea împrejurări, rezultatele 
obţinute ? 

gust a fost invitat să-şi dea cu părerea asupra 
„elementelor estetice" în institutele de estetică 
experimentală. Epoca esteticii experimentale este 
tocmai timpul cînd, ca niciodată înainte, s-a tre¬ 
cut peste legea nontransponibilităţii şi cînd para- 
esteticul a înflorit cu entuziasm şi fără ruşine. 
Unul dintre cei mai celebri reprezentanţi ai artei 
paraestetice a fost în acel timp vienezul Mackart. 
Nu i se poate tăgădui acestui pictor o tehnică 
dintre cele mai impresionante, şi nici gustul firesc 
în alegerea frumuseţilor feminine ale capitalei im¬ 
periale, dar pictorul idee n-avea ce înseamnă cu- 
vîntul „artă". Frumuseţile dulci ale vieţii şi ale 
naturii, copios idealizate, au invadat cu atîta ne¬ 
obrăzare arta, încît chiar creatorii de artă adevă¬ 
rată din aceeaşi epocă se resimt de gustul îndoielnic 
al timpului. De confuzia dintre „artă" şi „paraeste- 
tic" nu au scăpat cu totul nici unii artişti care au 
pornit la drum tocmai cu lozinca de a alunga 
kitschul din artă. In această privinţă, cazul Klimt 
e cel puţin mişcător. Acest pictor, de asemenea 
vienez şi de bune intenţii, întrebuinţează de exem¬ 
plu auriul metalic în speranţa de a relua o tradiţie 
veche bizantină sau medievală; dar modul cum el 
întrebuinţează aurul nu duce decît iarăşi numai 
la paraestetic. Aurul, ca aureolă sau ca fond, a 
avut o înaltă funcţie artistică în stilul bizantin. 
Amintim severele figuri pe un fond de aur verzui 
de pe cupola catedralei San Marco din Veneţia. 
Aurul cu strălucirea sa are în ordinea misterului 
şi a revelării o funcţie metaforică în raport cu 
transcendenţa. Dar în tablourile lui Klimt aurul 
se constituie în element decorativ, păstrîndu-şi 
funcţia sa estetică „naturală", datorită culorii şi 
luciului său ca atare. Rezultatul obţinut e lamen- 

tabil si contrazice toate bunele intenţii. în aceeaşi 

i > > 

situaţie imposibilă a fost uneori îmbrîncit de în¬ 
clinările paraestetice ale timpului său şi genialul 
sculptor, pictor şi gravor Max Klinger (genialita¬ 
tea nu te pune la adăpost de rătăcirile gustului. 
Dovezi frecvente de lipsă de gust a dat, de pildă, 
Goethe. Edificatoare este admiraţia sa faţă de pic¬ 
tura Angelikăi Kaufmann). Amintim o celebră 
statuie a lui Beethoven, al cărei autor e Max Klin¬ 
ger. Statuia e cizelată în material divers colorat. 
Acest material colorat în sine ar produce desigur 
o reacţie estetică pozitivă în ordinea naturii, unde 
place neapărat retinei; dar acelaşi material, trans¬ 
pus în ordine artistică în orizontul misterului şi 
al revelării, devine element paraestetic. 



ESTETICA INTROPATIEI ŞI A TRĂIRII 


în partea a doua a secolului al XlX-lea, este¬ 
tica psihologică, cu deosebire cea germană, a fost 
precumpănitor dominată de teoria intropatiei 
(. Einfiihlung ). Paternitatea teoriei e greu de iden¬ 
tificat, căci la înjghebarea şi la mărirea ei s-a 
lucrat în devălmăşie. Să reţinem că teoria şi-a 
dobîndit toată amploarea de-abia în deceniile din 
urmă, cu toate că temeiurile ei fuseseră puse încă 
din veacul al XVIII-lea. Herder, multilateralul 
Herder, semănătorul de idei binecuvîntate, este 
citat şi printre întîii colaboratori ai teoriei despre 
intropatie. Astfel, Herder făcea esteticii lui Kant 
reproşul că ar fi prea „formalistă". Şi Herder 
adăuga dojenii o corectură, afirmînd că „for¬ 
mele" nu ne plac prin ele însele, ci prin viaţa ce-o 
turnăm în ele. Acelaşi gînditor îşi da perfect de 
bine seama şi de împrejurarea că viaţa aceasta nu 
aparţine de-a dreptul „formelor", căci noi sîntem 
cei ce o proiectăm în ele. Nu mult mai tîrziu, 
romanticii, chemaţi să descopere atîtea lucruri ce 
au fost pe urmă iarăşi uitate, făcuseră şi ei aceeaşi 
remarcă. Un Novalis susţinea că natura o simţim 
estetic datorită faptului că o „însufleţim". Era na¬ 
tural ca asemenea observaţii fragmentare, deve- 

nind tot mai frecvente, să solicite o dezvoltare tot 
mai amplă din partea spiritelor mai sistematice. 
Procesul intropatiei a fost pus în relief, studiat, 
definit, cu o stăruinţă şi cu o acumulare docu¬ 
mentară tot mai savantă. Rezultatul analizelor 
diferă adesea de la autor la autor, dar cel puţin 
una dintre particularităţile intropatiei a fost în¬ 
deobşte stabilită şi recunoscută. Autorii sînt de 
acord că procesul intropatiei are loc, în chip 
nemijlocit, în afară de orice act reflectat. 

Un lucru e, fireşte, să acorzi intropatiei un rol 
în producerea reacţiei şi preţuirii estetice, şi cu 
totul altceva e să atribui acestui proces calitatea 
unei dominante. Sublinierea din urmă aparţine 
aşa-zisei estetici a intropatiei. Cei mai cunoscuţi 
reprezentanţi ai esteticii intropatice sînt Lipps şi 
Volkelt. Al doilea manifestă oarecare generozi¬ 
tate şi faţă de alţi factori, cîtă vreme întîiului îi 
revin mai mult meritele intoleranţei. Lipps vede 
factorul oarecum sub lentilă măritoare. Lipps 
pretinde că intropatia e implicată chiar şi în con¬ 
templarea estetică a formelor celor mai elemen¬ 
tare ale naturii şi ale artei. Intr-un simplu oblong 
geometric desenat pe hîrtie albă simţim, datorită 
unui proces de intropatie nereflectată, anume 
tensiuni în direcţia celor patru linii drepte. Liniile 
se preschimbă în forţe. Aceste intropatii, solici¬ 
tate de contemplarea unor linii, sînt după Lipps 
cele mai simple componente, pe care le desluşim 
în trăirea şi în satisfacţia estetică. E vorba aici, 
natural, numai despre temelia psihologică a este¬ 
ticii. Căci intropatiile devin din ce în ce mai com¬ 
plexe, concomitent cu amplificarea structurală, 
inerentă lucrurilor. Intropatia e un termen care 
denumeşte toate procesele clarobscure în virtutea 

cărora subiectul uman introduce în lumea externă 
puteri, tensiuni, stări sufleteşti, pentru ca ulterior, 
prin reflex, să le resimtă ca şi cum acestea ar apar¬ 
ţine lumii din afară. Se ştie mai ales că primitivul 
şi copilul însufleţesc hipertrofie lucrurile prin 
personificare imaginativă. Intropatia nu ia însă 
totdeauna înfăţişarea unei totale configurări an¬ 
tropomorfe. După toţi teoreticienii intropatiei, 
omul ar fi în orice caz un subiect care se obiec¬ 
tivează necontenit, revărsîndu-se din albia sa. Ceea 
ce omul resimte nereflectat ca existînd în lumea 
din afară nu este adesea decît propria sa stare de 
conştiinţă. După aceiaşi teoreticieni, reacţia şi sa¬ 
tisfacţia estetică n-ar fi decît o desfătare în acest 
joc al puterilor noastre sufleteşti. Orice teoreti¬ 
cian cade la un moment dat jertfă unui auto¬ 
matism cvasisilogistic, şi atunci începe avalanşa 
concluziilor grăbite. Accidentul i s-a întîmplat şi 
lui Lipps. De la o analiză de incontestabilă age¬ 
rime a intropatiei, el trece la concluzii care nu se 
desprind în chip necesar din situaţia analizată, ci 
se datorează exclusiv unui automatism cvasisi¬ 
logistic. Pozitiv-estetice ar fi după Lipps acele 
lucruri care prin configuraţia lor permit subiec¬ 
tului uman o cît mai bogată autoobiectivare; 
negativ-estetice ar fi acelea care se opun acestei 
tendinţe de autoobiectivare vitală-sufletească. Arti- 
culînd această judecată, Lipps trece de la consta¬ 
tări la aprecieri, ceea ce constituie un salt cu totul 
nejustificat şi susceptibil de-un denunţ în piaţă. 
Consecinţele devin pînă în cele din urmă funeste, 
în adevăr, dacă teoria ar corespunde cîtuşi de 
puţin faptelor, atunci arta cea mai valoroasă ar fi 
aceea creată sub auspiciile „naturalismului". Căci 
arta naturalistă este incontestabil aceea care în- 

găduie cea mai amplă autoobiectivare vitală-sufle- 
tească a subiectului uman. Gustul unui om de 
cultură de astăzi este desigur foarte generos, în 
sensul că el posedă o remarcabilă facilitate de a 
se transpune în diverse stiluri, dar în acelaşi timp 
gustul acestui om de cultură, subţiat pe dimen¬ 
siunea calităţii, va refuza orice exaltare a „artei 
naturaliste" care prin aspiraţiile sale teoretice nici 
măcar nu este „artă". Dacă ni se permite să dăm 
grai unei modeste păreri, vom spune că natura¬ 
lismul a prilejuit cu adevărat cîteva opere de artă 
de seamă (ne gîndim în primul rînd la cîteva 
faimoase romane ruseşti), dar această izbîndă a 
avut loc, nu fiindcă operele ar fi produse ale 
lozincii naturaliste, ci în ciuda acesteia. Unilate¬ 
ralitatea, incompatibilă cu exigenţele unui om de 
gust cu care teoria intropatiei favorizează, prin 
chiar firea sa, naturalismul, săltîndu-1 pe primul 
plan, este un suficient simptom de caducitate şi 
pricină pentru a da de bănuit. Inadmisibil este 
mai ales accentul pe care teoria îl pune pe com¬ 
plexele intropatice, ca esenţă a fenomenului es¬ 
tetic. Vom admite fără de nici o rezervă că unele 
complexe intropatice au un caracter estetic. Dar 
există şi procese intropatice cărora le revine o func¬ 
ţie în ordine exclusiv cognitivă, şi care nu sînt 
resimţite niciodată în chip estetic propriu-zis. 
O diferenţiere netă încă nu s-a operat aici. Pe de 
altă parte, esteticul are o sferă mult mai largă 
decît aceea pe care o poate avea complexul intro- 
patic. Dacă a cunoaşte şi a elucida un fenomen nu 
înseamnă a sugruma acest fenomen, atunci toată 
situaţia ne interzice definirea esteticului prin „in- 
tropatie". Şi pe urmă, mai este o chestiune foarte 
importantă, consecvent trecută cu vederea pînă 

astăzi. Admiţînd fără de nici o discuţie că unele 
complexe intropatice sînt de natură estetică, se 
mai pune marea întrebare: Este complexul intro- 
patic de caracter estetic ce se iveşte în ordinea 
naturii acelaşi ca şi complexul intropatic resimţit 
drept estetic în ordinea artistică ? Pentru teore¬ 
ticienii intropatiei, această întrebare nici nu s-a 
conturat măcar. 

Să luăm mai întîi în «ezbatere problema dife¬ 
renţierii intropatiei cognitive şi a intropatiei este¬ 
tice. Există desigur o intropatie ce are loc obişnuit 
în toate actele noastre aperceptive (cognitive), 
proces care se deosebeşte de intropatia estetică. 
Lipps crede că intropatia estetică se deosebeşte de 
intropatia aperceptivă obişnuită prin plenitudinea 
şi puritatea ei. Intropatia aperceptivă ar fi numai 
schiţată şi plină de impurităţi, realizîndu-se mai 
dificil din cauza zgurii şi a corpurilor străine ce 
i se opun. Iar arta ar da loc, după Lipps, unor in- 
tropatii şi mai lesnicioase şi mai depline chiar decît 
natura, creînd condiţii speciale pentru realizarea 
lor. Lipps susţine aşadar că s-ar putea trece gra¬ 
dat de la una la cealaltă. El aliniază intropatiile 
termometrie, cele aperceptive şi estetice, şi cele 
estetice ce au loc în cadrul naturii cu cele ce se 
declară în contemplarea operei de artă. Această 
gradare simplistă nu poate nădăjdui un consim- 
ţămînt general. Sîntem mai curînd de părere că 
intropatiile cognitive implică, din capul locului, 
altă atitudine a subiectului faţă de obiect decît 
cele estetice. Intropatiile aperceptive-cognitive se 
realizează în conexiune intimă cu atitudinea ce ia 
act de prezenţa, de semnificaţia sau de utilitatea 
unui obiect. Intropatiile aperceptive-cognitive sînt 
condiţionate de atitudinea prealabilă de luare în 

posesie a unui obiect, de asimilare a lui în vede¬ 
rea unei orientări în lume. Din contră, intropa- 
tiile estetice sînt condiţionate de altă atitudine 
prealabilă: de astă dată subiectul ia o atitudine, 
prin care el îngăduie să fie cucerit de aspectul 
intuitiv, concret, al obiectului. Realizarea intro- 
patiei estetice depinde de atitudinea de autoaban- 
donare a subiectului şi de atitudinea datorită 
căreia obiectului i se permite să absoarbă subiec¬ 
tul. Există desigur complexe intropatice, care au 
o funcţie aperceptivă-cognitivă în viaţa sufletească 
a copilului sau a primitivului cîtă vreme aceleaşi 
complexe intropatice pot avea în viaţa sufletească 
a omului matur o funcţie intens estetică. Cînd 
copilul rosteşte propoziţia: „Soarele se culcă", el 
e dominat de un complex intropatic, apcrcep- 
tiv-cognitiv. Aceeaşi propoziţie, rostită de un om 
matur, exprimă mai curînd un complex intropatic 
„estetic". In general, în viaţa sufletească a copilu¬ 
lui, intropatia nu are nici un frîu. Omul matur îşi 
realizează intropatiile mai critic: rolul cognitiv al 
intropatiei e foarte controlat, dar cu atît mai mult 
se afirmă în viaţa sufletească a adultului intro¬ 
patia estetică. Deosebirea dintre intropatia cog¬ 
nitivă şi intropatia estetică nu e deci de grad şi de 
plenitudine, ci de mod atitudinal şi de dispunere 
prealabilă a subiectului în raport cu obiectul, adică 
o deosebire de gen. 

Pe noi ne interesează însă aici cealaltă proble¬ 
mă, a deosebirii dintre intropatia estetică în or¬ 
dine naturală şi intropatia în ordine artistică. 
Potrivit legii nontransponibilităţii pe care am for¬ 
mulat-o, nici o structură estetică naturală nu poate 
fi transpusă întocmai în ordine artistică. Intre 
intropatia ce are loc în ordinea naturii şi aceea 

care are loc în artă se cască un abis. S-ar putea să 
fie adevărat că intropatia estetică naturală ne dă 
prilejul să ne obiectivăm conţinuturile vitale-sufle- 
teşti, şi că ea ne comunică o satisfacţie cu atît mai 
intensă cu cît condiţiile înlesnesc această obiec¬ 
tivare într-o atitudine de autoabandonare a subiec¬ 
tului în raport cu obiectul. Se poate, o repetăm, 
ca aceasta să fie adevărat, dar vom adăuga nu- 
maidecît că o asemenea structură estetică ţine 
exclusiv de existenţa noastră în orizontul lumii 
naturale. Această autoobiectivare vitală-sufleteas- 
că, simplă, independentă, devine neutrală sau o acu¬ 
zată contravaloare în ordine artistică. Un complex 
intropatic e, în artă, totdeauna subordonat unui 
act revelator ce are loc în orizontul misterului şi 
e inconştient dirijat de liniile de forţă ale stilului. 
In ordinea artei, complexul intropatic nu este 
judecat după criterii ce ar lua ca măsură intensi¬ 
tatea autoobiectivării vitale-sufleteşti; un complex 
intropatic e judecat aici în perspectiva puterii sale 
revelatoare în raport cu un mister, şi în măsura 
integrării sale într-un mănunchi de categorii sti¬ 
listice. Sub unghi estetic, artei îi aparţine numai 
ceea ce în prealabil face parte din aria sensibilului 
şi ceea ce a fost în prealabil modelat pe temei de 
categorii stilistice-abisale. „Stilul" ca efect al unei 
matrice abisale nu este un simplu aspect periferial 
al artei, care ar îngădui nuanţe de prezenţă sau care 
ar putea să fie sau să nu fie ca o podoabă; stilul 
ţine constitutiv de artă, adică ontologic şi meta¬ 
fizic. Greşeala tuturor esteticienilor, chiar şi a 
acelora care au studiat stilul, este de a nu fi înţeles 
importanţa sine qua non a stilului ca element de 
definiţie a artei. In cazul cel mai bun, esteticienii 
au considerat stilul „clasic" sau altul, adică un 

anume stil, ca punct de reper pentru aprecierea 
estetică a unei opere de artă în general. Noi 
vedem stilul intrînd constitutiv în însăşi definiţia 
artei, dar nu totdeauna un anume stil, ci stilul 
care are drept izvor, de la un caz la altul, tot alte 
şi alte garnituri de categorii abisale. Un complex 
intropatic nu poate fi luat în considerare ca ele¬ 
ment de artă decît după ce e subordonat inten¬ 
ţiilor' pe care omul le manifestă în perspectivă 
artistică: complexul intropatic trebuie să apară 
drept revelare stilistic modelată a unui mister. 
Dar, în ordinea naturii, intropatia e întotdeauna 
numai autoobiectivare vitală-sufletească a subiec¬ 
tului uman, şi se realizează cu totul în afară de 
perspectiva misterului, a revelării şi a categoriilor 
stilistice, în afară adică de categoriile care sînt în 
fond cele mai adînci ale subiectului uman. 

In lumina acestei concepţii hotărîte, se arată de 
la sine funcţia subordonată a intropatiei în opera 
de artă. Prezenţa complexelor intropatice în artă 
nu poate să confere nici o prioritate artei natu¬ 
raliste. Din contră, arta naturalistă e exclusă din 
planul valorilor, în măsura în care e „naturalistă tc . 
Deoarece în opera de artă, complexul intropatic 
stă atît sub imperiul actului revelator cît şi sub 
imperiul unor categorii stilistice (condiţii care 
pun opera de artă în afară de natură), complexul 
intropatic, acceptat în opera de artă, se transfigu¬ 
rează prin subordonare şi împrumută funcţii 
dictate de puterea de configurare a unui stil artis¬ 
tic. In orice caz, complexele intropatice sînt jude¬ 
cate în domeniul artei după alte criterii decît în 
domeniul naturii. 

Intropatiei, abisal dirijată de liniile de forţă ale 
unor categorii speciale, îi revine un rol însemnat 

şi în ceea ce, cu un termen cam penibil, se numeş¬ 
te „artă abstractă". Nu există propriu-zis artă ab¬ 
stractă. Deosebirea pe care Worringer a ţinut s-o 
facă între „intropatie" şi „abstracţie" în artă tră¬ 
dează o concepţie foarte neînchegată sub unghi 
filozofic. Arta gotică (să ne gîndim, de exemplu, 
la statuia unei madone) nu este, cum se susţine, 
fără suficient control al verbului, un cîmp în care 
s-ar afirma o tendinţă „abstractă". Se afirmă în 
arta gotică anume categorii stilistice, dar acestea 
pe un plan de intuiţie foarte concret şi saturat ca 
atare: orizontul infinit, năzuinţa stihială, tendinţa 
de jos în sus etc. sînt categorii care, în opera go¬ 
tică, se realizează pe un plan de sensibilitate 
concretă, iar „intropatia^ intervine şi ea în struc¬ 
tura operei gotice şi nu e deloc surghiunită, după 
cum se îndîrjeşte un Worringer. Dimpotrivă, 
intropatia joacă un rol din cele mai importante, 
dar ea este evident „dirijată" pe liniile de forţă ale 
unor anume categorii stilistice. Şi încă ceva. 
Intropatia se realizează aici cu efecte de satisfacţie 
pozitivă, cu toate că, în ordine „naturală", o fiinţă 
care ar avea aceeaşi înfăţişare ca o madonă gotică 
ne-ar repugna. Cu aceasta s-a produs însă şi o do¬ 
vadă eclatantă cu privire la eterogenitatea func¬ 
ţională a intropatiei în ordinea naturii şi în ordinea 
artei. 

Estetica psihologică mai recentă — sub înrîu- 
rirea lui Dilthey — a mai definit arta şi ca expresie 
a „trăirii" ( Erlebnis ). E şi acesta un punct de ve¬ 
dere ce va cădea sub balastul unor consecinţe 
intenabile. Dacă arta ar fi expresia unor trăiri, ar 
trebui să credem că poezia lirică cea mai senti¬ 
mentală reprezintă arta prin excelenţă. „Trăirea" 
este una din structurile acceptabile în artă numai 

condiţionat. Trăirea devine artă nu simplu prin 
expresie, ci prin expresie „artistică". Lipseşte din 
definiţie circumscrierea tocmai a ceea ce ea vrea 
să definească. Neîndoios, trăirea poate fi integrată 
într-o operă de artă, dar, pentru a deveni artă, tră¬ 
irea trebuie să fie astfel prelucrată, transfigurată, 
încît să dobîndească o putere revelatoare în raport 
cu un mister, iar această transfigurare se face tot¬ 
deauna în tipare stilistice. 

Rezultă din aceste puneri la punct că psiholo¬ 
gia curentă, care nu ţine seamă de dualismul de 
orizonturi al conştiinţei umane, psihologia care 
vrea să elucideze specificul artei, făcînd apel nu¬ 
mai la termeni şi la procese legate de existenţa în 
orizontul lumii date (imagini, visuri, trăiri, intro- 
patii), e osîndită să se prăbuşească încă înainte de 
a ajunge la malul decisiv. Această psihologie nu 
poate avea, înainte de a muri, nici măcar satis¬ 
facţia de a vedea, cel puţin de la distanţă, ţara fă¬ 
găduită spre care a rătăcit cîteva decenii. 

Opera de artă depăşeşte sfera esteticului, întru- 
cît poate să întruchipeze şi valori etice, religioase, 
intelectuale, culturale. Chestiunea aceasta a valori¬ 
lor extraestetice, susceptibile de a fi împletite 
într-o operă de artă, se prezintă ca o chestiune 
aparte de care nu trebuie neapărat să ne ocupăm 
aici. De mai mare însemnătate ni se pare faptul 
că înseşi structurile estetice ale artei nu sînt omo¬ 
gene, ci foarte felurite. Foarte felurite, dar toate 
condiţionate şi ţinute laolaltă de aderenţa operei 
de artă la orizontul misterului şi al revelării. Ne 
referim la structurile obiective ale operei de artă 
care condiţionează atît satisfacţia creatorului de 
artă cît şi a insului receptiv. Sub unghi estetic, 
opera de artă nu e ceva simplu, elementar; ea re¬ 
prezintă o amplă organizare de valori eterogene , 
ierarhic legate şi închegate într-un tot solidar. 
Vom deosebi cinci grupuri de valori sau structuri 
estetice care aparţin artei cu exclusivitate, fiind 
strîns legate de rostul ei şi fiind cu totul străine 
de ordinea naturii: 

1. valorile polare; 

2. valorile vicariante; 

3. valorile terţiare; 

4. valorile flotante; 

5. valorile accesorii. 

Întîiul grup este al valorilor constituite din 
termeni polari, valori cărora ne vedem obligaţi să 
le atribuim o sferă latitudinară. O asemenea va¬ 
loare e alcătuită din doi termeni polari şi repre¬ 
zintă totdeauna un dozaj latitudinar al acestor 
termeni. O asemenea valoare se întemeiază tot¬ 
deauna pe o anume tensiune ce există între două 
structuri de caracter opus. 

Iată cîteva valori de sferă latitudinară care con¬ 
diţionează arta: 

1. Opera de artă reprezintă un dozaj de mis¬ 
ter şi de revelare sensibilă. 

2. Opera de artă reprezintă o unitate şi în ace¬ 
laşi timp o multiplicitate. 

3. Opera de artă are aspecte semnificative şi 
aspecte iraţionale. 

4. Opera de artă se prezintă ca o creaţie spon¬ 
tană şi ca o lucrare făcută. 

5. Opera de artă are aspecte canonice şi aspecte 
originale. 

Aceste polarităţi, cărora desigur li se pot adău¬ 
ga şi altele, se împletesc multiplu şi variat în orice 
operă de artă. O operă de artă reprezintă totdeauna 
un dozaj de mister deschis, imponderabil şi de 
revelare sensibilă, de unicitate şi de multiplicitate, 
de semnificaţie şi de iraţionalitate, de spontanei¬ 
tate şi de făcut, de canonicitate şi de originalitate 
etc. Aceste elemente polare se declară totdeauna 
într-un fel în constituţia unei opere de artă, iar 
ceea ce variază latitudinar este numai dozajul ele¬ 
mentelor polare. Un examen al operelor de artă 
din diferite locuri şi timpuri arata că polarităţile 
sînt totdeauna prezente, dar că accentul e depla- 
sabil de la un pol la altul. Niciodată nu se afirmă 

un singur pol, căci fără polaritate opera îşi pierde 
calitatea estetică. Astfel, de exemplu, opera de 
artă e totdeauna polar constituită din elemente 
semnificative şi din elemente iraţionale, dar 
uneori accentul zace pe elementele semnificative, 
alte dăţi pe elementele iraţionale, şi iarăşi altă dată 
pe un anumit echilibru al lor. Niciodată însă 
opera de artă nu e constituită numai din elemente 
de semnificaţie sau numai din elemente iraţionale. 
Să comparăm — sub unghiul valorilor de sferă la- 
titudinară — de pildă arta bizantină cu arta antică 
şi cu arta romantică. Polarităţile amintite se ros¬ 
tesc făţiş în structura tuturor operelor de artă, dar 
accentul se deplasează de fiecare dată de la un pol 
la altul, scoţînd în relief cînd pe unul cînd pe 
celălalt, fără de a anula însă pandantul. Uneori 
termenii polari se găsesc oarecum în echilibru. 
Examinînd arta clasică antică, vom descoperi în 
general un echilibru între mister şi revelare sensi¬ 
bilă, între unitate şi multiplicitate, între semnifi 
caţie şi iraţional, între spontaneitate şi făcut, între 
canonicitate şi originalitate.*Arta bizantină pre¬ 
zintă aceleaşi polarităţi, dar de astă dată accentul 
zace pe mister, pe unitate, pe semnificaţie, pe 
făcut, pe canonicitate. Plenitudinea concretă, multi¬ 
plicitatea, iraţionalul, spontaneitatea, originalita¬ 
tea trec în penumbră. Arta romantică ne izbeşte 
prin saturaţie concretă, sensibilă, prin multiplici¬ 
tate, prin iraţionalitate, prin spontaneitate şi origi¬ 
nalitate. Dar atît arta bizantină cît şi arta romantică 
ar înceta să fie artă dacă aspectele accentuate nu 
ar fi dozate cu elemente polare corespunzătoare. 
Am aruncat aici numai o privire generală asupra 
unor feluri de artă, care izbesc diferenţial chiar şi 
atenţia unor necunoscători sau a unor laici. 

Examenul devine mai dificil puţin cînd e vorba 
de cazuri speciale, dar punctul de vedere îşi dove¬ 
deşte şi în asemenea cazuri oportunitatea. Să con¬ 
templăm de pildă opera lui Rembrandt. Şi aici 
polarităţile amintite sînt, într-un fel sau altul, pre¬ 
zente — un oarecare echilibru între mister şi reve¬ 
lare sensibilă, între ceea ce este rostit şi ceea ce nu 
este. Dar accentul stăruie mai mult asupra multi¬ 
plicităţii decît asupra unităţii, asupra iraţionalului 
mai mult decît asupra semnificaţiei, asupra spon¬ 
taneităţii mai mult decît asupra făcutului. Să reţi¬ 
nem că dozajul elementelor unei polarităţi nu 
atrage după sine neapărat un anume dozaj al ele¬ 
mentelor care alcătuiesc celelalte polarităţi. E 
vorba, aşadar, despre o variabilitate independentă 
a structurilor polare. Un exemplu edificator în 
privinţa aceasta ni-1 dă opera lui Van Gogh; gă¬ 
sim aici un echilibru între mister şi revelare, o 
cumpănă dreaptă între unitate şi multiplicitate, 
dar un accent evident pe iraţionalitate faţă de 
semnificaţie, pe făcut faţă de spontaneitate, pe 
originalitate faţă de canonicitate. Sau să privim 
opera unui Leonardo; se afirmă în ea un echilibru 
între termenii tuturor polarităţilor. Avem desigur 
o înaltă admiraţie faţă de opera lui Leonardo. 
Aceasta nu înseamnă însă că legăm şi condiţio¬ 
năm valoarea ce i-o atribuim de echilibrul pe 
care-1 constatăm în opera leonardescă de fiecare 
dată între termenii opuşi ai diferitelor polarităţi. 
Valoarea înfloreşte în general pe substratul polari¬ 
tăţilor ca atare, dar ea nu depinde totdeauna de 
unul şi acelaşi dozaj al elementelor polare. Do¬ 
zajul e variabil, iar valorile de această natură au 
o sferă latitudinară. Gustul, care tine să conditio- 
neze valoarea unei operp de echilibrul termenilor 

polari, ni se pare prea puţin generos. Şi lipsa de 
generozitate se răzbună în cele din urmă tot asu¬ 
pra insului receptiv, căci el e privat prin stran¬ 
gulare critică de satisfacţiile foarte intense pe care 
ni le pot produce operele de accent unilateral. 

Putem privi sub acelaşi unghi al valorilor de 
sferă latitudinară şi exemple din literatură. Foarte 
instructivă e desigur o comparaţie între opera lui 
Tolstoi şi aceea a lui Dostoevski. Romanele lui 
Tolstoi poartă o pecete particulară la care contri¬ 
buie fără îndoială în mare măsură accentul pus pe 
revelare sensibilă, accentul deplasat spre multipli¬ 
citate, echilibrul între semnificaţie şi iraţionalitate, 
dar şi echilibrul între canonicitate şi originalitate. 
Romanele lui Dostoevski se caracterizează prin 
accentul deplasat spre mister, prin amploarea 
multiplicităţii, a iraţionalului, a originalităţii şi a 
făcutului. 

Valorile de sferă latitudinară trebuie studiate 
asupra operei unui anume autor la singular, şi de 
aici să se purceadă la studiul întregii opere. Dar 
aici începe sarcina criticii artistice literare şi a 
monografiilor. 

Critica artistică şi literară, de la romantici pînă 
la dadaişti, a avut o înclinare cu totul nejustificată 
de a preţui îndeosebi termenii următori ai polari- 
tăţilor: hipertrofia sensibilizării, iraţionalul, multi¬ 
plicitatea, spontaneitatea, originalitatea. Accentul 
de care se bucură aceşti termeni duce uneori pînă 
la negarea totală a termenilor opuşi. Această e 
cauza degringoladei dadaiste. Căci „valoarea“ 
creşte învoaltă numai pe temeiul unei tensiuni po¬ 
lare. „ Valoros“ e totdeauna numai dozajul polar, 
dar niciodată structura unică sau elementul pur. 

Nu e desigur necesar să subliniem că valorile 
de sferă latitudinară se realizează în opera de artă 
în cea mai mare parte neintenţionat. Realizarea 
lor structurală este un proces de penumbră, iar 
privitorul operei de artă simte în general prezenţa 
acestor aspecte intuitiv şi neanalitic. 



VALORI VICARIANTE 


împrejurarea că arta este rezultanta unor acte 
de intenţie revelatoare pe planul sensibilităţii stîr- 
neşte o seamă de aspecte şi structuri care îşi 
găsesc expresia în tot atîtea valori de sferă lati- 
tudinară. Aceste valori au, după cum am văzut, 
o componenţă polară. Dar în momentul cînd 
afirmăm că arta este o încercare revelatoare pe 
planul sensibilităţii, enunţăm totodată că arta este 
„plăsmuire culturală", şi că actul revelator are loc 
în tipare stilistice. Ştim că tiparele în chestiune pot 
fi socotite ca tot atîtea categorii ale inconştien¬ 
tului sau îi? orice caz ca nişte funcţii plăsmuitoare 
ale inconştientului, susceptibile de o circumscri¬ 
ere şi fixare categorială. întocmai cum categoriile 
conştiinţei se imprimă lumii date sensibile, cate¬ 
goriile abisale se imprimă plăsmuirilor de cultură 
prin care încercăm revelarea misterelor. Un com¬ 
plex integral şi sieşi suficient de categorii abisale 
alcătuieşte o matcă sau o „matrice stilistică". „Ca¬ 
tegoriile abisale" sînt transpoziţii conceptuale ale 
unor factori care lucrează în inconştient. Din 
adîncurile acestuia, factorii susceptibili de o ex¬ 
presie categorială determină şi modelează plăs¬ 
muirile artistice. încetul cu încetul, categoriile 



126 


ARTÂ Şl VALOARE 


abisale îşi pot face drum răbufnind în conştiinţă, 
unde ele se afirmă şi ca „valori" care se cer reali¬ 
zate în artă şi care se amestecă cu energie în apre¬ 
cierea estetică a operelor de artă. 

O operă de artă are dreptul la o apreciere ima¬ 
nentă care e şi integrală, şi generoasă, şi rodnică. 
O apreciere imanentă a operei de artă e însă cu 
putinţă numai dacă insul respectiv se transpune 
printr-un fel de intuiţie în matca acelor categorii 
abisale care au prezidat din adînc la modelarea 
operei de artă. O critică imanentă, o sentinţă în 
adevăr dreaptă asupra operei de artă, nu se poate 
da decît în perspectiva categoriilor abisale care 
alcătuiesc cotorul ei inconştient. Categoriile abi¬ 
sale de care e stăpînit un artist nu au deci numai 
darul de a modela din inconştient opera de artă; 
categoriilor abisale le revine şi virtutea dea gene¬ 
ra şi anume valori, atît în conştiinţa artiştilor cît 
şi în conştiinţa inşilor receptivi. (E poate indicat 
să amintim încă o dată că aceste categorii stilistice 
care alcătuiesc o matrice inconştientă nu intervin 
în nici un fel în constituirea esteticului „natural" 
ca structură obiectivă, şi nici în constituirea valori¬ 
lor după care „natura" e supusă unei judecăţi es¬ 
tetice.) Categoriile abisale care compun o matrice 
stilistică sînt foarte eterogene: 

1. categorii orizontice — a) spaţiale (spaţiul-in- 
finit, spaţiul-plan, spaţiul-ondulat, spaţiul-sferic, 
spaţiul în „cuiburi", spaţiul-germinat, spaţiul mul¬ 
tiplu perdelat (V. Ştiinţă şi creaţie sau Trilogia 
culturii ) etc.; b) temporale (timpul-havuz, tim- 
pul-cascadă, timpul-fluviu); 

2. categorii atitudinale — afirmaţie, negaţie, 
neutralitate; 

3. categorii de mişcare şi destin — anabazicul, 
catabazicul, starea pe loc; 

4. categorii formative — tipizantul, individuali- 
zantul, stihialul; 

5. etc. 

Categoriile stilistice menite să dea împreună o 
matrice suficientă sieşi sînt foarte multe. Unele 
le-am identificat sub cele patru puncte de mai sus, 
despre altele mai secundare am vorbit în Trilogia 
culturii, iar altele urmează să fie scoase la lumină 
— o operaţie ce nu ni se pare prea anevoioasă 
după ce avem în mînă atît de preţioase indicii cu 
privire la existenţa lor. 

Să notăm că aceste categorii nu ocupă locuri 
definitive într-o matrice stilistică. Ele pot fi sub¬ 
stituite prin altele de acelaşi gen. Susceptibile de 
a fi înlocuite ni se par îndeosebi categoriile mai 
periferiale. în orice caz, categoriile abisale nu sînt 
ecumenice, ci variază de la regiune la regiune, de 
la popor la popor, de la timp la timp, de la individ 
la individ, şi uneori chiar în cursul vieţii unuia şi 
aceluiaşi individ. Matricele stilistice pot fi asemănă¬ 
toare prin mai multe sau mai puţine categorii; ele 
pot să difere prin mai multe sau mai puţine cate¬ 
gorii. Categoriile abisale, care compun matricele 
stilistice ale popoarelor, ale regiunilor, ale epoci¬ 
lor, ale indivizilor, sînt aşadar foarte diverse. 
Faptul acesta nu înseamnă totuşi că matricele şi 
categoriile ar fi susceptibile de o remaniere arbi¬ 
trară prin intervenţia voinţei noastre sau a altora. 
Nu. Ele aparţin, precum am arătat şi altă dată, 
inconştientului, iar substituirea lor prin altele se 
face acolo, potrivit unor procese încă neştiute 
care înlătură cuvîntul voinţei conştiente. Catego¬ 
riile abisale nu se manifestă numai ca factori 

modelatori în creaţii de cultură şi în plăsmuiri de 
artă; ele pot avea adevărate efulguraţii şi în cali¬ 
ciul conştiinţei ca tot atîtea „valori". Procesul 
acesta e desigur secundar, dar el poate avea loc. 
Constatăm în orice caz în conştiinţa noastră pre¬ 
zenţa unor „valori" care nu sînt în fond decît 
expresia conştientă a unor categorii abisale ale 
noastre; dar tot aşa există în conştiinţa noastră 
anumite valori care nu sînt decît expresia cate¬ 
goriilor abisale ale altor indivizi, valori constitu¬ 
ite în conştiinţa noastră printr-o inducţie emanată 
din opere de artă care la rîndul lor au suferit în 
prealabil o modelare pe temei de categorii abisale. 
Toate aceste valori, reductibile în cele din urmă 
la categorii abisale de-ale noastre sau ale altora, 
nu se disting prin elasticitate latitudinară, şi nu 
posedă o componenţă polară; ele au o semnifi¬ 
caţie simplă; ele sînt petale într-un învoit potir. 
Totuşi, nici aceste valori nu sînt fixe, ele pot fi 
înlocuite prin altele de acelaşi gen. Valorile în 
chestiune sînt deci vicariante; ele îngăduie o sub¬ 
stituire printr-un proces involuntar. Conştiinţa 
individuală, adusă în situaţia de a judeca o operă 
de artă, adoptă cîteodată valori vicariante ad-hoc , 
imanente operei de artă pe care e chemată să o 
judece. Un gust generos fără a renunţa la severi¬ 
tate, şi rodnic în satisfacţii estetice fără a-şi pierde 
busola, desfăşoară de fapt o nuanţată supleţe, şi 
e în stare să cîntărească o operă de artă, chiar 
exotică, în lumina unor valori proprii ei, în lumi¬ 
na unor valori care au prezidat la modelarea ei ca 
puteri categoriale. Aşa se comportă un gust gene¬ 
ros ale cărui forme superioare culminează în 
„critica imanentă". De obicei însă gustul e standar¬ 
dizat şi prea puţin generos. Ca indivizi, aparţi- 

uem nolens, volens unei regiuni spirituale, unui 
complex etnic, unui anume timp şi loc. Prin aceas¬ 
ta se încheagă încetul cu încetul în noi un gust 
care se găseşte pînă la un punct într-un fel de 
armonie prestabilită în raport cu categoriile abi¬ 
sale active în creatorii colectivităţii. Această apar¬ 
tenenţă ne domină uneori ca o fatalitate. Natural 
că e vorba aici despre gustul rigid. Dar acest fel 
e mai general decît gustul generos. Formele su¬ 
perioare în care culminează gustul rigid sînt acelea 
ale „criticii dogmatice". 

Faptul că valorile întemeiate pe categorii sti¬ 
listice sînt vicariante, adică înlocuibile, nu poate 
fi interpretat ca raţiune suficientă pentru a ne 
dispensa de ele ca valori. Căci fără de atare cate¬ 
gorii nu se plăsmuieşte nici o operă de artă, şi fără 
de valori vicariante nu se constituie nici un gust. 
Matricea stilistică a unui ins uman nu e niciodată 
depopulată. Iar „gustul" e plin de valori vicari¬ 
ante, niciodată „gol". Natural că se pot ivi, atît 
în matricea stilistică cît şi în gustul nostru, inter¬ 
ferenţe degradate, categorii şi valori bastarde, dar 
nu viduri. Afirmaţia e valabilă în măsura în care 
insul e om şi participă la cultură, în măsura în 
care insul are aderenţe la orizontul misterului şi 
al revelării. 

Valorile vicariante se întemeiază aşadar, în ul¬ 
timă analiză, pe existenţa categoriilor abisale. Intre 
valorile conştiente ale unui ins, adoptate uneori 
prin „inducţie" din afară, şi categoriile sale incon¬ 
ştiente, poate să se declare cîteodată o asimetrie. 
După lămuririle de mai sus e şi natural să fie aşa. 
Se întîmplă cîteodată ca orientarea creatoare pe 
de o parte şi gustul pe de altă parte, ale unui autor 
oarecare, să apuce pe linii divergente. Fenomenul 



130 


Artă şi valoare 


e explicabil. Gustul aparţine desigur, în mare mă¬ 
sură, sferei conştiinţei — aceasta în ciuda faptului 
că el ar răspunde în general unor structuri incon¬ 
ştiente, adică aşa-ziselor categorii abisale. Gustul, 
fiind însă un fenomen cu reliefuri de conştiinţă, 
acceptă lesne modelări pe cale conştientă. Ca¬ 
tegoriile abisale ale unui ins au o impresionantă 
imunitate faţă de inducţii şi influenţe conştiente. 
Se ştie însă că gustul e educabil şi prin contactul 
cu opere de artă străine. Gustul unui asemenea 
ins, astfel educat, se va găsi într-un acord cu cate¬ 
gorii abisale străine de persoana sa. Din această 
situaţie rezultă adesea o asimetrie între orientarea 
creatoare a unui autor, care în esenţă rămîne de 
natură abisală, şi gustul său conştient educat. Ne 
găsim aici sub un portal îngemănat şi derutant. 
Dar fenomenul e mai frecvent decît s-efr crede. 
De acest dezacord lăuntric pătimesc unii artişti, 
chiar dintre cei mai însemnaţi. Aceşti nenorociţi 
nu izbutesc viaţa întreagă să se instaleze în per¬ 
spectiva potrivită faţă de propria lor operă. Un 
Cezanne, de pildă, şi-a supraalimentat totdeauna 
ambiţia de a deveni un bun pictor în sens „impre¬ 
sionist". Aspiraţia lui, cu totul puerilă şi neînţe¬ 
leasă, de a fi acceptat în saloanele impresioniştilor, 
se explică prin dezacordul interior a cărui jertfă 
el era. Dar prin creaţia sa, Cezanne n-a fost un 
impresionist. Dimpotrivă, prin creaţia sa el a fost 
aşa de deosebit, încît a determinat apariţia unei 
şcoli noi. Opera lui Cezanne izvora de fapt din 
profunde categorii abisale, mai tari decît gustul 
şi orientarea sa conştientă. Ciudat e că, din cauza 
gustului său, Cezanne însuşi îşi privea opera sa 
adesea cu sentimentul deficienţei. De-abia urma¬ 
şii lui Cezanne şi-au cultivat gustul în sensul 

operei sale. De-abia pentru o generaţie mai tîrzie 
categoriile abisale ale geniului lui Cezanne au fost 
convertite în valori estetice conştiente. Un specta¬ 
col analog, dar de proporţii de tragedie antică, ne 
oferă în istoria poeziei un Holderlin. In goană 
după un ideal schillerian, dar neînţeles de Schiller, 
acest poet a creat o operă pe care el însuşi o pri¬ 
vea doar ca „încercare", şi care e înţeleasă la justa 
valoare de-abia astăzi. Acest fenomen singur e în 
stare să răstoarne teza lui Alois Riegl, care vedea 
în „voinţa artistică" ultimul substrat al genezei 
operei de artă şi instanţa supremă pentru apreci¬ 
erea ei. Sînt artişti care, împotriva voinţei şi a con¬ 
ştiinţei lor, fac altceva decît ei vor să facă, fiindcă 
ei stau în „robia cerească “ a unor particulare „cate¬ 
gorii abisale Curios e că totuşi, sau poate tocmai 
de aceea, opera lor poate fi mare, şi că ulterior 
colectivitatea îşi constituie, prin acomodări de con¬ 
ştiinţă, un „gust" în consecinţă. Cert, sînt cazuri 
cînd echivalenţa dintre gustul conştient şi catego¬ 
riile inconştiente ale unui artist este aproximativ 
desăvîrşită, sau cînd gustul conştient se integrea¬ 
ză în ordinea coordonatelor abisale — Leonardo! 
Dar asemenea cazuri trebuie privite ca excepţii şi 
ca momente norocoase ale istoriei. 

Un fenomen care se lămureşte ca un dezacord 
interior între gust şi categorii abisale este, după 
părerea noastră, acela al „ironiei romantice". Se 
ştie că romanticii germani năzuiau să redea în 
creaţiile lor interesantul, caracteristicul, excepţio¬ 
nalul, exuberantul. Producţia romanticilor are 
însă şi unele însuşiri care demonstrează că ei nu 
s-au emancipat cu totul de sub înrîurirea unor 
„valori" care aparţin clasicismului. Ba dimpotri¬ 
vă, se pare că o valoare cum e aceea a „tipizan- 

tului“ continuă cu putere şi în cadrul romantis¬ 
mului. Sub acest unghi, nu vom greşi prea mult 
caracterizînd romantismul german drept „clasi¬ 
cism virtualizat". Căci „ideea", „tipicul", stăruie 
ca „măsură" în dosul plăsmuirilor de artă ale ro¬ 
manticilor. Semisecreta eficienţă a „tipicului" ca 
valoare colorează şi lămureşte suficient fenome¬ 
nul cunoscut sub numele de „ironie romantică". 
Interesantul, excepţionalul, individualul, spre 
care tindeau romanticii, nu sînt văzute ca valori 
în sine, ci tocmai ca deficienţă a ideii, ca trădare, 
ca răsturnare a ideii, şi deci ca nimicnicie. Ati¬ 
tudinea ironică a poetului, atitudinea de emanci¬ 
pare de sub magia lumii create de el, e proprie 
romantismului. Dar această atitudine nu înseam¬ 
nă o identificare necondiţionată cu interesantul şi 
cu individualul; desigur, ea înseamnă mai întîi o 
înclinare spre interesant şi individual, dar în al 
doilea rînd ea înseamnă tot aşa de mult o dis¬ 
tanţare faţă de acestea, potrivit măsurii pe care o 
dă Ideea, adică „tipicul". Ironia romantică impli¬ 
că un dezacord, coexistenţa unor tendinţe opuse 
în personalitatea artistului; în matricea stilistică 
apare ca un vlăstar tînăr tendinţa spre individuali¬ 
zare, dar pe planul conştiinţei e încă trează va¬ 
loarea clasică a tipizării. Intîia intervine cu reală 
eficienţă modelatoare, a doua pluteşte ca o sanc¬ 
titate, pe cale de a fi uzurpată deasupra ei ca mă¬ 
sură. De-abia mai tîrziu, în perioada greşit 
numită a realismului, categoria individualizan- 
tului îşi cucereşte neatîrnarea faţă de tipic, faţă de 
idee, închegîndu-se şi ca o valoare pe portativul 
conştiinţei. Cu această deplină emancipare, dis¬ 
pare însă şi aşa-numita ironie romantică. Procesul 
pus în relief dovedeşte încă o dată că o categorie 

abisală obţine adesea o eficienţă istorică, mai înain¬ 
te ca ea să figureze în conştiinţă ca valoare sau 
chiar în pofida „valorilor" pe linia cărora e anga¬ 
jată conştiinţa. „Individualizantul" apare pîlpîind 
un timp oarecare ca un factor, dacă nu incert cel 
puţin echivoc; această categorie se afirmă efectiv 
emanînd linii de forţă, dar e încă respinsă ca „va¬ 
loare", pentru ca încetul cu încetul să devină o 
„prevaloare", şi numai tîrziu de tot o „valoare". 
Avatarele unei categorii abisale sînt multe pînă să 
răbufnească în conştiinţă cu deplină izbîndă. 

Asimetria liniilor, urmărite deseori de artişti 
pe plan inconştient şi pe plan conştient, odată 
surprinsă în tot jocul ei, ne va pune în gardă faţă 
de confesiunile estetice ale artiştilor. Aceste con¬ 
fesiuni artistice nu redau decît aspectul conştient, 
care nu e însă şi cel mai profund, al cadrului în 
care trebuie judecată opera lor. In asemenea con¬ 
fesiuni îşi face loc un foarte explicabil fenomen 
de autoînşelare pe care l-am demascat mai sus. 
Această înşelare de sine a artiştilor trebuie denun¬ 
ţată cu atît mai mult cu cît esteticienii îşi fac 
aproape o onoare să se supraliciteze cît priveşte 
valorificarea confesiunilor artiştilor. In principiu, 
nu vom acorda confesiunilor decît preţul unor 
documente psihologice care solicită interpretarea 
în accepţia cea mai largă a cuvîntului, şi care în¬ 
găduie uneori tîlcuri diametral opuse, ca oracolele. 
Aceste documente sînt oracole, fără de a avea de¬ 
loc aerul. 

Fenomene de asemenea natură răstoarnă fără 
apel ipoteza despre „voinţa artistică" ce s-ar în¬ 
trupa în opera de artă (Riegl). Natural că multe 
laturi ale chestiunii n-au putut fi aşezate în dreap¬ 
tă bătaie de lumini cîtă vreme nu s-a ţinut seama, 



134 


Artă şi valoare 


de rolul foarte pozitiv al inconştientului ca centru 
dinamic, şi categorial şi cosmogenetic. Stilul nu 
este rezultatul unei voinţe monolitice şi conşti¬ 
ente, dar nici inconştientul nu trebuie privit nu¬ 
mai ca un canal al inspiraţiei sau ca un megafon 
al graţiei, cum se face de obicei. Inconştientul este 
el singur domnul iniţiativelor, şi posedă o matrice 
de categorii amplă şi bogată care stă la baza unui 
stil. Ne-am pronunţat în cele de mai înainte şi 
asupra rolului ce-1 joacă aceste categorii abisale 
în procesele obscure datorită cărora se constituie 
valorile stilistice de natură „conştientă", adică 
valorile vicariante. 



CATEGORIILE ABISALE 
CA FACTORI CANAL IZ ATORI 


Nu mai stăruim asupra categoriilor abisale ca 
factori determinanţi ai plăsmuirilor culturale (de 
artă), căci în Trilogia culturii ca şi în Ştiinţă şi 
creaţie şi în Gîndire magică şi religie am expus cu 
toate ostenelile cuvenite această latură a proble¬ 
mei. Cititorii, al căror interes a fost aprins, vor 
deschide studiile închinate chestiunii. Iar noi să 
clădim mai departe. Am văzut că valorile vicari- 
ante sau stilistice pe care le enumerăm printre 
structurile estetice ale artei îşi au temeiul ultim în 
categoriile abisale. In raportul dintre categoriile 
abisale şi valorile vicariante intervine însă, după 
cum am subliniat, un joc întreg de simetrii şi 
asimetrii. Categoriile abisale posedă energia nece¬ 
sară şi ajung la rezultate din cele mai palpabile, 
cîteodată chiar împotriva valorilor stilistice încui¬ 
bate, după circumstanţe, în conştiinţă. Aceleaşi 
categorii abisale îşi pot face apoi încetul cu în¬ 
cetul loc în conştiinţă ca prevalori, pe urmă ca 
valori, substituindu-se valorilor care dominau con¬ 
ştiinţa mai înainte. Valorile stilistice conştiente 
sînt vicariante, ceea ce înseamnă înlocuibile cu 
altele de acelaşi gen. Mînaţi de grija de a completa 
la fiecare pas teoriile ce le enunţăm, găsim opor- 

tun să ne îndreptăm atenţia şi asupra altor feţe ale 
categoriilor abisale. Probleme dintre cele mai in¬ 
sistent dezbătute, dar rămase încă în faza discu¬ 
ţiilor în contradictoriu, pot fi lesne dezlegate, 
luîndu-se în considerare teoria despre categoriile 
abisale. In domeniul istoriei artelor de pildă, gă¬ 
sim o serie de probleme care vor fi scoase pe calea 
aceasta în chipul cel mai elegant la liman. Atri¬ 
buim anume categoriilor abisale nu numai o 
funcţie modelatoare ci şi o funcţie canalizatoare, 
selectivă sau de dirijare ă spiritului inventiv în is¬ 
toria cuceririlor culturale şi artistice ale omenirii. 

Pe la mijlocul veacului trecut, s-a stîrnit o 
discuţie care n-a adormit nici astăzi cu privire la 
originea unor particularităţi sau detalii artistice 
caracteristice pentru diverse stiluri. Poziţiile ocu¬ 
pate în acest permanent şi aproape staţionar răz¬ 
boi revin în fond la antiteza dintre două feluri de 
a „explica". Unii preferă explicaţia prin momente 
naturale care ţin de tehnică şi de circumstanţe 
materiale, alţii preferă explicaţia prin momente de 
natură spirituală, de climat sufletesc colectiv. Iată 
o asemenea discuţie. 

E vorba despre problema originii columnei 
dorice şi a columnei ionice. (Columna dorică se 
caracterizează între altele, precum se ştie, prin 
absenţa piciorului, iar columna ionică prin parti¬ 
cularitatea că are picior.) Cercetătorul A (numele 
nu importă) încearcă să explice absenţa piciorului 
la columna dorică printr-o trăsătură de psiho¬ 
logie socială a seminţiei doriene. Neamul doric 
aristocratic înclină, afirmă A, prin toată structura 
psihologiei sale sociale, să dea o prioritate în 
orice împrejurare „ansamblului" faţă de momen¬ 
tele „individuale". Mentalitatea obştească a do- 

rienilor favoriza „întregul" faţă de „parte", şi eli¬ 
mina orice ar fi fost de natură să „individuali¬ 
zeze" sau să pună în relief „partea". Organizaţia 
ierarhică-aristocratică şi mentalitatea socială a 
dorienilor şi-a găsit o expresie în columna fără 
picior. Piciorul ar fi dat columnei o bază „pro¬ 
prie", individuală faţă de întregul arhitectonic, 
ceea ce repugna mentalităţii dorice educate în 
şcoala socială a ansamblului. In schimb, afirmă A, 
columna ionică e în adevăr înzestrată cu un pi¬ 
cior, fiindcă seminţia ionică era mai democrată şi 
iubea independenţa individuală. Piciorul colum¬ 
nei ionice ar fi rezultatul individualismului ionic, 
în răstimp, cercetătorul B a avut răgazul să-şi 
pregătească replica: Fleacuri, va răspunde el. Co¬ 
lumna e la origine totdeauna un trunchi de copac. 
Pe teritoriul unde locuia seminţia dorică, trun- 
chiul-columnă se înălţa pe-un pămînt stîncos şi 
arid, care nu cerea nici o măsură de apărare a 
columnei împotriva umidităţii. Cu totul alta ar fi 
fost însă situaţia în văile Asiei Minore (la semin¬ 
ţia ionică) plină de aluviuni umede. Aici trun- 
chiul-columnă avea nevoie de-un picior izolator 
ca să nu putrezească. Mai tîrziu, seminţiile, trecînd 
de la lemn la alt material, au transpus prin pu¬ 
terea obişnuinţei şi în acest material dispozitive 
şi structuri dictate de condiţii naturale şi de ra¬ 
ţiuni tehnice. Să recunoaştem că nici una din 
aceste soluţii şi socoteli nu e lipsită de seducţie. 
O discuţie asemănătoare a avut loc şi în legătură 
cu problema originii canelurilor columnelor. Un 
cercetător, să-i spunem iarăşi A, afirmă că aceste 
caneluri sînt un produs al fanteziei care vrea să 
sublinieze simbolic tendinţa înălţătoare a colum¬ 
nei. Explicaţia recurge la factori psihologici. 

Cercetătorul B intervine: Poveşti! în Egipt trun¬ 
chiul de palmier servea la început drept columnă, 
dar trunchiul de palmier era îmbrăcat, pentru a 
fi scutit de revărsările Nilului, în legături de 
trestie. Cînd egipteanul a trecut de la material 
vegetal la piatră, el avea ochiul mult prea obişnuit 
cu liniile trestiilor, decît să nu le transpună şi în 
noul material în formă de caneluri. Aceeaşi anti¬ 
tetică încercare de a soluţiona integral o proble 
mă, fie prin factori psihologici, fie prin factori 
materiali. O discuţie similară a avut loc şi cu pri¬ 
vire la originea arhitravei, şi de asemenea cu 
privire la o mulţime de alte elemente constructive 
sau decorative aparţinînd arhitecturii sau artei în 
general. Discuţia s-a lărgit apoi treptat, pentru ca 
în cele din urmă toate particularităţile unui stil să 
fie sumar explicate de unii pe cale materială, prin 
necesităţi impuse de material, de tehnică şi de 
scopul ei. Cercetătorii care ocupă poziţia adversă 
au sfîrşit prin a explica aceleaşi particularităţi prin 
factori pur psihologici sau sociali, prin climat 
sufletesc, prin voinţă artistică. Discuţia încă nu 
s-a terminat, cu toate că taberele duşmane nu mai 
pot pompa nici un argument pe terenurile secătu¬ 
ite unde se găsesc. O strălucită ocazie de a inter¬ 
veni cu teoria abisală. Avem impresia că în toate 
cazurile problemele de acest fel au fost atacate în 
chip periferic. Să admitem pentru moment că, în 
adevăr, columna dorică fără picior a fost la în¬ 
ceput un simplu trunchi de copac înălţat pe un 
teren stîncos unde nu se cereau măsuri de apărare 
împotriva umidităţii inexistente. Dar chiar aşa 
fiind, ni se pare câ încă nu am lămurit tocmai 
punctul esenţial al chestiunii. Trunchiul fără pi¬ 
cior a fost acceptat astfel nu numai fiindcă din 

întîmplare terenul nu solicita un asemenea picior, 
ci şi fiindcă spiritul doric era inconştient dominat 
de o înclinare categorială spre severitate statică. 
Adică gustul doric tolera absenţa piciorului la 
columnă, iar matricea stilistică proprie dorienilor 
a canalizat şi a dirijat spiritul inventiv în acest 
sens. Căci, dacă această absenţă ar fi apărut gus¬ 
tului doric ca o ofensă, ea n-ar fi fost niciodată 
acceptată fără protest, ci ar fi fost numaidecît um¬ 
plută printr-o invenţie ornamentală sau structu¬ 
rală în consecinţă. Categoria abisală a severităţii 
statice, proprie spiritului doric, a jucat deci aici 
rolul unei ultime instanţe, făcînd să se tolereze în 
cadrul unui stil anume structuri sau lipsuri im¬ 
puse, să zicem, de necesităţi materiale şi tehnice. 
Spiritul ionic, pe de altă parte, a putut desigur să 
inventeze piciorul columnei sub presiunea con¬ 
diţiilor materiale, sub îndemnul climatului. Dar 
dacă în acest spirit n-ar fi fost prezentă catego¬ 
ria abisală care-1 orienta spre uşurinţă dinamică, 
sîntem siguri că s-ar fi găsit pentru apărarea co¬ 
lumnei de umiditate cu totul altă soluţie decît 
dispozitivul piciorului. Faptul că absenţa picioru¬ 
lui sau, în celălalt caz, piciorul, a fost integrat 
într-un stil, se datorează deci exclusiv prezenţei 
efective a unor categorii abisale determinate. Pro¬ 
blema cîştigă enorm în adîncime, deoarece nu e 
vorba numai despre invenţia unui detaliu, ci e 
vorba de integrarea unui detaliu într-un stil. O 
problemă tehnică comportă foarte multe soluţii, 
dar cînd e vorba de detaliile unui stil, rolul ho- 
tărîtor pentru acceptarea sau refuzarea lor îl au 
categoriile abisale. Mai mult: categoriile abisale 
dirijează într-un sens precis spiritul inventiv. S-ar 
putea chiar afirma că în nici o altă împrejurare 

spiritul omenesc nu dovedeşte atîta putere inven¬ 
tivă, atîta ingeniozitate, ca atunci cînd e vorba să 
dea urmare unor îndemnuri inconştiente." 

In aceeaşi ordine de idei, se poate însă întîmpla 
ca şi cercetătorul A să aibă întrucîtva dreptate. 
Columna dorică fără picior şi columna ionică cu 
picior au putut să fie în adevăr inventate de 
fantezia acestor seminţii, dacă nu de-a dreptul 
sub presiunea configuraţiei sociale, atunci în 
analogie involuntară. Esenţiale sub unghi 
explicativ devin însă, şi de astă dată, categoriile 
abisale. Prezenţa în inconştientul colectiv al 
seminţiei dorice a unei înclinări categoriale spre 
severitate statică a putut să ducă deopotrivă în 
arhitectură la columna fără picior, iar pe plan 
social la absorbirea individului în ansamblul 
obştesc. De asemenea, prezenţa înclinării 
categoriale spre uşurinţă dinamică a putut să 
conducă seminţia ionică la columna cu picior, iar 
pe plan social la oarecare libertate individualistă. 

Contribuţiile pur psihologice, pur sociologice 
sau pur tehnice la explicarea unui stil sînt în cazul 
cel mai bun periferiale. Cearta dintre cercetătorul 
A şi cercetătorul B nu mai poate fi alimentată cu 


* Că maşinismul s-a dezvoltat, luînd proporţiile ştiute, în 
Europa apuseană, nu se datorează neapărat unui spirit mai 
inventiv decît a fost al antichităţii greco-romane sau chineze. 
Antichitatea a propus invenţii dintre cele mai ingenioase, dar 
ele n-au răzbătut, fiindcă au fost eliminate de stilul epocii. Unui 
împărat roman 1 s-au demonstrat maşini complicate destinate 
să înlocuiască sclavii. Dar împăratul roman a refuzat intro¬ 
ducerea acestor maşini ca să nu sporească proletariatul. Chinezii 
se amuzau cu fel de fel de invenţii foarte subtile, dar toate erau 
mai mult aplicaţii jucăuşe, căci ca maşini ele repugnau. A te servi 
de maşini în mijlocul naturii li se părea chinezilor înşelătorie, 
un păcat împotriva cerului, şi a pămîntului, şi a ordinii divine. 

nici un nou argument, fiindcă problema însăşi se 
deplasează în adîncime. Ceea ce este de explicat 
nu e numai apariţia sau invenţia unui detaliu, ci 
fenomenul integrării unui detaliu într-un stil. 
Cercetătorul A şi cercetătorul B nu au bănuit 
profunzimea problemei.* 


* E aici un răspuns indirect dat tuturor obiecţiilor făcute în 
ultimul timp teoriilor noastre stilistice expuse în Spaţiul 
mioritic , adică obiecţiilor plate ridicate sub unghi „tehnic" şi 
„sociologic". 



VALORI TERŢIARE 


Opera de artă organizează valori de componen¬ 
ţă polară de substrat ontologic, şi valori vicari- 
ante (stilistice) de origine inconştientă deopotrivă 
într-un material sensibil. La aceste valori se adau¬ 
gă un al treilea fel, care aparţine exclusiv „sensi¬ 
bilităţii". Pe acestea le vom numi „valori terţiare". 
Valorile de componenţă polară şi valorile stilis¬ 
tice nu au în ordinea naturii nici un corespondent 
cîtă vreme valorile terţiare posedă un cert pan- 
dant pe linie „naturală". Totuşi, şi valorile terţiare 
se supun legii nontransponibilităţii, neputînd fi 
trecute tale quale din ordinea artistică în cea na¬ 
turală, şi nici invers. Valorile despre care vorbim 
se ivesc în ordinea artistică integrate în celelalte 
valori; ele sînt funcţional asimilate de valorile de 
componenţă polară şi de valorile stilistice, fiind 
cu totul subordonate acestora şi în serviciul aces¬ 
tora. In ordinea „naturală", valorile sensibilităţii 
apar suverane , adică neintegrate în valori de do¬ 
zaj polar sau în valori stilistice. Iată cîteva ase¬ 
menea valori ale sensibilităţii: proporţia, armonia, 
complexele intropatice, expresia trăirilor, imagi¬ 
narul metaforic propriu-zis, şi atîtea calităţi intui¬ 
tive, ponderabile şi imponderabile ale materiei 
plastice, coloristice şi sonore, şi atîtea particulari- 



Valori terţiare 


143 


taţi concrete din care se încheagă trupul cuvîn- 
tului. Toate aceste structuri pot să constituie 
valori estetice; dar în artă ele vor răspunde unor 
exigenţe aparte care nu se declară în ordinea na¬ 
turii, iar în natură asemenea valori răspund unor 
exigenţe care n-au ce căuta în artă. In ordinea 
naturii, valorile sensibilităţii concrete satisfac în 
mare măsură prin ele însele; pentru a da însă o 
legitimă satisfacţie în ordine artistică, ele trebuie 
să fie astfel constituite încît să fie subordonate 
atît menirii lor „revelatoare" în raport cu un mis¬ 
ter, cît şi categoriilor abisale care îşi pun sigiliul 
pe o operă de artă. De aici urmează că aceleaşi 
valori ale sensibilităţii care satisfac în artă îşi pierd 
această calitate de îndată ce sînt izolate sau trans¬ 
puse în ordinea naturii. Valorile terţiare se afirmă 
deci în artă în funcţie nu numai de structura şi de 
particularităţile lor concrete, ci şi în funcţie de 
felul cum ele se integrează într-o operă de artă şi 
într-un complex stilistic. 

Idealismul filozofic a fost şi în această privinţă 
victima simplificării. El privea „esteticul" atît în 
ordine naturală cît şi în ordine artistică drept 
„apariţie sensibilă a Ideii". Idealismul filozofic 
avea superstiţia „numitorului comun", şi stăpînit 
de această superstiţie n-a mai căutat să diferen¬ 
ţieze valorile estetice, nici cele naturale de cele 
artistice, şi nici valorile eterogene care se organi¬ 
zează în artă. Astfel, estetica idealistă încearcă să 
lămurească toate valorile sensibilităţii, mînecînd 
de la aceeaşi definiţie generală, care circumscrie 
esteticul ca apariţie sensibilă a Ideii. Această idee 
fixă a Ideii a îmbogăţit muzeul definiţiilor cu 
cîţiva adevăraţi monştri meniţi să intimideze 
chiar şi pe cei mai maniaci amatori de abstracţii. 
„Sunetul" bunăoară se bucură la Schelling de ur¬ 
mătoarea circumscriere complicată ca un salut 

chinezesc: „Sunetul este indiferenţă a întruchi¬ 
pării infinitului în finit, apercepută ca indiferenţă 
pură." Tot Schelling defineşte lumina ca „noţiune 
infinită a tuturor lucrurilor finite, întrucît se gă¬ 
sesc în unitate reală". Structurile estetice ale sensi¬ 
bilităţii vor fi astfel, totdeauna, reduse la prezenţa 
unei idei în sensibilitate. „Esteticul" este totdeauna 
chihlimbarul în care apare musculiţa arhaică a 
unei idei. Interesant e că idealismul, căutînd să 
definească frumuseţea unor calităţi elementare ale 
fenomenelor, e silit să recurgă la idei cu atît mai 
abstracte cu cît fenomenele sînt mai elementare. 
Situaţia teoretică e dintre cele mai paradoxale şi 
imposibile, iar definiţiile citate vădesc zădărnicia 
iremediabilă a încercării. In realitate, caratele es¬ 
tetice ale structurilor sensibile nu sînt deloc con¬ 
diţionate de transparenţa unui conţinut ideal 
absolut, şi nu sînt nici ceva dat şi neschimbat, 
adică nu sînt „constante". Caratele estetice ale 
unor structuri sensibile depind de ordinea existen¬ 
ţială în care aceste structuri sînt resimţite şi 
apreciate. Aceeaşi structură poate fi o valoare în 
ordinea naturii şi o paravaloare în ordinea artei. 
Aceeaşi structură care reprezintă întruparea unor 
valori în artă devine un nimic de îndată ce o 
transpunem în ordinea naturii. 

Formalismul estetic de provenienţă herbarti- 
ană se apropie de fenomenul estetic luînd drumul 
invers. Formalismul pretinde că anume raporturi 
primare de elemente ar avea darul să producă, 
totdeauna şi oriunde, o satisfacţie estetică. Un ra¬ 
port de elemente e astfel arbitrar învestit cu auto¬ 
ritatea unei constante absolute. Esteticul complex 
al unei opere de artă s-ar lămuri prin combinarea 
raporturilor formale de bază. Pentru a putea da 
crezămînt unei asemenea concepţii, ar trebui ca 
un raport formal elementar să dea o reacţie este- 

ticăîn adevăr constantă; şi al doilea, ar mai trebui 
ca însumarea unor asemenea raporturi să nu dea 
altceva decît „suma". Dar nici una din aceste con¬ 
diţii nu e îndeplinită. însumarea unor reacţii este¬ 
tice ar putea să dea mai mult şi altceva decît suma, 
căci sinteza poate fi creatoare (Wundt). Dar mai 
ales întîia condiţie nu ni se pare deloc realizată: 
un raport formal elementar nu dă în nici un caz 
o reacţie estetică constantă şi susceptibilă de com¬ 
binaţii matematice. Unul şi acelaşi raport formal 
elementar dă o reacţie estetică ce variază întîi în 
funcţie de ordinea naturală sau de cea artistică, şi 
în al doilea rînd în funcţie de complexul stilistic 
în cadrul căruia el apare. O combinaţie de culori 
elementare poate să dea o valoare estetică prin 
sine cînd se iveşte în ordine naturală, dar aceas¬ 
ta nu înseamnă că acelaşi raport va da o valoare 
şi în ordine artistică. Cert, culoarea aşa cum e, sau 
o combinaţie de culori aşa cum e, nu sînt indife¬ 
rente nici în ordine artistică. Nici materia unor 
elemente şi nici raportul formal dintre ele nu sînt 
deloc indiferente în ordine artistică; dar în ordine 
artistică ele sînt înzestrate cu funcţii pe care ele 
nu le pot avea în cadrul naturii. Funcţiile unor 
elemente sensibile variază de la orizont la orizont 
şi de la stil la stil. Unul şi acelaşi raport formal 
elementar dobîndeşte astfel cele mai felurite 
valori estetice. Un raport formal elementar nu 
posedă deci o monovalenţă estetică, cum credea 
Herbart, ci o vădită polivalenţă după cum e in¬ 
tegrat în natură sau în artă, iar în artă după cum e 
încapsulat în sistemul unui stil sau al altuia, sau 
după cum ajunge sub bolta unei intenţii revelatoa¬ 
re sau a alteia. Valorile estetice ale sensibilităţii, 
cum ar fi ritmul, proporţia, armonia, metaforis¬ 
mul propriu-zis, complexul intropatic, pot să fie 

valori suverane, autonome, în cadrul naturii, dar 
în ordinea artei, ele nu sînt decît valori terţiare, 
funcţional subordonate valorilor de componenţă 
polară şi valorilor stilistice. 

Repetăm că revelarea spre care tinde actul cre¬ 
ator de artă se face cu mijloace de sensibilitate. 
Dar de astă dată, sensibilitatea se găseşte în slujba 
categoriilor abisale ale omului, şi nu numai în 
slujba categoriilor conştiinţei. Cu aceasta am prins 
în conul de lumină al teoriei un lucru pe care 
esteticienii nu l-au văzut, căci s-a ignorat cu totul 
existenţa categoriilor abisale. Valorile estetice ale 
sensibilităţii ca atare depind în artă de serviciile 
pe care sensibilitatea le face în subordine , cîtă vre¬ 
me în rînduiala naturii valorile estetice ale sensi¬ 
bilităţii nu se găsesc într-o asemenea subordine. 
Intuiţia concretă este planul pe care se realizează 
toate artele. Dar intuitivul, concretul, nu este în 
ordinea artei simplu organizat numai prin catego¬ 
riile conştiinţei. In imperiul artei, intuitivul, concre¬ 
tul, este exponenţial organizat, atît prin categoriile 
conştiinţei cît şi prin categoriile stilistice-abisale. 
Esteticienii care s-au făcut apologeţii intuitivului, 
ai concretului în artă, n-au rostit cuvîntul hotărî- 
tor în această privinţă, fiindcă ei n-au înţeles că 
intuitivul, concretul, sensibilitatea, apar în artă cu 
altă demnitate decît în natură. In natură, concre¬ 
tul intuitiv apare în cadrele categoriale ale conştiin¬ 
ţei; în artă concretul intuitiv îndură o modelare 
categorială exponenţială, întrucît aici el se organi¬ 
zează şi pe liniile de forţă ale categoriilor abisale. 

O mică paranteză. Ceea ce spunem despre na¬ 
tura concretă intuitivă a artei se loveşte de oare¬ 
care dificultăţi cînd e vorba de poezie ca artă a 
cuvîntului. Dificultăţile sînt însă aparente. Den¬ 
sitatea intuitivă a cuvîntului sub unghiul sem¬ 
nificaţiei sale e desigur totdeauna relativă, iar 

porozitatea e cu atît mai gravă cu cît cuvîntul e 
mai abstract. Să nu uităm însă că masa intuitivă a 
poeziei nu se constituie numai datorită conţinu¬ 
tului „semnificativ" al cuvîntului; la masa intuitivă 
a poeziei colaborează şi corpul sonor ca atare al 
cuvîntului. Poezia are prin urmare la dispoziţie, 
ca mijloace de sensibilizare, în afară de semnifi¬ 
caţia cuvîntului, în afară de conţinutul imagi- 
nar-intuitiv al cuvîntului (totdeauna deficient faţă 
de concretul intuitiv) şi unele însuşiri, de obicei 
latente, ale graiului: ritmul, structura sonoră, po¬ 
ziţia sintactică a cuvîntului. Aceste însuşiri virtu¬ 
ale ale graiului, magic solicitate de rostul poeziei, 
înfloresc altfel în artă decît în viaţa de toate zilele. 
Ritmul în poezie nu place desigur numai pentru 
sine, ci şi ca element care serveşte la revelarea 
sensibilă a unei mişcări sufleteşti ce s-a declarat 
în cineva ca un mister de revelat. In poezie, graiul 
dobîndeşte virtuţi alese şi rare care reprezintă tot 
atîtea vădite abateri de la cele obişnuite cînd gra¬ 
iul nu e decît purtător de semnificaţii şi aproape 
nimic altceva, sau un simplu mijloc de comuni¬ 
care socială a unor intenţii, gînduri, porniri, simţă¬ 
minte etc. Graiul, devenind mijloc de revelare pe 
planul unei sensibilităţi modelate în sens stilistic, 
cîştigă calităţi pe care obişnuit el nu le are nici 
măcar în chip embrionar. In poezie, graiul nu e 
numai echivalentul unor semnificaţii; în poezie, 
graiul „revelează" şi prin corpul său sonor, stînd 
în slujba unui orizont mai profund al vieţii noas¬ 
tre. Primenirile structurale ce le îndură graiul 
poetic în exerciţiul unei superioare funcţii sînt 
comandate de mutaţia noastră existenţială într-un 
alt orizont — în orizontul misterului şi al reve¬ 
lării. Transfigurările posibile ale graiului poetic în 
raport cu modurile graiului obişnuit nu sînt tot¬ 
deauna aceleaşi la toate popoarele şi la toţi indi- 

vizii, în toate locurile şi în toate timpurile. 
Transfigurarea depinde nu numai de misterele de 
revelat, ci şi de categoriile abisale care hotărăsc 
din adînc forma ce o ia revelarea. Poezia grecească 
a optat, în genere, pentru un ritm care se deose¬ 
bea de cel al graiului de toate zilele prin regulari¬ 
tate şi măsură, prin organizarea metrică a maselor 
sonore, prin dislocări de accent, prin deformări 
de rostire. Graiul apărea astfel înscăunat într-o 
specială demnitate. Aceste modificări structurale 
metrice, sintactice, au fost poruncite, în ultimă 
instanţă, de categoriile abisale ale colectivului 
grec. Grecul antic năzuia în toate spre nobilitarea 
tipizantă şi spre măsură prin punere de limite; 
astfel, el încerca, atunci cînd poetiza, şi o înnobi¬ 
lare în consecinţă a graiului, impunînd acestuia 
un ritm şi structuri metrice neuzitate în graiul 
vulgar. O dată cu ivirea popoarelor postantice, 
dispare tendinţa spre plasticizare nobilă, tipică şi 
măsurată, şi apare înclinarea spre interiorizare, 
spre vibraţia sufletească muzicală pe de o parte, 
spre accentuarea unei viguroase şi individualizate 
bărbăţii pe de altă parte. Concomitent, graiul 
poetic ia o înfăţişare mai demonstrativ muzicală. 
Se înfiripă rima la popoarele romantice* şi versul 
aliterativ la cele germanice, iar alterările metrice 
şi dislocările de accent proprii poeziei antice pier 
tot mai mult. 

Ritmul, metrul, rima, nu sînt valori absolute 
ale graiului poetic. Preferinţele arătate mijloace¬ 
lor de sensibilizare, valorilor terţiare ale graiului 
poetic, atîrnă, în fond, totdeauna de intenţia re¬ 
velatoare şi de categoriile abisale ale poetului. Să 
ne gîndim bunăoară la poezia biblică (Cîntarea 


* Sub influenţă arabă probabil. 

Cîntărilor) care nu cunoaşte ritmul, metrul şi rima 
în sensul poeticelor europene, dar care utilizează 
în schimb ca mijloc de sensibilizare îndrăzneţe 
inversiuni sintactice şi rima de conţinut, adică 
versurile duble care exprimă acelaşi sens în jocuri 
de cuvinte paralele. 

Să atragem în examenul comparativ şi graiul 
poetic al atîtor poeţi moderni, un grai mişcat în 
ritm foarte liber şi adesea lipsit de rimă. Modul 
se pretează din cale-afară la revelarea misterelor 
în coordonatele unui anume stil. Aritmia şi lipsa 
de rimă îşi au aici rostul lor, iar golul pe care îl 
aduc e compensat prin belşugul inversiunilor sin¬ 
tactice şi mai ales prin abundenţa metaforei pro- 
priu-zise, a- unei metafore de un relief şi de o 
îndrăzneală căreia graiul poetic de metru antic sau 
cel rimat nu sînt obligate să-i pună alături ceva 
asemănător. Graiul poetic modern se încheagă 
dintr-o substanţă vizionară mult mai vîrtoasă 
decît graiul poetic grec sau graiul străbătut de 
ecouri rimate. 

Avem impresia că densitatea elementelor de 
sensibilizare ale unui grai poetic e comandată de 
o limită peste care nu se poate trece. întrezărim 
în privinţa aceasta ca o cumpănă, ca un fel de lege 
a compensaţiei. Nu poţi revela un mister în nobil 
şi măsurat metru antic şi să utilizezi în acelaşi 
timp şi metafore de factură prea îndrăzneaţă şi de 
o prea mare densitate vizionară. In adevăr, cînd 
abaterile metrice de la accentul obişnuit dispar, 
apare rima, cînd se sting ritmul şi rima, răsare sub¬ 
stanţa metaforică de o acuitate şi palpabilitate 
aproape neverosimile. Graiul poetic ru numai că 
nu cere, dar se pare că nici nu prea suportă toate 
aceste abateri de la graiul obişnuit deodată. Graiul, 
dispunînd numai de o capacitate limitată de preci- 

pitare a sensibilităţii, refuză un cumul insolit al 
acestor mijloace de sensibilizare. Ele sînt utiliza¬ 
bile sau numai unilateral sau înţelept cîntărite. 
Poezia nu va folosi concomitent şi metrul antic, 
şi rima, şi metafora de mare densitate. Să ne înţe¬ 
legem. Metaforismul de salturi temerare, pentru 
a se realiza psihologic, e condiţionat de întrebuin¬ 
ţarea largă a pauzei la citire; asemenea pauze nu 
sînt îngăduite cînd poezia se împlineşte în versuri 
abundent rimate care cer să fie auzite, şi nici cînd 
poezia se mişcă în versuri regulate, în metru antic 
sau modern, care înaintează prin propriul lor dina¬ 
mism şi nu permit zăbava psihologică necesară 
cristalizării unei viziuni.* Cît priveşte valorile 


* Cunoaştem însă poezii de excepţională valoare tocmai 
saturate, dar nu suprasaturate, de valori terţiare. Mioriţa e o ase¬ 
menea poezie. Versurile au rime împerecheate, un ritm variat. 
Numărul silabelor în versuri variază uşor inegal. Alături de rime, 
remarcăm în această poezie atîtea şi atîtea versuri aliterative: 

Pe-un picior de plai 
Pe-o gură de rai 
Iată mn în cale 
Se cobor în t/ale 
Prei turme de miei 
cu trei ciobănei. 


/■'luieraş de/ag 
Mult zice cu drag! 
/ luieraş de os. 
Mult zice duios! 


Măicuţă £ătrînă 
Cu briu\ de lînă, ... 

în cele mai vechi documente de poezie germanică (de 
exemplu în poezia anglo-saxonă anterioară anului 1000), nu 

estetice terţiare ale artei, se poate uza de ele pînă 
la saturaţie, dar nu pînă la suprasaturaţie. Sculp¬ 
tura, de pildă, nu poate utiliza culorile, jocul şi 
armonia acestora, iar cînd o face, nu poate aspira 
să desfăşoare acelaşi meşteşug ca şi pictura: aceas¬ 
ta ar duce în sculptură, care-şi are mijloacele ei 
proprii, la o suprasaturaţie de valori terţiare. Mai 
indicat ar fi desigur ca sculptura să nu recurgă la 
culoare. Dacă nu degenerează însă în suprasatu¬ 
raţie de valori terţiare, sculptura poate şi ea să 
apeleze într-o măsură la culoare; colorismul ră- 
mîne, fireşte, subordonat mijloacelor sculpturale 
(amintim pe de o parte sculptura sacrală, pe de 
altă parte figurinele de gen realist: tanagra, sculp¬ 
tura în lemn gotică şi barocă sau sculptura 
egipteană). 


găsim metrul ritmic şi nici rimele. Poeziile erau alcătuite din 
aşa-zise versuri aliterative ( Stabreim ). Am remarcat şi în 
Mioriţa un mare număr de versuri aliterative, dar în plus rimate. 
Ce semnificaţie trebuie să atribuim acestui fenomen ? Este el o 
dovadă despre vechimea poeziei? S-au folosit altădată şi în 
poezia populară românească versuri aliterative mai insistent 
decît mai tîrziu ? 

Arta se ramifică, precum se ştie, în arte spe¬ 
ciale (poezie, muzică, sculptură, pictură, arhitec¬ 
tură etc.), iar fiecare artă se ramifică, la rîndul ei, 
în genuri (poezia lirică, epică, dramatică). Propo¬ 
ziţia aceasta ne întîmpină în pragul oricărui ma¬ 
nual didactic de estetică sau de poetică. Precizia 
şi promptitudinea cu care o operă de artă poate 
fi clasificată la o anume rubrică (artă şi gen) con¬ 
stituie o împrejurare adesea socotită temei de spe¬ 
cială preţuire. Dar valoarea ce se atribuie unei 
opere de artă pentru puritatea cu care reprezintă 
o anume artă şi un anume gen e cea din urmă 
dintre valorile ce se pot atribui operei de artă. 
Căci acest fel de valori e nespus de relativ, de 
condiţionat. Fapt e că, în cursul istoriei, atît artele 
cît şi genurile au cînd tendinţa de a se diferenţia, 
cînd tendinţa de a se juxtapune, cînd tendinţa de 
a se amesteca. 

In teorie, artele se deosebesc ele între ele, şi pe 
urmă genurile ele între ele, în primul rînd prin 
cîmpul luat în primire spre revelare, prin natura 
sau prin semnele misterelor la a căror revelare se 
procedează, şi în al doilea rînd prin mijloacele 
sensibile, adică prin structurile terţiare la care se 

recurge în procesul revelator. De exemplu, poezia 
posedă un foarte vast cîmp de mistere pentru a 
căror revelare ea se simte chemată. Sub acest ra¬ 
port, poezia e aproape nelimitată. Mijloacele ei 
sensibile ţin de natura cuvîntului, privit atît ca un 
corp sonor în sine cît şi ca un purtător de sem¬ 
nificaţii. Pictura, la rîndul ei, posedă un cîmp de 
mistere mai îngust, reducîndu-se la misterele ce 
ni se anunţă în figuri, lucruri, peisaje, viziuni, în 
limitele instantaneului. Mijloacele ei ţin de spaţiul 
bidimensional, de darurile culorii şi ale liniei şi de 
„semnificaţia" reprezentărilor concrete. Sculptu¬ 
ra are un cîmp de mistere mult mai redus, limitîn- 
du-se aproape numai la cele semnalate de figura 
umană (divină) şi la accesorii. Mijloacele ei disponi¬ 
bile zac în posibilităţile spaţiului tridimensional, 
în calităţile plastice ale materiei, în proporţie, ritm, 
volum, în semnificaţia reprezentării concrete. Mu¬ 
zica posedă un vast cîmp de mistere revelabile, cu 
mijloace alimentate de lumea tonului, a ritmului, 
a consonanţelor şi disonanţelor. Semnificaţia ca 
atare a reprezentării concrete nu are în muzică 
aproape nici un rol ca mijloc de revelare. Arhitec¬ 
turii îi revine un cîmp de mistere mai restrîns 
decît tuturor celorlalte arte. Mijloacele arhitec¬ 
turii sînt date în toate posibilităţile constructive 
ale materiei. Rolul semnificaţiei se limitează în 
arhitectură la rostul psihologic, practic sau social 
al construcţiei. Cu această delimitare aproxima¬ 
tivă a cîmpului misterelor şi a mijloacelor sensi¬ 
bile proprii fiecărei arte, nu intenţionăm cîtuşi de 
puţin să stabilim o ierarhie între arte. O ierarhi¬ 
zare pe asemenea temeiuri n-ar avea nici o noimă. 
Cîmpul, mai îngust sau mai vast, oferă un criteriu 
pur cantitativ, inoperant într-o problemă de in- 

tensitate, cum ar fi aceea a ierarhizării. Iar mij¬ 
loacele sensibile proprii fiecărei arte oferă criterii 
de diferenţiere pur şi simplu, iar nu de ierar¬ 
hizare. Ceea ce afirmăm cu privire la artă e valabil 
şi cu privire la genuri în cadrul artei. Poezia lirică, 
poezia epică, poezia dramatică se deosebesc prin 
cîmpul misterelor la a căror revelare ele sînt che¬ 
mate şi prin mijloacele sensibile ce le stau la dis¬ 
poziţie. Ceea ce nu constituie însă o suficientă 
bază de ierarhizare. 

Poezia lirică încearcă să reveleze mistere care 
poartă semnalmentele trăirilor subiective cu mij¬ 
loace ce ţin de calităţile cuvîntului (sonoritate, ritm, 
armonie, disonanţe, imagini, semnificaţii). Poezia 
epică încearcă revelarea misterelor care poartă 
semnalmentele întîmplărilor obiective de largă 
răsuflare; mijloacele ei ţin mai ales de puterea de 
întruchipare a cuvîntului. Poezia dramatică tinde 
să reveleze mistere ce poartă semnalmentele ac¬ 
ţiunii prezente în plină desfăşurare, iar mijloacele 
ei decurg din posibilităţile de reprezentare şi din 
puterea imediată a cuvîntului, avînd ca centru 
iradiant persoane vii. 

Diferenţierea artei în arte speciale şi a artelor 
speciale în genuri se face aşadar în primul rînd în 
funcţie de semnalmentele misterelor ce se cer re¬ 
velate, şi în al doilea rînd în funcţie de mijloacele 
sensibile care ne stau la dispoziţie în vederea aces¬ 
tui înalt scop. Categoriile abisale fiind precum 
ştim totdeauna secret prezentate într-o creaţie 
sînt natural şi ele implicate în acest proces de di¬ 
ferenţiere. De ele atîrnăînsă nu atît diferenţierea, 
cît unele aspecte ale diferenţierii. Sub imperiul 
categoriilor abisale stau într-un anume loc şi timp 
toate artele şi toate genurile. Totuşi, matricele 

stilistice, adică felul categoriilor abisale, determi¬ 
nă cîteva aspecte ale acestui proces de diferenţiere, 
propriu artei în general. Şi anume aspectele ur¬ 
mătoare: 

1. felul cum se delimitează artele şi genurile în 
raportul lor reciproc; 

2. dominaţia unei arte sau a unui gen faţă de 
celelalte. 

Să examinăm, mai întîi, felul cum se delimi¬ 
tează artele şi genurile în raportul lor reciproc, 
sub înrîurirea categoriilor abisale. 

Sub presiunea categoriilor abisale care prile¬ 
juiesc un stil clasic sau clasicizant, adică sub apă¬ 
sarea categoriilor orientate spre limite şi tipic, 
artele şi genurile tind a se mărgini unele faţă de 
celelalte cu limpede precizie, refuzînd orice con¬ 
fuzie de hotar. Sub îndrumarea unor asemenea 
categorii, artele şi genurile devin cu adevărat auto¬ 
nome. Drama lui Sofocle sau a lui Euripide e dra¬ 
matică prin excelenţă. Tot aşa drama lui Racine, 
sau unele drame clasice ale lui Schiller şi Hebbel. 
Poezia lirică a cîntăreţei Sapho e lirică fără de alte 
însuşiri; la fel poezia lui Goethe. Pictura lui Rafael 
sau a lui Leonardo e pictură pură ce nu recurge 
la mijloacele altor arte. Sculptura lui Myron sau 
a lui Praxitele e sculptură, şi nu vrea să fie decît 
atît. Arhitectura greacă a templelor acropoleene, 
întrucît e arhitectură, are această calitate realizată 
prin mijloace ce-i aparţin cu exclusivitate. Situaţia 
e cu totul alta în timpuri preclasice, cînd catego¬ 
ria „tipizantă" e încă departe de a fi stăpînitoare, 
sau în timpuri preclasice, cînd dominante sînt alte 
categorii precum „stihialul" sau „individualizan- 
tul", „infinitul" sau „nelimitatul". In asemenea 
timpuri, artele şi genurile se supun mai curînd 

tendinţei de a se juxtapune cîte două sau mai multe 
(arte şi genuri) în una şi aceeaşi operă. Iliada nu 
era numai artă a cuvîntului, ci şi muzică. Iar ca 
gen în cadrul artei cuvîntului, Iliada e un com- 
positum, întrucît în canavaua ei epică găsim ade¬ 
vărate enclave lirice şi dramatice. Sau alt exemplu 
dintre cele mai concludente. In tragediile lui Eschil, 
poetul înzestrat cu cel mai pronunţat simţ al tra¬ 
gicului dintre toţi poeţii greci, se juxtapun dramati¬ 
cului foarte ample livezi lirice şi epice. O situaţie 
asemănătoare ne întîmpină în cadru gotic sau ro¬ 
mantic sau în prerenaştere; aici artele şi genurile 
coexistă în încăperea unei creaţii, ele sînt juxta¬ 
puse, adică acumulate în una şi aceeaşi operă; 
aceasta în orice caz mult mai evident decît în 
operele de artă ale Renaşterii. Se ştie că, din punc¬ 
tul de vedere al genurilor, Divina comedie aproa¬ 
pe că nici nu poate fi clasificată. în timpul goticului, 
infinit ca orizont, stihial sau individualizam ca 
tendinţă formativă, artele sînt juxtapuse într-un 
complex arhitectural: domurile gotice conţin de 
pildă pictură şi sculptură decorativă de o pronun¬ 
ţată aderenţă la arhitectură. Cîtă vreme sculptura 
care colaborează cu arhitectura greacă e izolabilă 
şi pentru sine, sculptura care întovărăşeşte arhi¬ 
tectura gotică e mult mai închegată în arhitectură 
şi deci mai condiţionată. Să mai amintim că în 
jurul catedralelor se reprezentau mistere, adevă¬ 
rate opere de cumul liric, epic, dramatic şi ritual. 
Juxtapunerea complexă a artelor şi a genurilor în 
una şi aceeaşi operă este de asemenea foarte accen¬ 
tuată în cultura bizantină, caracterizată printr-un 
orizont spaţial dezmărginit şi printr-o tendinţă 
formativă îndrumată spre stihial. Arhitectura bi¬ 
zantină conţine ca elemente juxtapuse pictura sa- 

crală şi poezia lirică a imnurilor liturgice. In timpuri 
imediat postclasice, ca de exemplu al barocului 
sau al romantismului, se manifestă o tendinţă mai 
mult spre amestecul, spre osmoza şi confuzia ar¬ 
telor şi genurilor în una şi aceeaşi operă, adică o 
înclinare net diferită atît în comparaţie cu tendin¬ 
ţa clasică care e separatoare, cît şi în comparaţie 
cu năzuinţa preclasică de confluenţă a artelor şi 
genurilor în una şi aceeaşi operă. Astfel, în peri¬ 
oada barocului, arhitectura, sculptura şi pictura 
se amestecă osmotic în aceeaşi închegare. Cititorii 
să-şi amintească arhitectura cu perspectivele pictu¬ 
rale şi iluzorii, sculptura pictată care adoptă într-un 
fel aproape intolerabil structuri proprii picturii. 
Să ne amintim de asemenea drama lui Shakespeare. 
Deşi foarte dramatică, opera shakespereană a ac¬ 
ceptat o osmoză cu lirismul şi cu epicul, aceasta 
în alt sens decît drama lui Eschil unde elementele 
sînt mai mult juxtapuse, şi cu totul în alt sens 
decît în drama lui Sofocle şi a lui Euripide unde 
epicul şi liricul devin simple accesorii. Dar afir¬ 
maţia e mai ales valabilă cu privire la drama lui 
Calderon şi a lui Lope de Vega, unde găsim o os¬ 
moză desăvîrşită a genurilor liric, epic şi dramatic. 

în timpul romantismului german, s-a lucrat 
chiar foarte conştient şi programatic în vederea 
amestecului şi confuziei genurilor, şi uneori chiar 
şi în vederea osmozei artelor: „Romanele" roman¬ 
ticilor germani (Tieck, Novalis, Jean Paul etc.) 
amestecă într-o infuzie reciprocă de substanţe şi 
moduri toate genurile literare, iar un Friedrich 
Schlegel propunea programatic „poezia univer¬ 
sală", în care urmau să se înece toate genurile, ca 
într-o căldare fermecată destinată gătirii unui su¬ 
prem elixir. Wagner, făcînd teoria operei muzicale 

ca artă sintetică, înţelegea, credem, aceasta mai mult 
ca osmoză în sens romantic, decît ca juxtapunere 
în sens preclasic. 

Urmează să spunem cîteva cuvinte şi despre 
un al doilea aspect pe care îl poate lua raportul 
reciproc dintre arte şi dintre genuri. E vorba 
despre dominaţia unei arte, a unui gen sau a unor 
structuri proprii unei arte sau unui gen într-un 
anume timp. Acest fenomen se reliefează de ase¬ 
menea sub înrîurirea categoriilor abisale. In tim¬ 
puri clasice sau clasicizante, fenomenul dominaţiei 
nu se prea iveşte. In timpul clasicismului antic, 
artele şi genurile se bucură aproximativ de aceeaşi 
înflorire, de-o înflorire care justifică părerea că 
acestui clasicism antic îi revine pînă la un punct 
chiar paternitatea genurilor separate. Un profil 
asemănător prezintă clasicismul Renaşterii, de ase¬ 
menea clasicismul francez sau cel german. E vorba 
în toate aceste timpuri de un fel de echilibru între 
arte şi genuri şi de o accentuată autonomie a lor. 
Constelaţia se schimbă însă de îndată ce ieşim din 
climatele clasice sau clasicizante. De pildă, în ca¬ 
drul stilului bizantin, dezmărginit ca orizont şi 
stihial-stătic ca înclinare formativă, se dezvoltă 
pînă la dominanţă „arhitectura" (constructivul) 
şi lirica extatică liturgică, dar drama nu găseşte un 
climat prielnic (absenţa sculpturii se explică aici 
mai mult prin interdicţii canonice). Barocul, 
infinit ca orizont şi de o tendinţă foarte dinamică, 
prieşte mai ales picturii, iar în poezie — dramei. 
De altfel, toate artele barocului se resimt puternic 
de structura picturală şi dramatică (a se vedea lirica, 
sculptura şi arhitectura timpului). In timpul goti¬ 
cului, infinit ca orizont şi suitor în raport cu trans¬ 
cendenţa, domină arhitectura aşa de mult, încît şi 

sculptura şi pictura dobîndesc trăsături arhitecturale 
printr-un fel de contagiune. Impresionismul (sim¬ 
bolismul) caracterizat prin orizontul infinit, dar 
şi prin năzuinţa de a se pulveriza în nuanţe dez- 
materializate, favorizează într-un fel pictura şi 
poezia lirică, dar deloc arhitectura şi nici drama. 
(Maximul pe care simbolismul l-a dat acestui gen 
e opera lui Maeterlinck.) In aceeaşi epocă a im¬ 
presionismului, sculptura lui Rodin se distinge 
prin foarte vădite trăsături lirice şi picturale care 
au dus şi la o dojenire în consecinţă a acestei 
sculpturi. 

Desfăşurarea istorică a artelor şi a genurilor nu 
trebuie socotită ca un fenomen primar indepen¬ 
dent. Am văzut că atît delimitarea precisă şi 
autonomă a artelor şi a genurilor şi raportul lor 
reciproc, cît şi juxtapunerea şi împletirea artelor 
şi genurilor în una şi aceeaşi operă sau amestecul 
osmotic al artelor şi al genurilor în una şi aceeaşi 
închegare, sînt fenomene în funcţie de eficienţa 
istorică a unor anume categorii abisale. Catego¬ 
riile abisale posedă darul primar de a se imprima 
structural tuturor plăsmuirilor culturale. Darul 
de a determina raportul reciproc dintre arte şi ge¬ 
nuri este în fond declanşarea unui efect secundar 
al categoriilor abisale. Un alt fenomen istoric, 
cum este acela al dominaţiei sau acela al estom¬ 
pării unei arte (gen) într-un oarecare timp şi loc, 
se afirmă de asemenea ca un fenomen în funcţie 
de anume categorii abisale. Ne paşte oarecare sfială 
de a formula aceste observaţii dîndu-le caracter 
de „legi“. Legile istorice sînt foarte discreditate, 
iar la această discreditare va contribui de acum 
înainte şi concepţia noastră despre stil. Stilul nu 
e un produs monolitic, ci un rezultat întemeiat pe 

un complex întreg de categorii eterogene care pot 
să varieze independent una de cealaltă. Totuşi, 
precum s-a văzut, avem posibilitatea de a schiţa 
unele linii aproximative întru cît priveşte desfăşu¬ 
rarea istorică a artelor şi a genurilor. Iar aceste 
linii depind de eficienţa istorică a unor categorii 
abisale. încă o dată însă, cele stabilite au o valoa¬ 
re funcţională relativă. N-am voit nici un singur 
moment să stabilim aşa-zise „legi", ci numai nişte 
aspecte care imită oarecum pe departe legile. 

Categoriile abisale ale unei epoci, ale unei re¬ 
giuni, ale unei colectivităţi, ale unui individ, deter¬ 
mină aşadar nu numai stilul unei creaţii culturale, 
ci şi unele fenomene istorice pe care le conside¬ 
răm accesorii. Ne-am oprit mai sus lîngă vreo 
cîteva asemenea fenomene, dar mai există şi altele 
cam de aceeaşi natură. Iată de pildă încă unul care 
se înghesuie în conul atenţiei. Ne gîndim la ide¬ 
alul „omului universal" şi la avatarele sale. Peri¬ 
peţiile acestui ideal sînt în directă legătură cu 
izbucnirea unor anume categorii abisale în cursul 
istoriei. Tinînd seama de împrejurarea la care de 
atîtea ori ne-am referit, că antichitatea greacă a 
fost dominată de un orizont limitat şi de catego¬ 
ria tipizantului, se poate spune a priori că omul 
universal, creator în toate sau în mai multe do¬ 
menii, nu reprezenta pentru antici un ideal. Un 
Platon era aşa de multilateral dotat, încît lesne ar 
fi putut să devină nu numai un filozof şi meta¬ 
fizician, ci şi poet şi chiar om de stat; el a şi de¬ 
butat de fapt cu scrieri poetice (piese de teatru), 
dar în momentul cînd s-a hotărît să se dedice filo¬ 
zofiei, el şi-a ars manuscrisele poetice dintr-un fel 
de simţ de răspundere pe care i-1 dicta nevoia de 
a păzi limitele. De reţinut este în orice caz feno- 

menul că Antichitatea nu oferă exemple de oameni 
universali atît de remarcabili ca timpurile moder¬ 
ne. E în joc o lipsă de înzestrare? Nu credem. 
Pentru greci, omul universal nu era un „ideal". 
Cauza acestei părelnice deficienţe nu e o neputin¬ 
ţă, ci mai curînd o disciplină secretă, poruncită de 
categorii abisale de o structură precisă care orien¬ 
tau Antichitatea spre domenii limitate. In timpul 
Renaşterii se ivesc, în serie fericită, oameni uni¬ 
versali de o conformaţie cu totul specială. Feno¬ 
menul dovedeşte că Renaşterea nu e în toate 
privinţele o „renaştere" în sens de repetiţie. Feno¬ 
menul face parte din aspectele „originale" ale Re¬ 
naşterii (Leonardo, Michelangelo, Cellini etc.) în 
comparaţie cu antichitatea greacă. Apare aici, pe 
arena istoriei, un tip special de oameni universali: 
omul universal, care se rosteşte în mai multe do¬ 
menii deodată, în mai multe arte şi genuri, dar 
care e dispus să respecte limitele si criteriile pro¬ 
prii fiecărei arte şi fiecărui gen. In timpul clasi¬ 
cismului german, un Goethe reprezintă în chip 
suprem acest mod. Romantismul, la rîndul său, 
a produs un multilateralism aparte. Omul univer¬ 
sal de tip romantic activează în cele mai felurite 
domenii, dar universalismul e de astă dată de 
natură osmotică, de confundare a preocupărilor, 
a planurilor, a artelor sau a genurilor. (Novalis, 
poet, romancier, filozof, om de ştiinţă, mag, pro¬ 
fet, inginer; toate acestea însă deodată, oarecum 
într-un singur „aforism" al său. Orice frază a lui 
Novalis e un fel de „pilulă" de universalism.) 



VALORI ACCESORII 


Cele patru grupuri de valori despre care am 
tratat în capitolele precedente fac parte din însăşi 
structura operei de artă. La acestea se adaugă un 
grup de „valori accesorii", care nu ţin de esenţa 
operei de artă, dar care sînt chemate să pună în 
relief valorile esenţiale. Lipsa acestor valori ac¬ 
cesorii nu e neapărat catastrofală pentru o operă 
de artă, dar influenţează totuşi în minus, deoarece 
valorile esenţiale rămîn întrucîtva nereliefate. 
O înrîurire mai gravă asupra operei de artă are 
însă utilizarea unor valori accesorii nepotrivite cu 
opera. 

Valorile accesorii se pot împărţi în două gru¬ 
puri : 

1. „valorile accesorii" date de elementele care 
izolează o operă de artă; 

2. „valorile accesorii" date deodată cu cadrul 
general în care e pusă o operă de artă. 

Cîteva cuvinte despre întîiul grup. Ştim că orice 
operă de artă e într-un fel sau altul „izolată" de 
restul existenţei. Un „tablou" e izolat prin „cadru". 
O „poezie" e izolată prin forma tipografică sau 
prin felul recitării. O „statuie" — prin postament. 
Elementele izolatoare nu au însă numai rostul de 

a „izola" opera de artă, ci şi rostul de a pune în 
relief valorile esenţiale ale operei de artă. „Cadrul" 
unui tablou nu e suficient să fie cadru, ci trebuie 
să fie un cadru care cel puţin nu alterează şi nu 
stinge întru nimic însuşirile esenţiale ale operei. 
Nu poţi să pui un tablou din prerenaştere într-un 
cadru care merge cu o fotografie modernă. O po¬ 
ezie nu e voie să o citeşti cu acelaşi ton cu care 
ai citi un comunicat în proză. Dacă nu o citeşti 
cu modulări şi intonaţii care pun în relief valorile 
ei esenţiale, trebuie să o citeşti cel puţin într-un 
fel neutral care să nu altereze aceste valori. 

Al doilea grup de valori accesorii nu e legat de 
elementele izolatoare ale operei de artă, ci de ele¬ 
mentele care fac parte din cadrul general în care 
e aşezată o operă de artă. Aceste elemente sînt şi 
ele apte de a pune în relief sau în penumbră va¬ 
lorile esenţiale ale unei opere de artă. Elementele 
care fac parte din cadrul general al unei opere de 
artă şi care pot să se reflecteze asupra acesteia, în 
sens pozitiv sau negativ, dar numai ca „accesorii", 
sînt de două feluri: 

a) însăşi „natura", cu elementele ei de sensi¬ 
bilitate şi de semnificaţie, poate fi un cadru acce¬ 
soriu pozitiv sau negativ al unei opere de artă. O 
„catedrală gotică" de pildă poate să-ţi producă 
impresii felurit nuanţate după cum e aşezată în 
cadrul naturii, sau într-o cetate medievală, sau 
într-un oraş modern. Cînd e aşezată în cadrul 
naturii, peisajul plan sau colinos, arid sau fertil, 
influenţează impresia, punînd în relief sau estom- 
pînd valorile esenţiale ale operei de artă. 

b) Operele de artă care încadrează o altă operă 
de artă, deşi independente, pot să scoată în evi¬ 
denţă sau să sugrume valorile inerente ale operei 

de artă la care ne referim. Aranjamentul sălilor de 
muzeu ţine desigur seama de acest principiu al 
„valorilor accesorii". Valorile estetice esenţiale 
ale domului Sfîntul Ştefan de la Viena erau desi¬ 
gur mult mai avantajos puse în relief acum cîteva 
sute de ani, cînd era înconjurat de un cimitir şi de 
o piaţă, cu case în stil gotic sau baroc relativ mici, 
contrastînd cu verticala domului, decît astăzi, 
cînd clădirile moderne sau din veacul al XlX-lea 
au consumat tot spaţiul din preajmă, şi piaţa a 
acoperit cimitirul de altădată. 



CRISTAL, ORGANISM, COSMOID 


Ne legănăm puţin în credinţa de a fi stabilit, 
cu certe demarcaţii şi articulări, ierarhia şi com¬ 
plexitatea structurilor şi valorilor estetice ale artei, 
şi aceasta trecînd înadins cu vederea structurile şi 
valorile extraestetice pe care arta le-ar mai cuprin¬ 
de. Din cele expuse, rezultă în orice caz că opera 
de artă este chiar şi sub unghi pur estetic un lucru 
care desfide orice operaţie de simplificare. Chiar 
şi numai sub unghi estetic, opera de artă este o 
complexitate de valori eterogene. Se împletesc în 
opera de artă: 

1. valori de componenţă polară; 

2. valori vicariante stilistice (cu substrat în ca¬ 
tegoriile abisale); 

3. valori terţiare legate de calităţile sensibilului 
ca atare, şi de o variabilitate în funcţie de modul 
cum ele se integrează în valorile precedente; 

4. valori flotante, în care se afirmă specificul 
artelor şi al genurilor în funcţie de delimitarea, 
juxtapunerea sau osmoza acestora (efect secun¬ 
dar al categoriilor abisale); 

5. valori accesorii, destinate să dea relief celor 
esenţiale. 

Ierarhia valorilor se constituie de sus în jos în 
ordinea amintită. De jos în sus, valorile se integrea¬ 
ză în cele imediat superioare. 

Opera de de artă se prezintă ca un fel de lume 
aparte. împrejurarea pe care am subliniat-o în¬ 
deajuns în lucrările noastre, că opera de artă se 
clădeşte pe ample şi multiple coordonate categori¬ 
ale, asigură operei de artă caracterul cosmoidal. 
Opera de artă este de fapt un „cosmoid“, dar 
aceasta nu înseamnă că opera de artă ar fi un 
„microcosm". Microcosmul e un model în mic, 
comprimat, al lumii date, adică ceva foarte com¬ 
plicat sub raportul substanţei, o „oglindă" a între¬ 
gului. Pentru a fi un microcosm, opera de artă ar 
trebui să aibă o complexitate substanţială similară 
cu a lumii date, să fie în orice caz clădită pe coor¬ 
donatele aceloraşi categorii ca şi lumea dată. Ca 
un astfel de microcosm ar putea să fie privită, de 
pildă, o planetă, sau un organism, sau un sistem 
atomic etc. Opera de artă e însă cu totul altceva: 
opera de artă are structuri fără corespondenţe si¬ 
metrice în lumea dată, fiind clădită pe o seamă de 
coordonate categoriale de provenienţă abisală 
altfel structurate decît categoriile lumii date. De 
aceea, vom numi opera de artă un „cosmoid", iar 
nu un „microcosm". 

Oskar Walzel a încercat în mai multe lucrări, 
de un mare lux documentar, să caracterizeze es¬ 
tetica celor mai de seamă poeţi şi gînditori ger¬ 
mani (Goethe, Schiller, romantici etc.) ca o estetică 
„organismică" ( Organismusdsthetik ). Estetica 
germană, în general, ar înclina să privească opera 
de artă ca un „organism". Originea acestei con¬ 
cepţii ar trebui căutată, după părerea lui Walzel, 
departe în trecut, în filozofia lui Plotin. Marele 

gînditor neoplatonic afirma că „frumos" este ceea 
ce apare ca expresie nestînjenită a unui factor 
lăuntric pe care îl numea endon eidos. Ce e acest 
endon eidos ? Moralistul englez Shaftesbury a 
tradus termenul prin cuvintele inward form. Ex¬ 
presia a trecut la Goethe care, în consideraţiile 
sale asupra catedralei de la Strasbourg, vorbeşte 
despre aşa-zisa „formă interioară" (innere Form). 
Termenul a făcut carieră şi în lingvistică (Hum- 
boldt). Deoarece concepţia despre forma interi¬ 
oară este de la un timp încoace subiect de multă 
dispută, găsim că nu e inutil să spunem şi noi 
cîteva cuvinte despre ea. Avem impresia că în 
concepţia despre artă a lui Goethe, teoria despre 
forma interioară a jucat acelaşi rol pe care într-un 
sens mai larg l-a avut, în ideile goetheene despre 
natură, teoria fenomenelor „originare". O preci¬ 
zare a ideilor goetheene se impune chiar cu riscul 
de a depăşi textele însele. Căci Goethe nu excela 
prin precizie filozofică (observaţia aceasta nu 
vrea deloc să fie un reproş). Concepţia despre 
„forma interioară" e destul de paradoxală şi de 
întunecoasă, dar ea se lămureşte, credem, dacă 
facem o apropiere între innere Form şi „feno¬ 
menul originar" (e de mirat că Oskar Walzel nu 
propune această apropiere). E îndeobşte cunos¬ 
cut că Goethe înclină să reducă fenomenele 
naturii de acelaşi gen la cîte un „fenomen origi¬ 
nar". Fenomenul originar redă atît esenţa.cît şi 
forma dinamică, secretă, a fenomenelor (Goethe 
reducea, de exemplu, toate formele şi părţile plan¬ 
tei la fenomenul „foaie". Tot ce aparţine plantei 
e „foaie" sau modificare a foii. Astfel floarea şi 
pistilul şi tulpina. Sau scheletul vertebratelor are, 
după Goethe, drept fenomen originar vertebra. 

Chiar şi craniul este după părerea sa alcătuit din 
vertebre modificate). Cam în acelaşi fel admitea 
Goethe şi pentru opera de artă singulară o „formă 
interioară" care s-ar exprima atît în întregul cît 
şi în părţile operei. Optăm deci pentru exegeza 
că forma interioară nu e decît o aplicare a con¬ 
cepţiei despre fenomenele originare asupra ope¬ 
relor de artă. O operă de artă trebuie să fie, după 
Goethe, întruchiparea necesară a unei forme in¬ 
terioare. Şi poate că ne găsim încă tot în strictă 
ortodoxie goetheană cînd propunem între „feno¬ 
menul originar" şi „forma interioară" şi o mică 
diferenţă. Goethe admitea, pentru nenumărate 
fenomene de acelaşi gen, cîte un fenomen origi¬ 
nar (foaia, vertebra, luminosul-întunecatul pentru 
lumea culorilor), cîtă vreme în domeniul artei, 
fiecare operă de singulară valoare ar întruchipa o 
„formă interioară" care i-ar aparţine numai ei: 
opera de artă ar fi organismul necesar şi unic al 
unei singulare forme interioare. Adevărat e că 
Goethe nu rosteşte nicăieri această concepţie în 
cuvinte atît de netede, dar interpretarea ni se pare 
că rezultă din tot felul său de a gîndi asupra aces¬ 
tei chestiuni. 

Interesant e că această concepţie despre opera 
de artă, înţeleasă ca organism necesar şi unic, se 
degajează aproape de la sine din cele mai multe 
teorii estetice germane. Cu aceasta nu se dă ope¬ 
rei de artă o definiţie de iure , ci se circumscrie 
mai curînd modul specific german de a vedea 
opera de artă. Să nu uităm însă că există şi o con¬ 
cepţie romanică despre artă, care nu se împacă 
deloc cu definiţia germană. Concepţia romanică 
nu cunoaşte decît forma exterioară, stereotipă, 
impusă operei de artă din afară. Spiritul romanic 

priveşte formele ca nişte amfore metafizice de 
sine stătătoare care aşteaptă să fie umplute. Pentru 
spiritul romanic, formele sînt entităţi absolute, la 
care trebuie să se adapteze atît conţinuturile sufle¬ 
teşti cît şi inspiraţia artistului. Astfel, atît practica 
cît şi teoriile estetice romanice înclină parcă, mai 
curînd, să vadă opera de artă ca un fel de „cris¬ 
tal". In definitiv, accentul ce-1 pune critica artis¬ 
tică germană pe viaţa organică a operei de artă, 
şi accentul cu care critica romanică apasă asupra 
formei cristaline, revine la o deosebire fundamen¬ 
tală de concepţie. Cu această reprivire generală 
asupra esteticii germane şi asupra esteticii ro¬ 
manice, nu facem decît să netezim terenul pentru 
o estetică mai puţin locală şi mai generoasă. Pro¬ 
blemele şi aspectele principale ale acestei estetici 
le-am expus în paginile studiului de faţă, şi acum 
nu rămîne decît să culegem fructul copt. O operă 
de artă nu e nici „organism" şi nu e nici „cristal", 
căci în opera de artă, atît în structura cît şi în 
finalitatea ei, intervin de bine de rău cîţiva foarte 
importanţi factori care nu joacă nici un rol în 
structura cristalelor şi a organismelor. Am definit 
opera de artă ca revelare a unui mister pe plan de 
sensibilitate şi în cadre categoriale sui-generis. 
Aceste cadre categoriale sînt cu totul altele decît 
categoriile cu ajutorul cărora captăm cognitiv 
cristalele şi organismele, adică plăsmuirile naturii. 
E vorba în cele din urmă despre o seamă de cate¬ 
gorii abisale care se imprimă unei opere de artă 
ca pecete, ca osatură şi ca orizont latent al ei. Ast¬ 
fel, opera de artă interzice să fie privită ca simplu 
obiect alături de altele ale naturii. Opera de artă 
este un obiect cu aspecte de cosmoid, fiindcă în ea 
se exprimă o garnitură întreagă de categorii speci- 

ale, o matrice cosmogenetică suficientă sieşi. Con¬ 
cepţiile, care definesc opera de artă drept „or¬ 
ganism" sau ca un „cristal", sînt şi prea înguste, 
şi prea puţin diferenţiate. Concepţia care prezintă 
opera de artă drept un „cosmoid", cu toate că e 
mai cuprinzătoare, mai posedă şi avantajele pro¬ 
filului care poate fi identificat. Cel ce a înţeles o 
dată deosebirea între organism, cristal şi cosmo- 
id va fi încercat pentru totdeauna de o legitimă 
sfială de a mai rosti cuvîntul „operă de artă“ în 
aceeaşi zi cînd s-a întîmplat să pronunţe cuvintele 
„organism" şi „cristal". 



ETNICUL, ARTA ŞI MITOLOGIA 


Există, desigur, o problemă a raportului dintre 
„artă“ şi „etnic“. S-ar putea scrie o istorie a intere¬ 
sului acordat acestei probleme în ultimele două 
secole. Intenţia noastră e însă mai mult de a adu¬ 
ce noi lămuriri decît de a face repriviri. Concep¬ 
ţiile etniciste susţin că opera de artă nu poate fi 
valoroasă dacă nu e etnică, această însuşire consti¬ 
tuind o condiţie a artei. Etnicismul, în general 
cam cazon din fire, ţine să impună artei un con¬ 
ţinut în legătură cu viaţa istorică sau actuală a 
poporului. Argumentele sînt însă sărace şi neseri¬ 
oase. Iar ca postulat de artă, teza se arată de-a 
dreptul primejdioasă. Problema raportului dintre 
artă şi etnie nu poate fi soluţionată prin gesturi 
atît de totalitare şi de brutale. 

Analizînd în cele de mai înainte valorile care 
intră în chip necesar în constituţia estetică a artei, 
am constatat mai multe feluri. Trecîndu-le din 
nou în revistă, se va vedea că între ele singure va¬ 
lorile stilistice (categoriile abisale) sînt de fapt 
nişte factori care uneori (nu totdeauna) fac punte 
între „artă“ şi etnic. In două moduri: întîi, cate¬ 
goriile abisale sînt factori de care o operă de artă 
nu se poate în nici un caz dispensa; şi al doilea. 

unele categorii abisale (nu toate) au în adevăr 
darul de a lega într-un fel pe creatorul de artă de 
etnic. Ştim că o matrice stilistică face parte, cel 
puţin prin dteva din categoriile ei fundamentale, 
din inconştientul colectiv. Individul creator va 
coincide deci, cel puţin prin cîteva din categoriile 
sale abisale, cu inconştientul colectiv de amploare 
etnică (prin unele categorii inconştientul colectiv 
depăşeşte etnicul, devenind mai general). Astfel, 
raportul de parţială coincidenţă între etnic şi artă 
e asigurat de eficienţa unor categorii abisale, care 
răspund în opera de artă. De unde nu urmează 
însă că subiectele sau conţinutul artei trebuie să 
fie neapărat etnice. Fatalmente etnice sînt unele 
coordonate stilistice de primă importanţă ale ori¬ 
cărei adevărate opere de artă. Ne găsim aici în 
faţa unei situaţii cu care s-a întîlnit şi estetica să¬ 
mănătoristă, dar pe care estetica sămănătoristă 
n-a putut s-o înţeleagă. Diverşi teoreticieni ai 
sămănătorismului n-au făcut prin opera lor de-o 
viaţă întreagă decît să sporească movilele neprice¬ 
perii. (în critica literară, unii sămănătorişti s-au 
manifestat adesea în numele unor criterii care do¬ 
vedesc sau rea-credinţă, sau o bună doză de im¬ 
becilitate estetică.) Zelos ca nici un alt curent, 
sămănătorismul s-a jurat să lege pentru totdeauna 
arta şi scrisul românesc de conţinuturile dulceag 
diluate ale istoriei, ale vieţii şi ale naturii româ¬ 
neşti. De aici o istorie convenţional idealizată, de 
aici naturalismul idilic îmblînzit, dt. aici etnicis- 
rnul şcolăresc, de aici sentimentalismul siropos al 
acestui curent al cărui certificat de naştere poate 
fi utilizat şi ca etichetă de şerbet de trandafiri. 
Refuzul total de a adera la o estetică paraestetică 
nu ne împiedică fireşte să recunoaştem sămănăto¬ 
rismului toate meritele politice şi sociale, şi acea 

incontestabilă vrednicie pedagogică de a fi în¬ 
dreptat luarea-aminte a maselor intelectuale spre 
realităţile naţionale. Ciudat e că estetica sămănăto¬ 
ristă îşi închipuie că descinde, cel puţin în parte, 
şi de la Eminescu, cîtă vreme ea reprezintă sub 
toate feţele doar o gravă abatere de la estetica im¬ 
plicită a poeziei eminesciene. Eminescu n-ar fi 
recunoscut pe unii urmaşi decît poate cu senti¬ 
mentul de nedumerire ce-1 stîrneşte prezenţa 
unor bastarzi care reclamă nişte drepturi de care 
părintele se îndoieşte. 

Creatorul de artă este legat de etnic prin ma¬ 
tricea stilistică inconştientă sau mai precis prin 
unele categorii abisale modelatoare care intră con¬ 
stitutiv şi în opera de artă. Şi aceasta e suficient\ 
Creatorii de artă nu pot fi siliţi, în nici un fel, de 
a aborda conţinuturi, peisaje şi subiecte naţio¬ 
nale, actuale sau istorice. Artistul care va crea din 
profunzimile matricei stilistice ce-l leagă parţial, 
nu voit, ci fatalmente, de etnic, are libertatea de 
a-şi alege orice subiect. Artistul avînd această li¬ 
bertate are deci latitudinea de a trata între altele 
şi subiecte naţionale. Sîntem aşadar foarte departe 
de a vedea în alegerea unor subiecte naţionale un 
imperativ categoric. 

Sub unghiul esteticii pe care o propunem, se 
va înţelege îndeosebi cu ce sorţi de izbîndă poate 
să recurgă un artist la mitologiile naţionale, şi cît 
de indicat este acest drum. Mitul este, prin struc¬ 
tura cea mai intimă a sa, o creaţie vecină cu cre¬ 
aţia artistică. Mitul este prin sine însuşi rezultatul 
unui act metaforic-revelator, modelat de catego¬ 
riile stilistice pe planul imaginaţiei. Prin adînci- 
mea, prin viziunea şi prin tiparul lor stilistic, 
miturile sînt astfel ca predestinate să fie întruchi- 

pate în artă. Existenţa noastră în orizontul mis¬ 
terului şi al revelării şi existenţa noastră în cadre 
stilistice ne îndrumă, cu alte cuvinte, spre mituri 
ca subiecte artistice. Această îndrumare are totuşi 
numai caracterul unui simplu sfat, iar nu carac¬ 
terul unui imperativ categoric. Căci, în principiu, 
conţinutul artei nu poate fi prin nimic limitat. 

Potrivit premiselor noastre, raportul dintre 
artă, etnic şi mit nu poate să fie decît foarte relativ 
şi aproximativ. S-a mai făcut desigur adesea o 
legătură teoretică între aceşti trei factori, dar ra¬ 
portul şi dozajul au fost totdeauna astfel inter¬ 
pretate. Iată cum a mai fost înţeleasă împletitura 
acestor factori: 

1. După concepţiile lui Hegel, arta ar urma să 
fie anexată mitologiei clasice, dar nu celei etnice. 
Hegel nu vedea, de altfel, nici un fel de raport 
necesar între artă şi etnic. 

2. Un Nietzsche şi-a exprimat părerea că arta 
şi cultura dobîndesc un stil unitar datorită unei 
mitologii centrale unice. 

3. în unele state s-a încercat să se realizeze o 
unitate de cultură, impunîndu-se cu forţa, pe cale 
dictatorială, un mit unic. 

Tot atîtea teorii eronate, tot atîtea îndrumări 
piezişe. 

Să le cîntărim pe rînd. Elegel spune în Vorle- 
sungen ilber die Astbetik \ „într-o situaţie precară 
ajunge însă aşa-zisa perenitate a eposului, dacă în 
cursul veacurilor conştiinţa spirituală şi viaţa s-au 
schimbat aşa de mult încît s-au rupt toate legături¬ 
le între această epocă mai tîrzie şi acel punct de 
plecare. Aşa i s-a întîmplat de exemplu lui Klop- 
stock, în alte domenii ale poeziei, cu restaurarea 
unei mitologii naţionale, şi pe drumul acesta cu 

Hermann şi Tusnelda. Aceleaşi lucruri se pot 
spune şi despre Niebelungenlied. Burgunzii, răz¬ 
bunarea Krimhildei, faptele lui Siegfried, toată 
starea vieţii, soarta întregului neam care pierea, 
fiinţa nordică, regele Atila şi aşa mai departe, 
toate acestea nu mai au nici un fel de legătură vie 
cu viaţa noastră gospodărească, cetăţenească, juri¬ 
dică, şi nici cu instituţiile şi legiferările noastre. 
Istoria lui Cristos, Ierusalimul, Vicleimul, drep¬ 
tul roman şi chiar războiul troian au pentru noi 
mult mai multă actualitate decît întîmplările nibe- 
lungilor, care pentru conştiinţa naţională nu mai 
sînt decît o istorie trecută, curăţată cu mătura, 
încercarea de a preface aceste lucruri în ceva naţio¬ 
nal sau chiar în carte pentru popor a fost inspi¬ 
raţia cea mai trivială şi mai plată.“ Care sînt 
premisele filozofice ale lui Hegel în momentul 
cînd rosteşte asemenea grave păreri, păreri dez¬ 
minţite în parte chiar prin evoluţia ulterioară a 
artei germane (Wagner) şi a literaturii (Hebbel) ? 
Hegel considera, în general, mitul ca şi arta drept 
faze depăşite ale ideii absolute. El nu se mai putea 
încălzi cu adevărat decît de filozofie. Pe de altă 
parte, potrivit concepţiei sale idealiste despre artă 
şi despre mituri, Hegel socotea arta greacă şi in¬ 
clusiv miturile greceşti drept cea mai desăvîrşită 
realizare a ideii în ordine artistică şi mitologică. 
Neîncrederea lui Hegel faţă de mitologia naţio¬ 
nală germană se explică în cele din urmă printr-o 
concepţie metafizică afişată, iar nu prin încer¬ 
cările firave de a restaura poetic mitologia ger¬ 
mană. Să dăm riposta: arta nu reprezintă o fază 
depăşită a omenirii. Ca încercare de revelare a 
misterelor, arta e o apariţie totdeauna actuală şi 
paralelă cu filozofia etc. Mitologia greacă nu 

poate anexa arta. Stilul grec nu are drepturi de 
exclusivitate. Nici un imperativ estetic nu impune 
legătura între artă şi mitologie, dar dacă totuşi 
facem o legătură, atunci toate mitologiile sînt 
deopotrivă îndreptăţite. Pe plan metafizic, toate 
stilurile sînt echivalente. Artistul ar comite un act 
de sinucidere dacă n-ar crea potrivit categoriilor 
stilistice prezente în inconştientul său, şi dacă ar 
căuta cu orice preţ să creeze după un model. 
(Acest fel de creaţie e artificial.) In cadrul coor¬ 
donatelor sale stilistice continentale, regionale, 
etnice şi personale, artistul poate să atace orice su¬ 
biect, dar rodnic şi oportun ni se pare îndeosebi 
apelul la mituri. 

Cum s-a ajuns la concepţia nietzscheană de¬ 
spre mit ca nucleu al culturii ? 

Se ştie că raţionalismul artistic, propriu veacu¬ 
lui al XVII-lea (Corneille, Racine, Boileau) a sufe¬ 
rit unele serioase schimbări în veacul al XVIII-lea. 
Pe de o parte, acest raţionalism s-a academizat, 
pe de altă parte, el a stîrnit o reacţie iraţionalistă. 
Academismul are totdeauna un aspect epigonic şi 
neinteresant. Ne va interesa prin urmare numai 
cariera iraţionalismului. Iraţionalismul punea în 
artă un accent apăsat pe toate elementele neraţio¬ 
nale ale lumii omeneşti: pe senzaţie, pe sentiment, 
pe imaginaţie. Pe acest drum, era foarte natural 
să se învioreze şi interesul faţă de mitologie, şi 
anume faţă de mitologie nu ca simplă haină ale¬ 
gorică a raţionalului, ci faţă de mitologie ca mito¬ 
logie pur şi simplu. însemnătatea mitologicului 
pentru artă şi poezie a fost amplu subliniată şi 
teoretizată de un Vico, de un Herder şi de alţii. 
S-a procedat în consecinţă la împrospătarea mi¬ 
tului antic, dar la fel şi a mitului vechi german. 

Holderlin, Schelling şi Hegel, cei trei tineri ge¬ 
niali şvabi, tovarăşi de bancă într-un sever semi¬ 
nar teologic, plănuiau cu entuziasmul propriu 
juneţii o renaştere a culturii pe temeiuri mitologi¬ 
ce. Ei visau reintroducerea mitologiei nu numai 
în artă, în poezie (Holderlin), dar şi în studiul 
naturii (Schelling), şi în studiul spiritului şi al 
istoriei (Hegel). Se pare că tustrei socoteau renaş¬ 
terea mitologiei o condiţie necesară pentru revo- 
luţionarea întregii culturi. Nu e tocmai mult de 
cînd s-a descoperit o foaie, scrisă se pare de Hegel 
însuşi pe la 1796, o foaie care cuprinde un prim 
program de sistem idealist. (Istoria literară dă mare 
importanţă preţiosului document. Unii cercetă¬ 
tori atribuie această schiţă programatică lui Schel¬ 
ling, iar alţii lui Holderlin. Se pare însă că cei trei 
prieteni au colaborat aşa de strîns, încît nici ei 
n-ar mai fi putut spune care era autorul progra¬ 
mului.) în acest prim program „idealist" se cere 
clar o nouă mitologie care să stea în serviciul ideilor , 
adică o „mitologie" în slujba raţiunii. Mai tîrziu, 
Friedrich Schlegel, capul cel mai profund al 
romantismului literar, şi-a luat sarcina să dezvolte 
pe larg dezideratul acestei noi mitologii. De remar¬ 
cat: în lungul proces istoric sînt transformările 
teoretice ale mitologismului. în adevăr, de la felul 
cum mitologia era înţeleasă la începutul mişcării, 
pînă la poziţia idealistă, este o considerabilă distan¬ 
ţă. La început se dorea doar o renaştere a mitolo¬ 
giilor pe o linie iraţionalistă. Mai tîrziu, idealismul 
filozofic visa o nouă mitologie în serviciul ideilor. 
„Ideea“ se vrea suverană; mitul, noul mit, n-ar fi 
decît „slujbă". Care era fermentul secret al atîtor 
abile discuţii în preajma mitologiei? Se pornea, 
dacă nu ne înşelăm, de la modelul grec. Toţi aceşti 

gînditori, critici şi poeţi, au avut un sentiment 
acut al unităţii culturii greceşti, şi atribuiau aceas¬ 
tă unitate faptului că în cultura greacă se găsea o 
mitologie centrală unică. Idealismul german cla- 
sic-romantic visa o unitate culturală asemănătoare 
pe temeiul unei noi mitologii. Cîteva decenii mai 
tîrziu, Nietzsche, vorbind despre lipsa de unitate 
de stil a culturii din timpul său, şi-o explica în bună 
tradiţie clasică-romantică prin absenţa unui „mit“ 
central. Modelul grec a creat aşadar în istoria 
spiritului german un fel de tradiţie, dar a produs 
şi o derutare. 

Filozofia germană despre care vorbim, a idea¬ 
liştilor, a lui Nietzsche, este neîndoios jertfa unei 
erori fundamentale cît priveşte concepţia despre 
mit şi cultură. Unitatea unei culturi nu implică 
existenţa unui „ mit central ", ci e condiţionată în 
primul rînd de existenţa unei matrice stilistice 
inconştiente, de un pronunţat caracter colectiv. 
Aceasta, sau există ca factor „colectiv" şi dinamic 
creator, sau nu există. Ea nu poate fi în nici un 
caz fabricată programatic şi pe cale conştientă. Cît 
priveşte cultura greacă devenită oarecum o obse¬ 
sie la germani, ar fi cîteva lucruri de adăugat. Ni¬ 
mic mai lesne, desigur, decît să constaţi existenţa 
unui „mit central" şi destul de unitar în cultura 
greacă, şi anume de la Homer şi pînă la tragici, 
de la Hesiod şi pînă la Platon şi la Aristotel. To¬ 
tuşi, mitologia aceasta centrală, unică, nu e cauza 
unităţii culturale, ci mai curînd ea însăşi unul din 
rezultatele cu totul speciale ale unei matrice sti¬ 
listice colective de o particulară componenţă. Nu 
trebuie să uităm că în matricea stilistică greacă 
sînt prezente, chiar printre dominante, categoria 
tipizării şi a orizontului limitat. Mitologia greacă 

era deci prin substratul ei stilistic tipizată. Pe de 
altă parte, cum pofta variaţiunilor era ţinută în frîu 
prin dragostea de limite, şi cum poporul grec nu 
era nici prea mare, mitologia sa putea să fie destul 
de unitară şi de centralizată. Cu totul alta e însă 
constelaţia mitologică la seminţiile germane. Să 
înlăturăm o confuzie cu privire la „unitate". In 
definitiv, nu se prea poate afirma cu seriozitate 
că n-ar fi existat şi la seminţiile germane o unita¬ 
te de stil a mitologiei; dar sub unghiul conţinu¬ 
tului, mitologia germană era mult mai diversificată, 
mai individualizată după regiuni; mitologia ger¬ 
mană era adică mai bogată în variante decît mito¬ 
logia greacă. Ceea ce însă nu e neapărat un neajuns. 
Adevărat e că triburile germane nu se pot mîndri 
cu o mitologie unică şi standardizată precum gre¬ 
cii, dar o unitate de stil există şi în mitologia ger¬ 
mană, atît de bogată în variante. Diversitatea 
mitologică de care par a se acuza germanii se lă¬ 
mureşte îndestulător prin acţiunea unor parti¬ 
culare categorii stilistice ale matricei colective. 
Creaţia mitică germană a fost stăpînită de orizon¬ 
tul „infinit" şi de tendinţa spre „individualizare". 
Concluzia la care ne oprim este că nu avem nici 
un drept de a explica unitatea culturii greceşti 
prin existenţa unei mitologii centrale. Asta ar în¬ 
semna să explicăm întregul prin parte. Problema 
e mai adîncă şi mai complexă. De fapt, matricea 
stilistică ce stă la baza întregii culturi greceşti ex¬ 
plică atît fenomenul unităţii cît şi faptul că mito¬ 
logia greacă era mai standardizată decît aiurea. 
Concepţia romantică-nietzscheană despre necesi¬ 
tatea unei mitologii centrale, ca o condiţie pre¬ 
alabilă pentru crearea unei culturi unitare ca stil, 
nu poate fi adoptată, deoarece ea vede lucrurile 

foarte strîmb, aproape pe de-a-ndoaselea. în gene¬ 
ral, unitatea unei culturi e garantată în primul 
rînd prin eficienţa unei matrice stilistice inconşti¬ 
ente şi de un pronunţat caracter colectiv. Pe de 
altă parte, unitatea stilistică a unei culturi nu o ve¬ 
dem deloc primejduită prin diversificare mitologi¬ 
că. A impune deci cu forţa un mit nu înseamnă 
a favoriza creaţia şi unificarea culturii, ci înseam¬ 
nă mai degrabă a steriliza matricea stilistică şi 
puterea creatoare. Tentativele de a îndruma cre¬ 
aţia pe scocul unui mit central le socotim dezastru¬ 
oase. Creaţia n-are nimic de cîştigat prin limitarea 
la o singură mitologie promulgată prin articole de 
lege drept centrală, dar totul de pierdut, căci prin 
fixare duhul creator se anulează singur. 

Conştiinţa umană trăieşte într-un climat de 
valori spirituale. Filozofia s-a străduit aproape 
întotdeauna să elucideze substratul şi natura aces¬ 
tor valori. Sînt gînditori dispuşi să privească valori¬ 
le ca o lume aparte, autonomă, „obiectivă". Acest 
platonism al valorilor nu e de ieri, de alaltăieri, 
ci aproape o permanenţă istorică. Tendinţa de a 
atribui valorilor spirituale un fel de a exista ana¬ 
log aceluia pe care Platon îl atribuia ideilor repre¬ 
zintă o extremă. Cealaltă extremă e reprezentată 
de gînditorii care psihologizează valorile, prefăcîn- 
du-le în simple expresii ale unor stări subiective 
ale omului. Intre aceste propoziţii teoretice anti¬ 
nomice se cască un vast spaţiu, în care joacă nuan¬ 
ţele şi interpretările. în fond, poziţiile adverse 
fundamentale sînt două: 

1. Valorile (sau bunurile în care se întrupează 
valorile) sînt în stare să producă în insul uman 
stări subiective de satisfacţie, fiindcă ele sînt în 
sine „valori" sau „bunuri". 

2. Valorile (sau bunurile) îşi dobîndesc cali¬ 
tatea pur şi simplu numai pentru că ele produc 
satisfacţie subiectivă. 

Nu ne vom angaja în dezbaterea tuturor nu¬ 
anţelor teoretice care ar putea să se înfiinţeze în 

golul dintre cele două propoziţii care se bat cap 
în cap. Procesul ce şi l-au intentat reciproc cele 
două propoziţii" e încă deschis. Consideraţiile ce 
urmează vor contribui poate la stingerea lui. 

O concepţie metafizică despre misterul cos¬ 
mic, despre existenţă, despre lume şi viaţă, îşi 
merită cu adevărat numele numai cînd poate să 
legitimeze într-un fel şi lumea valorilor. Aspi¬ 
raţiile noastre se îndreaptă în fond, după cum am 
spus-o adesea, spre închegarea crescîndă a unei 
concepţii metafizice. Vom arăta de astă dată că 
elementele acestei metafizici au o putere explica¬ 
tivă şi în raport cu valorile spirituale. Concepţia 
pe care am expus-o în alte lucrări despre fi¬ 
nalităţile ontologice-metafizice care se întretaie în 
nodul cosmic numit „om“ (cu complicitatea unor 
factori inconştienţi pe de o parte şi a unor factori 
condiţionaţi de substratul ultim Anonim pe de 
altă parte) oferă suficiente elemente teoretice pen¬ 
tru derivarea „valorilor". 

Să pornim şi noi de la un fapt, de la acel fapt 
de la care purced în cele din urmă toate teoriile 
cu privire la substratul şi natura valorilor. Fap¬ 
tul este următorul: conştiinţa noastră se afirmă 
într-un climat de valori. Conştiinţa însăşi face o 
distincţie între valorile care o îndrumă: unele au 


* Pentru doritorii de referinţe, adăugăm că la întîia 
propoziţie aderă mai ales taberele idealiste, şi într-un sens şi mai 
hotărît fenomenologismul contemporan care socoteşte valorile 
ca un „ce“ obiectiv, ca o lume pentru sine, ireductibilă. Pentru 
a doua propoziţie se pronunţă psihologismul, pragmatismul. 
Valorile sînt privite ca fiind în funcţie de fapte pur psihologice, 
biologice sau pragmatice care au loc exclusiv în sfera umană. 
Teoriile în circulaţie invocă argumente teoretice şi argumente 
de fapt, fertil utilizabile; totuşi aceste teorii nu depăşesc apa¬ 
renţele, căci ele radicalizează doar unele aspecte, fără justificarea 
necesară. 

aparenţă de valori-terminus, iar altele se afirmă 
numai ca valori-mijloace, mediative, în vederea 
acelora care apar ca valori ţintite, de capăt, ca va¬ 
lori-terminus. E aici o stare de fapt ce are loc în 
cîmpul conştiinţei. Orice teorie ce se referă la va¬ 
lori şi orice teorie care vrea să tălmăcească natura 
şi substratul valorilor sînt menite să depăşească 
într-un fel ceea ce se petrece în conştiinţa noastră. 

De interes pentru noi în expunerea de faţă sînt 
„valorile-terminus". Valorile-terminus sînt acelea 
despre care nu avem conştiinţa că ar sta în slujba 
altor valori. Examinînd procesul de afirmare al 
acestor valori-terminus, vom băga de seamă că 
ele niciodată nu se afirmă simplu ca atare. Prin 
procesul de afirmare, orice valoare-terminus do- 
bîndeşte totdeauna un miraj în plus. Conştiinţa 
umană atribuie valorilor-terminus o aură specială: 
fie cea a unei existenţe „obiective", fie a unei exis¬ 
tenţe „autonome", fie a unei existenţe „absolute". 
Procesul de afirmare adaugă valorilor-terminus 
un spor de accent datorită căruia valoarea-ter- 
minus apare fie ca o valoare obiectivă, fie ca o 
valoare de sine stătătoare, fie ca o valoare absolu¬ 
tă. Ce rost are acest accent? Emitem părerea că 
acestui accent i se datorează două lucruri de mare 
importanţă: întîi puterea de antrenare ce o exer¬ 
cită valoarea-terminus asupra conştiinţei; şi al 
doilea deplina intensitate a satisfacţiei ce o stîr- 
neşte realizarea valorii-terminus într-un „bun" 
sau în „bunuri". întreg acest proces, care îm¬ 
bogăţeşte ca un halo mirific o valoare-terminus, 
îşi are, dacă nu ne înşelăm, noima şi finalismul 
său; valorile-terminus care se afirmă în conştiinţa 
umană îşi dobîndesc de fapt maximul de eficienţă 
numai dacă în prealabil ele se declară fie ca valori 
„obiective", fie ca valori „de sine stătătoare", fie 

ca valori „absolute". în cadrul conştiinţei, valo- 
rile-terminus se afirmă aşadar realmente ca o lume 
obiectivă. E aici o situaţie dată, peste care nu se 
poate trece. Nu mai puţin însă, teoria valorilor e 
chemată să lămurească pentru ce valorile se afirmă 
în conştiinţă fie ca un „ce" obiectiv, fie ca un „ce" 
autonom, fie ca un „ce" absolut. Obiectivarea, 
autonomizarea, absolutizarea valorilor sînt, după 
părerea noastră, rezultatele unei „iluzionări" căreia 
conştiinţa îi este supusă în chip tiranic. Procesul 
ce intervine aici face parte din finalismul de an¬ 
samblu al conştiinţei, adică dintr-un finalism care 
depăşeşte conştiinţa. Finalismul ce domină con¬ 
ştiinţa nu se reflectă în conştiinţă, fiindcă dacă 
s-ar reflecta el s-ar altera. Finalismul de ansamblu 
al conştiinţei e o canava mai largă decît conştiin¬ 
ţa. Dar acest finalism poate fi scos la iveală teo¬ 
retic (în măsura limitată şi deformată în care 
teoria e în stare să reveleze un mister). Trebuie 
să notăm, natural, numaidecît că faţă de o cu¬ 
noaştere teoretică a situaţiei, conştiinţa continuă 
să vadă „valorile" ce se declară în ea ca o lume 
obiectivă , sau chiar autonomă sau chiar absolută, 
ca o lume care trebuie realizată pentru ea însăşi, 
în conştiinţă are deci loc un proces de iluzionare 
finalistă. „Iluzionarea finalistă" se diversifică luînd 
diferite forme. Există mai multe „tipuri": 

1. Sînt iluzionări finaliste, în a căror structură 
intră inconştientul uman în sens restrîns, în simplu 
sens biologic-psihologic. Conştiinţa umană con¬ 
stată, bunăoară, în lumea dată, anume bunuri 
(valori) cărora ea le răspunde cu sentimentul 
satisfacţiei. De pildă, o anume culoare în cadrul 
naturii produce o vie plăcere. Culoarea în ches¬ 
tiune e privită în chip nereflectat ca un bun es¬ 
tetic (întruchipînd o valoare). Bunul şi valoarea 

nu sînt, fireşte, ecuaţia sau expresia unei stări „con¬ 
ştiente" de satisfacţie, cum crede psihologismul. 
Satisfacţia deplină ce se declară în conştiinţa ce ia 
act de un bun sau de o valoare are totdeauna şi 
un substrat inconştient. Culoarea ca atare stîrneşte 
probabil în inconştient o stare anterioară satis¬ 
facţiei conştiente, e o stare care prefigurează satis¬ 
facţia conştientă. Pe temeiul acestei stări prefigurate 
inconştiente, culoarea e declarată ca un „bun“, fie 
obiectiv, fie de sine stătător, fie absolut, ceea ce 
la rîndul său stîrneşte o satisfacţie deplină \n con¬ 
ştiinţă. Un fapt produce în inconştient o stare, 
datorită căreia faptul dobîndeşte aura mirifică a 
unui „bun" sau a unei „valori". Faptul, astfel mi- 
rificat, produce pe urmă în conştiinţă o satisfacţie 
deplină. Satisfacţia deplină n-ar avea loc în con¬ 
ştiinţă, dacă faptul care o produce n-ar fi fost 
prefăcut în prealabil într-un „bun" sauîntr-o „va¬ 
loare", iar prefacerea unui fapt în „bun" n-ar avea 
loc dacă faptul n-ar produce în insul uman o stare 
de satisfacţie prefigurată inconştientă. 

2. Eseistă şi un al doilea fel de iluzionări fina¬ 
liste cît priveşte „valorile". In structura acestora 
intervine nu numai inconştientul în sens bio- 
logic-psihologic, ci şi modul ontologic specific 
uman, împreună cu categoriile abisale ale inconşti¬ 
entului. Pentru diferenţiere, acest fel de iluzionări 
finaliste ar putea să fie numite „iluzionări onto¬ 
logice". Ştim că omul este o fiinţă ontologică 
unică în univers : el reprezintă un anume mod de 
a exista, legat de un anume orizont şi însărcinat 
cu un anume rost. Concomitent cu acest mod 
ontologic, inconştientul uman intră într-un an¬ 
grenaj finalist foarte amplu, fiind colaboratorul 
cel mai preţios al destinului uman. Există bunuri 
(culturale, în speţă artistice), în care se întruchi- 

pează unele valori de origine ontologică, există 
adică „bunuri" pe care omul şi le creează singur 
în vederea unor satisfacţii în ordinea modului 
său ontologic. Se pune natural întrebarea dacă 
aceste bunuri şi valori reprezintă o lume „obiec¬ 
tivă", sau dacă ele sînt simplu numai expresia 
unor stări de satisfacţie psihologică. Răspunsul 
ce-1 dăm repetă pe alt plan cele expuse la punctul 
precedent. Opera culturală (artistică) ce şi-o cre¬ 
ează omul stîrneşte prin structura sa particulară 
o stare de satisfacţie prefigurată inconştientă; pe 
temeiul acestei stări prefigurate se produce trans¬ 
figurarea mirifică a operei în „bun" sau în „va¬ 
loare", fie obiectivă, fie autonomă, fie absolută. 
Datorită acestei iluzionări care ne face să credem 
că ne găsim în faţa unui bun în sine şi pentru sine, 
se încheagă o stare conştientă de satisfacţie de¬ 
plină. Problema străveche privind raportul dintre 
„valoare" şi „satisfacţie", problemă care se reduce 
la alternativa dacă valoarea (bunul) produce o sa¬ 
tisfacţie fiindcă e o valoare pentru sine, sau dacă 
valoarea e valoare numai pentru că produce o 
satisfacţie, o rezolvăm prin teoria iluzionării fi¬ 
naliste. Procesul seamănă cu fenomenul autoin- 
ducţiei electromagnetice. In teoria aceasta, rolul 
hotărîtor îl are ideea despre stările prefigurate, de 
satisfacţie inconştientă. Un fapt, o operă, o struc¬ 
tură sînt declarate pe temeiul unei asemenea stări 
prefigurate inconştiente drept „bunuri" sau „va¬ 
lori" obiective, existînd ca atare, indiferent dacă 
este sau nu vreun subiect care să ia act de ele. 
Acest proces stă sub egidă finalistă. Printr-un 
proces de iluzionare, un „fapt" e declarat „bun 
obiectiv" (în sine şi pentru sine) tocmai pentru 
ca satisfacţia conştientă pe care el e chemat să o 
producă să fie deplină. Iluzionarea finalistă, ce 

are loc în procesul de obiectivare a bunurilor şi a 
valorilor, tinde să asigure bunurilor şi valorilor 
un maximum de eficienţă. In domeniul artei, ase¬ 
menea „valori" sînt cele de componenţă polară 
despre care am vorbit în unul din capitolele pre¬ 
cedente, şi toate „valorile" care prin încapsulare 
se integrează într-un act revelator. 

3. Mai există şi un al treilea fel de iluzionări 
finaliste. Acest al treilea fel e şi cel mai interesant 
şi cel mai paradoxal. Are loc de astă dată nu nu¬ 
mai un proces de obiectivare a valorilor, ci şi un 
proces de adevărată transformare a lor. Fenome¬ 
nul e în legăură cu valorile stilistice. Să atacăm 
chestiunea de mai departe. 

Cunoaşterea de care e capabil genul uman este 
supusă unei cenzuri transcendente prin care ni se 
interzice convertirea pozitiv-adecvată a misterului 
cosmic. Rostul acestei interdicţii este, între altele, 
şi acela de a asigura omului un destin creator. 
Dar puterea creatoare a omului, la rîndul ei, este 
şi ea supusă unor frîne transcendente. In această 
înfrînare, funcţia revine categoriilor abisale. Din 
cauza acestor frîne transcendente cărora le este 
supusă puterea creatoare a omului, orice revelare 
a misterului ia doar un aspect metaforic şi sti¬ 
listic. E vorba aici, în cele din urmă, despre nişte 
întocmiri profunde, despre nişte rînduieli şi fi- 
nalisme metafizice. Pe plan axiologic corespunde 
acestor rînduieli metafizice ca un contrapunct, o 
întocmire sau o rînduială tot atît de profundă, 
întocmirea la care ne referim o numim „conver¬ 
siune transcendentă". în ce constă această con¬ 
versiune transcendentă ? 

Categoriile abisale posedă, după cum spuneam, 
în tehnica metafizică, adică în marea rînduială în 
care sîntem angajaţi, un rol izolator limitativ. 

aproape negativ. Totuşi, aceste categorii abisale 
sînt prefăcute printr-un proces secret, în cele din 
urmă, în momente pozitive, în valori categorice 
care se afirmă ca atare în cadrul conştiinţei. 
Intervine aici nu numai o obiectivare a valorilor, 
ci o adevărată conversiune : ceva „limitativ" se pre¬ 
face într-un ce „pozitiv". Transfigurarea, iluzio¬ 
narea, are aici un caracter cu totul radical, limitele 
subiectului sînt transformate în valori pozitive 
ale acestuia. Această conversiune trebuie privită 
ca o măsură ce se ia pentru ca rînduiala metafizică 
în care sîntem angajaţi ca fiinţe creatoare să se 
realizeze cu un maximum de eficienţă. Categoriile 
abisale au menirea de a canaliza puterea noastră 
creatoare într-un fel rodnic şi neprimejdios pentru 
echilibrul cosmic. Or, prin conversiunea transcen¬ 
dentă, aceste momente limitative sînt prefăcute în 
valori pozitive, ceea ce îşi are raţiunea sa. Există 
aşadar nu numai o rînduială metafizică, ci şi în¬ 
tocmiri adînci, o serie de dispozitive finaliste care 
garantează realizarea acestei rînduieli. Conver¬ 
siunea transcendentă a limitelor categoriale în 
valori pozitive este o asemenea întocmire: ea face 
ca o anume rînduială cosmică în care acţionează 
omul să se realizeze cu un maximum de randament. 

Valorile de origine abisală sînt pe plan meta¬ 
fizic rezultatul unei tendinţe a Marelui Anonim* 
de a ne izola de mistere; totuşi, sub unghi uman, 
ele trebuie privite ca valori pozitive, fiindcă prin 
realizarea lor ne împlinim destinul. Datorită lor 
depăşim pe de o parte imediatul şi revelăm mis- 


* Gînditorul şi misticul Dionisie Areopagitul (pe la anul 
500 p. C.h ) a numit incidental pe Dumnezeu „Anonimul". 
Concepţia noastră metafizică diferă însă radical de a lui 
Dionisie Areopagitul. 

terul la figurat. Prin realizarea lor se asigură însă 
şi echilibrul existenţial, căci categoriile şi valorile 
stilistice sînt momente prin care sîntem împiedi¬ 
caţi să ne substituim Marelui Anonim. Dar 
tocmai de aceea, aceste limite devin în cele din 
urmă nişte momente pozitive, fiindcă e bine ca 
omul să devină creator numai la periferia Marelui 
Anonim. „Conversiunea transcendentă" îşi are 
raţiunea de a fi în interesul general de a se salva 
centralismul existenţial. 

E desigur paradoxală această deducţie meta¬ 
fizică a unora dintre valorile noastre, şi anume 
chiar a valorilor cruciale. In deducţiile metafizice, 
„valorile" au fost privite totdeauna ca expresie şi 
imagine a unei transcendenţe absolute. Metafizi¬ 
cienii înclinau să vadă anume valori ca un reflex 
al absolutului, ca expresie directă a voinţei divine, 
sau ca idei platonice într-o oglindă. Altă deducţie 
metafizică a valorilor nu ştim să se fi încercat. 
Nici în Antichitate şi nici în timpurile moderne. 
Concepţia despre întretăierile finaliste în exis¬ 
tenţă îngăduie însă şi o altă deducţie a valorilor 
cruciale. Aceste valori sînt pozitive, deşi izvorăsc 
din tendinţa netă de a ne limita şi de a ne înfrîna 
în posibilităţile noastre. Ele sînt pozitive, nu fiind¬ 
că ar fi un reflex oglinditor al unei transcendenţe, 
al voinţei diyine sau al ideilor platonice, ci fiind¬ 
că prin ele se salvează centralismul existenţei. 
Deşi limitative, aceste valori reprezintă un ce 
pozitiv, fiindcă ele sînt un compromis subtil şi 
rodnic între tendinţa cea mai secretă a noastră, 
tendinţa spre revelarea misterului şi tendinţa Ma¬ 
relui Anonim de a-şi apăra poziţia centrală. 

„Conversiunea transcendentă" este o măsură 
a Marelui Anonim de aceeaşi natură ca şi cenzura 

transcendentă, şi ca şi introducerea frînelor trans¬ 
cendente, dar oarecum contrapunctică faţă de ele. 
Conversiunea transcendentă reprezintă o întoc¬ 
mire optimă. în adevăr, să ne închipuim că omul 
s-ar pătrunde de ideea că valorile stilistice ale cul¬ 
turii sînt o limitare şi ceva negativ; urmarea ar fi 
că omul ar cădea degrabă într-un pesimism de¬ 
moralizant şi anihilant. Datorită conversiunii trans¬ 
cendente a „limitelor" în valori „pozitive", omul 
se integrează însă, de la sine şi cu toată intensita¬ 
tea, în destinul ce i s-a dat. Dacă prin cenzura 
transcendentă se creează o condiţie prealabilă 
pentru destinul creator al omului, prin frînele 
transcendente (categoriile abisale) se garantează 
permanenţa acestui destin, iar prin conversiunea 
transcendentă se asigură intensitatea şi randa¬ 
mentul maxim al acestui destin. 

Destinul creator al omului nu e un fapt circum¬ 
scris de un vag finalism metafizic, ci are aspectul 
unei saturaţii finaliste, cu structuri şi accesorii pre¬ 
cise care îl reliefează ca atare. Toate aceste consi¬ 
deraţii nu fac, evident, decît să aducă o nouă 
contribuţie la definiţia plastică a omului ca fiinţă 
cu totul singulară în univers. Omul, aşa cum e, 
e o fiinţă unică în lume. Şi sînt unele stele care îi 
luminează numai lui — stele interzise fiarelor din 
peşteri şi îngerilor din cer deopotrivă. 

